UNIUNEA EUROPEANĂ – FIŞE DE ŢARĂ
BELGIA

  

Date generale

Localizată în nord-vestul Europei, Belgia, cu 10 milioane de cetăţeni, este una dintre cele mai populate (densitate 307,267 loc/km2) şi mai prospere ţări din lume. Se învecinează cu: Germania, Olanda, Marele Ducat al Luxemburg-ului, Franţa şi Marea Nordului.

Şeful Statului: Regele Albert al II-lea (9 august 1993);

Primul ministru: Guy Verhofstadt (12 iulie 1999)

Nume oficial: Regatul Belgiei (Royaume de Belgique / Koninkrijk Belgie)

Capitala: Bruxelles

Suprafaţa: 302 545 km2 

Populaţia: 10 milioane de locuitori:

Structura etnică:

· 52% flamanzi,

· 33% valoni,

· 0,7% germani

· 14,3% alte etnii

Religii: catolică 90%, protestanţi, islamiştii.

Sărbătoarea naţională: 21 iulie (instaurarea monarhiei; depunerea jurământului de către primul rege al belgienilor, Leopold I, din dinastia Saxa-Coburg, 1831).

Organizaţiile internaţionale din care face parte Belgia

1945: Belgia este membru fondator al ONU;

4 aprilie 1949: Belgia este membru fondator al NATO;

18 aprilie 1951: Belgia este membru fondator al Comunităţii Europene a Cărbunelui şi Oţelului (CECO);

11 ianuarie 1958: Intră în vigoare tratatul din 25 martie 1957, cu privire la crearea Pieţei Comune şi a Euratomului, Belgia fiind membru fondator al celor două organizaţii;

1 noiembrie 1960: Intră în vigoare tratatul privind crearea uniunii economice a Belgiei, Olandei şi Luxemburg-ului (BENELUX).

Alte organizaţii internaţionale în care Belgia este membră: UE, BIRD, FMI, OACI, AIEA, OMM, OMS, UNESCO.

Limbi oficiale: olandeza (flamanda), franceza (valona) şi germana.

 

 

 

Scurt istoric

Strămoşii belgienilor erau celţii care, la începutul erei noastre, au luptat cu dârzenie împotriva legiunilor romane. Au ajuns, totuşi, sub dominaţia Imperiului Roman pentru multe secole (Gallia Belgica).

După destrămarea Imperiului Roman, în secolul al V-lea, teritoriul a devenit parte a Imperiului francilor care, la rândul său, s-a divizat după moartea lui Carol cel Mare, la jumătatea secolului al IX-lea. Pe teritoriul Belgiei de astăzi s-au format numeroase mici ducate. Cel mai înfloritor era Flandra care, începând din secolul al XIV-lea, a devenit unul dintre cele mai importante centre economice europene ale Evului Mediu. Prosperitatea sa se baza pe ţesutul pânzei şi pe faptul că era situat la răscrucea drumurilor comerciale care legau Europa de sud cu cea de nord. 

Flandra şi întreaga Belgie de azi au ajuns, la sfârşitul secolului al XIV-lea, sub dominaţia Burgundiei franceze. În anul 1477, prin căsătoria prinţesei Maria a Bungurdiei cu Maximilian al Austriei, Ţările de Jos, cuprinzând şi Belgia de azi, au ajuns sub stăpânire austriacă. După abdicarea lui Carol al V-lea, în 1555, Ţările de Jos au ajuns sub dominaţia lui Filip al II-lea, regele Spaniei catolice.

Reforma protestantă a divizat Europa şi, în special, Ţările de Jos. În nord, în regiunile olandeze, biserica reformată s-a impus cu putere, în timp ce regiunile sudice au fost puternic catolice. Cei din nord au considerat inchiziţia catolică o continuare a dominaţiei spaniole şi s-au revoltat împotriva acesteia.

Cele mai nordice şapte provincii ale Ţărilor de Jos au format, în 1579, Uniunea de la Utrecht care, după doi ani, şi-a declarat independenţa sub numele de Ţările de Jos. Provinciile sudice s-au organizat, în acelaşi timp, în Uniunea de la Artois, exprimându-şi, la rândul lor, fidelitatea faţă de regele Spaniei şi faţă de Papa de la Roma. Ele au rămas Ţările de Jos ale Spaniei. Astfel s-a născut Belgia de azi ca formaţiune statală.

După războiul de succesiune la tronul Spaniei, din 1713, Ţările de Jos ale Spaniei au ajuns sub dominaţie habsburgică. Nemulţumirile împotriva Austriei au dus, în 1789, la o încercare de revoltă nereuşită. 

Revoluţionarii francezi au pătruns în 1792 în ţară, anexând-o Franţei. Împărăţia lui Napoleon s-a sfârşit la Waterloo, pe teritoriul Belgiei zilelor noastre. După războaiele napoleoniene, în 1815, la Congresul de la Viena, fostele Ţări de Jos ale Spaniei au fost anexate Ţărilor de Jos, devenind un regat condus de casa de Orania.

În Ţările de Jos unite a existat totuşi supremaţia olandezilor. Împotriva acesteia a izbucnit, în 1830, o revoltă populară care a dus, în anul următor, la unificarea Regatului Belgiei autonome. Ca rege a fost numit fiul prinţului de Saxa-Coburg, sub numele de Leopold I. Ţara a adoptat o constituţie care instituia, ca regim politic,monarhia constitutională. 

După ce conflictele religioase au fost depăşite, în Belgia independentă a început să se formeze o frontieră lingvistică şi culturală. Revoluţia industrială a început în regiunile minelor de cărbune ale Belgiei de sud, francofone. Aici s-a născut o puternică industrie a oţelului şi a construcţiei de maşini, care a înflorit până în anii ’ 50. Valonia era în mod evident mai dezvoltată decât Flandra, în care predomina agricultura. Limba franceză era limba dominantă. Limba flamandă a fost recunoscută ca limbă oficială, pe lângă franceză, abia în 1898.

După al doilea război mondial, epicentrul dezvoltării economice şi-a schimbat poziţia. Minereurile de cărbune s-au epuizat, iar industria siderurgică a intrat în criză. În Valonia regiunile industriale au rămas în declin. În schimb, noile ramuri ale industriei uşoare, cea electronică, textilă şi chimică s-au dezvoltat în Flandra, unde erau şi oraşe portuare înfloritoare. Diferenţa de nivel economic dintre regiuni s-a accentuat.

Împărţirea Belgiei în regiuni flamande şi valone domină toată societatea. Nu este vorba numai despre diferenţe de limbă, deoarece ambele grupe ale populaţiei dispun de şcoli, universităţi, mijloace de comunicare şi organizaţii proprii. Chiar şi partidele de centru se împart în două, în cele ale flamanzilor şi cele ale valonilor. În guvern ambele comunităţi trebuie reprezentate în mod egal. Guvernările au fost relativ scurte.

În anul 1993, Belgia a devenit un stat federal, împărţit în trei regiuni, schimbare ce avea ca scop prevenirea destrămării totale a ţării. Belgia a devenit, foarte probabil, prototipul „Europei regiunilor".

Rolul regelui Belgiei este, mai degrabă, unul de reprezentare. Moartea regelui Baudouin, în 1993, marcând sfârşitul unei lungi domnii, a scos la iveală fragilitatea viitorului monarhiei şi a unităţii ţării. Fratele său Albert a fost ales să-l urmeze le tron, în locul tânărului prinţ Philippe, considerat moştenitorul tronului, dar lipsit de experienţă.

Atât în primul, cât şi în al doilea război mondial, Belgia a fost invadată de germani. În cele din urmă nu i-a fost de ajutor nici acordul de protecţie încheiat cu Franţa în anii ’ 20.

După cel de-al doilea război mondial, Belgiei i-a revenit, ca regiune sub mandat, fosta colonie germană Federaţia Populară Rwanda-Urundi. Aceasta a devenit o continuare a unei alte colonii, Congo, care a ajuns sub dominaţie belgiană la sfârşitul secolului al XIX-lea, în timpul domniei regelui Leopold al II-lea. Aceste colonii africane şi-au declarat independenţa la începutul anilor ’ 60.

În acelaşi timp, diversitatea lingvistică şi culturală caracteristică pentru Belgia şi care traversează întreaga Europă a scos în evidenţă disponibilităţile Belgiei de creare de punţi culturale. Capitala sa, Bruxelles, este pe cale de a deveni capitala Europei. De asemenea, aici îşi au cartierele generale organizaţii ca Uniunea Vamală Benelux, Uniunea Europeană, NATO. Aici funcţionează şi Comunitatea Europeană a Energiei Atomice, Euratom. Pentru aceste organizaţii cu funcţii generale europene s-a construit un cartier separat în Bruxelles, numit Cité Européenne.

 

Sistemul constituţional

La 18 noiembrie 1830, Congresul Naţional a proclamat independenţa Belgiei, care apoi a fost recunoscută la Conferinţa de la Londra, la 26 decembrie 1830 şi consacrată prin Tratatul de pace din 19 aprilie 1839.

În anul 1831, Congresul Naţional elaborează Constituţia, care a fost considerată una dintre cele mai înaintate reglementări constituţionale ale epocii, reprezentând una din constituţiile considerate „clasice” şi fiind folosită ca sursă de inspiraţie pentru multe constituţii europene, printre care şi Constituţia română din 1866.

Luând în considerare principiile democratice ce se afirmau cu tot mai multă putere în Europa, Constituţia belgiană prevede că toţi cetăţenii sunt egali în faţa legii, garantându-li-se libertatea individuală. Ea dispune că nici o pedeapsă nu poate fi stabilită şi nici aplicată decât în virtutea legii. Constituţia consacră inviolabilitatea domiciliului, libertatea cultelor, a învăţământului, a presei şi a întrunirilor. Ea prevede, în acelaşi timp, că fiecare cetăţean belgian are dreptul să se adreseze autorităţilor publice, prezentându-le petiţii. Este recunoscută, în mod expres, separaţia puterilor precizându-se, în acelaşi timp, că toate puterile emană de la naţiune şi sunt stabilite instituţiile principale ale statului.

În ceea ce priveşte organizarea de stat, Congresul Naţional a adoptat forma monarhiei constituţionale şi a instituit un stat unitar de tip parlamentar, cu o puternică descentralizare a provinciilor şi comunelor.

Parlamentul este bicameral şi se compune din Senat şi Camera Deputaţilor.

În decursul anilor Constituţia a suferit numeroase modificări cum ar fi: 1893 şi 1920 – modificarea sistemului electoral; 1970, 1980, 1988 şi 1993, ce au dus la transformarea treptată a Belgiei într-un stat federal „care se compune din comunităţi şi din regiuni” (art.1); 1970 – este recunoscută existenţa a două mari comunităţi culturale (franceză şi olandeză), cât şi a trei regiuni (flamandă, valonă şi regiunea Bruxelles); ulterior, în 1980, a fost creată comunitatea germanofonă (art.2).

Regiunile belgiene sunt comparabile, din anumite puncte de vedere, cu statele americane sau cu land-urile germane.

Fiecare comună a regatului face parte dintr-una din aceste regiuni lingvistice. Limitele regiunilor pot fi schimbate sau modificate numai prin adoptarea unei legi cu majoritate din voturile exprimate de fiecare grup lingvistic al fiecărei Camere, cu condiţia ca majoritatea membrilor fiecărui grup să fie reunită şi astfel totalul voturilor pozitive să atingă două treimi din voturile exprimate (art.4 din Constituţie).

Modificarea constituţională din 1980 atribuie comunităţilor şi regiunilor (în afară de regiunea Bruxelles) competenţă legislativă şi de guvernare. Acordurile de la Saint-Michel, concretizate în Legea specială din 16 iulie 1993, au avut ca obiectiv să desăvârşească structura federală a statului.

Prima adunare legislativă a Belgiei, Congresul Naţional, s-a pronunţat cu o majoritate covârşitoare în favoarea unei monarhii constituţionale. 

În acest context, şeful statului este Regele, care personifică statul şi unitatea ţării. Puterile constituţionale ale Regelui sunt transmise pe cale ereditară, în descendenţă directă, către urmaşii săi naturali şi legitimi de sex masculin, în ordinea naşterii şi „cu excluderea perpetuă a femeilor şi descendenţilor lor”.

În situaţia în care nu există un descendent, Regele poate numi un succesor la tron , cu acordul a două treimi din membrii celor două camere parlamentare.

Constituţia prevede că „va fi decăzut din drepturile sale la coroană prinţul care s-ar căsători fără consimţământul Regelui sau al celor care, în lipsa sa, exercită puterile în cazurile prevăzute de Constituţie”.

În acelaşi timp, Regele nu poate fi şeful unui alt stat,decât cu aprobarea ambelor Camere. Persoana regelui este inviolabilă, numai miniştri săi fiind responsabili, în acest sens, nici un act al Regelui nu poate avea efecte dacă nu este contrasemnat de un ministru care, prin acest fapt, îşi asumă responsabilitatea.

Cu toate acestea, Regele are atribuţii în sfera tuturor celor trei puteri. El se află în fruntea puterii executive. Numeşte şi revocă miniştrii (art.96 al Constituţiei), dizolvă Camerele federale, cu respectarea anumitor condiţii (art.46), promulgă legile (art.109 al Constituţiei), semnează hotărârile de punere în aplicare a legilor (art.108), comandă forţele armate (art. 167), are atribuţii în ceea ce priveşte relaţiile internaţionale ale ţării, inclusiv în ceea ce priveşte semnarea tratatelor.

Art.151 şi 153 din Constituţie, privind atribuţiile ce ţin de puterea judecătorească,arată ca Regele este cel care numeşte magistraţii şi numeşte şi revocă pe membrii Ministerului Public.

Regele poate dizolva cele două Camere fie simultan, fie succesiv, organizând alegeri în termen de 40 de zile pentru a desemna noi organe legislative. 

Printre alte atribuţii ale Regelui sunt şi cele privind dreptul de a reduce pedepsele, de a bate monedă, de a conferi titluri nobiliare şi ordine militare.

Statul federal şi-a păstrat competenţele în numeroase domenii, cum ar fi: relaţii internaţionale, apărare naţională, justiţie, finanţe, securitate socială, o parte importantă din problemele sănătăţii publice.

 Puterea legislativă la nivel federal este exercitată de către Camera Reprezentanţilor şi Senat.

Camera Reprezentanţilor este compusă din 150 de deputaţi aleşi prin vot direct, într-un singur tur de scrutin, în 20 de circumscripţii electorale, pe o perioadă de 4 ani. 

Potrivit legii electorale, dreptul de vot aparţine tuturor cetăţenilor belgieni care au împlinit vârsta de 18 ani. Pentru a putea fi ales în Camera Reprezentanţilor candidatul trebuie să fie cetăţean belgian prin naştere sau să beneficieze de naturalizare deplină, trebuie să aibă întreaga capacitate a drepturilor sale civile şi politice, vârsta de 21 de ani împliniţi şi domiciliul în Belgia.

Conform art.77 din Constituţie, Camera Reprezentanţilor are competenţă exclusivă sau procedură monocamerală în următoarele materii: acordarea cetăţeniei, legile privind responsabilitatea miniştrilor, adoptarea bugetului, fixarea contingentului de arme.

Procedura bicamerală obligatorie are în vedere următoarele domenii: revizuirea Constituţiei, a legilor organice (ce reglementează structura şi funcţionarea statului); a legilor care reglementează relaţiile dintre statul federal, comunităţi şi regiuni; organizarea curţilor şi tribunalelor, Consiliului de Stat şi a Curţii de Arbitraj; ratificarea tratatelor.

Procedura bicamerală opţională este aplicată tuturor celorlalte materii care nu sunt enumerate în Constituţie.

Art.102 din Constituţie reglementează funcţia de control a Camerei Reprezentanţilor, controlul politic realizându-se prin adoptarea sau respingerea unei moţiuni de neîncredere. Controlul politic al miniştrilor se realizează prin dreptul de interpelare, iar asupra activităţii desfăşurate, prin dreptul deputaţilor şi senatorilor de a pune întrebări scrise şi orale sau prin constituirea comisiilor de anchetă (art.56 din Constituţie).

Art.101 din Constituţie atribuie Camerei Reprezentanţilor, în exclusivitate, dreptul de a acorda Guvernului votul de încredere.

Senatul este alcătuit din 71 de membri, aleşi pe o perioadă de patru ani. Patruzeci dintre aceştia sunt aleşi în mod direct, electorii fiind repartizaţi în două colegii electorale: unul francez şi unul olandez. Fiecare dintre aceste colegii este reprezentat de un număr fix de senatori: 15 senatori pentru colegiul francez şi 25 pentru colegiul olandez.

Consiliul Comunităţii franceze şi Consiliul flamand desemnează împreună câte 10 senatori, iar Consiliul Comunităţii germane un singur senator. Numărul senatorilor comunitari desemnaţi de fiecare grup politic este determinat în urma rezultatelor alegerilor senatorilor aleşi în mod direct. Senatorii aleşi în mod direct desemnează împreună cu senatorii comunităţii franceze 4 senatori, iar împreună cu cei olandezi 6 senatori. La aceştia se adaugă senatorii de drept, printre ei sunt şi membrii ai familiei regale.

Pentru îndeplinirea atribuţiilor care-i revin, Senatul are trei funcţii: funcţia de reglementare - deţine aceeaşi competenţă ca şi Camera Reprezentanţilor în cadrul procedurii bicamerale obligatorii. În acelaşi timp, pentru legislaţia ordinară competenţa aparţine Camerei Reprezentanţilor, dar Senatul poate aduce amendamente textului adoptat de Cameră, pe care aceasta le poate adopta sau respinge. În acelaşi sens, art.81 din Constituţie prevede că Senatul poate supune spre examinare şi adoptare Camerei Reprezentanţilor, un proiect de lege adoptat de el; funcţia de reconciliere –  este competent să se pronunţe în caz de conflict de interese între adunările legislative ale statului federal, comunităţi şi regiuni, prin emiterea unui aviz motivat care nu este imperativ. Tot pentru îndeplinirea acestei funcţii examinează repartizarea competenţelor între diferitele structuri executive la nivel federal la propunerea Guvernului; funcţia de control – se realizează în mod identic ca şi la Camera Reprezentanţilor, prin dreptul senatorilor de a pune miniştrilor întrebări, orale şi scrise, dar şi prin înfiinţarea unor comisii de anchetă.

La nivel central, organul puterii executive în Belgia este Guvernul federal, care este format din 15 miniştri, dintre care se numeşte primul-ministru, şi un număr nedeterminat de secretari de stat (art.99 din Constituţie).

Reglementările Constituţiei prevăd că numai cetăţenii belgieni pot fi numiţi miniştri, cu interdicţie pentru membrii familiei regale şi pentru membrii Parlamentului, a consiliilor comunale sau regionale.

Funcţia de vice prim-ministru nu are nici o reglementare constituţională, fiind impusă ca o cutumă, fiecare partid de guvernământ are câte un viceprim-ministru, care are rolul de intermediar dintre partidul său şi Guvern.

 

Competenţele comunităţilor şi regiunilor

Statul federal belgian este împărţit în comunităţi, regiuni, provincii şi comune (art.1 din Constituţie).

Regiunile au competenţe „locale” în următoarele domenii: amenajarea teritorială, a politicii locuinţei, amenajării rurale şi a mediului înconjurător, economie (care trebuie să respecte liniile generale federale), a politicii energetice, a drumurilor publice şi a circulaţiei.

Comunităţile au o competenţă limitată în următoarele domenii: cultură, învăţământ, anumite probleme privind unele categorii de persoane (tineri, imigranţi, bătrâni şi persoane cu handicap), dezvoltarea limbii.

- Comunitatea flamandă formată din vorbitori de limbă olandeză are competenţă de exerciţiu în regiunea Flandra şi în Bruxelles. Consiliul flamand exercită puterea legislativă a comunităţii flamande şi este compus din toţi consilierii aleşi direct la nivelul regiunii flamande şi din şase membri valoni din partea Consiliului regiunii Bruxelles, aleşi indirect, dintre care zece membri ai Consiliului fac parte din Senatul federal.

Pentru a se evita un număr exagerat de parlamentari şi existenţa a două parlamente şi a două guverne (câte unul regional şi unul lingvistic pentru fiecare) s-a hotărât comasarea competenţelor regionale şi comunitare şi s-a ajuns la formula mai sus prezentată.

Consiliul flamand votează legile comunitare şi regionale flamande. Guvernul comunităţii flamande exercită puterea executivă şi este format din maxim 10 miniştri şi un prim-ministru.

În schimb, în Valonia există un guvern şi un parlament lingvistic (94 de membri) şi un guvern şi un parlament regional (75 de membri aleşi), cu competenţe în Valonia (provinciile valone, cu excepţia comunităţilor germane) şi în regiunea Bruxelles.

- În comunitatea franceză, puterea legislativă este exercitată de Consiliul comunităţii franceze (Adunarea legislativă) compus din 94 de membri aleşi indirect (75 de membri ai Consiliului Regiunii Valone şi 19 membri francofoni ai Consiliului Regiunii Bruxelles), dintre care 10 membri fac parte din Senat. Consiliul Comunităţii franceze votează legile comunitare francofone.

Consiliul regional valon este format din 75 de membri aleşi. Membrii săi fac parte din Consiliul Comunităţii Franceze. Guvernul comunităţii franceze exercită puterea executivă şi este compus din opt membri şi un prim-ministru.

- Regiunea Bruxelles are un statut politic aparte. Nu beneficiază de un parlament propriu-zis. În această regiune există trei Consilii parlamentare: flamand, valon şi unul mixt (format din 75 de membri aleşi).

- Comunitatea germană are competenţă în regiunile de limbă germană, situate în provincia Ličge. În această comunitate, puterea legislativă este exercitată de Consiliul comunităţii de limbă germană (Adunarea legislativă). Consiliul este compus din 25 de membri aleşi prin vot direct. Unul este delegat în Senat. Consiliul comunităţii de limbă germană votează legi. Guvernul comunităţii germane exercită puterea executivă. Este compus dintr-un prim-ministru şi doi miniştri.

Belgia este divizată din punct de vedere administrativ în 10 provincii: Anvers, Brabantul Flamand, Brabantul Vallon, West Vlaandere, Oest Vlaandere, Hainaut, Liège, Limbourg, Luxembourg, Namur. Fiecare din aceste provincii are organe proprii de conducere: legislativ, executiv şi un guvernator provincial.

Consiliul provincial, care exercită puterea legislativă la acest nivel, este ales din şase în şase ani de către cetăţenii belgieni care au împlinit 18 ani, pronunţându-se asupra tuturor problemelor de interes provincial, aprobă bugetul provinciei, taxele locale, prezintă candidaţi pentru numirea de consilieri la Curtea de apel şi de preşedinţi şi vicepreşedinţi pentru tribunalele de primă instanţă.

Deputăţia permanentă este organul executiv al provinciei, ales de către şi dintre membrii Consiliului provincial, fiind compus din 6 membri, condus de un guvernator, numit de Rege, pe o perioadă nedeterminată.

Comunele beneficiază de o mare independenţă, având competenţă în problemele care nu sunt atribuite altor nivele de putere.

Organele comunale sunt următoarele: consiliul comunal - organul legislativ – ales prin vot direct, din 6 în 6 ani, de către cetăţenii belgieni care au împlinit 18 ani, numărul membrilor variind între 7 şi 55; colegiul consilierilor – organul executiv comunal – este ales din mijlocul şi de către membrii consiliului comunal şi de primar, care este numit de Rege, în general fiind propus de membrii consiliului comunal.

 

Organizarea puterii judecătoreşti

În Belgia puterea judecătorească este constituită din curţi şi tribunale, care sunt organizate în funcţie de împărţirea teritoriului (225 de cantoane unde sunt organizate judecătorii de pace şi tribunale de poliţie, 26 de arondismente în care sunt înfiinţate tribunale de primă instanţă, curţi cu juri, organizate pe o bază provincială, cinci Curţi de Apel, competente pentru două sau mai multe provincii şi Curtea de Casaţie).

Există , la nivelul în întregii ţări,Consiliul Superior al Justiţiei care are următoarele atribuţii:

-prezintă candidaţi în vederea numirii ca judecători de pace, judecători la tribunale, consilieri la curţi şi la Curtea de Casaţie ori funcţionari în Ministerul Public;

-prezintă candidaţi în vederea desemnării în funţia de prim preşedinte al Curţii de Casaţie, prim preşedinte al curţilor, preşedinte al tribunalelor şi în funcţia de şef de departamente în Ministerul Public;

-organizează concursuri pentru ocuparea fucţiilor de judecători şi de funcţionari în Ministerul Public;

-se acupă de pregătirea profesională a judecătorilor şi a funcţionarilor din Ministerul Public;

-impune condiţiile generale pentru desemnarea şefilor de departamente din Ministerul Public;

-redactează avize şi face propuneri privind funcţionarea generală a sistemului juridic;

-urmăreşte şi promovează utilizarea mecanismelor de control intern;

-primeşte şi urmăreşte plângerile aduse împotriva funcţionării sistemului judiciar;

- anchetează problemele privind funcţionarea sistemului juridic.

 

Partide politice

Viaţa politică belgiană este dominată de principalele curente politice – creştin-democrat, social-democrat şi liberal .Având în vedere diviziunea lingvistică, ceea ce este o caracteristică dominantă a Belgiei, principalele partide au două ramuri: franceză şi olandeză.

La alegerile din 13 iunie 1999 au câştigat următoarele partide pentru Camera Deputaţilor: Partidul Liberal şi Democrat-flamand (Vlammse Liberalen en Democraten - VLD), Partidul Creştin-Democrat-flamand (Christlejke Volkspartij - CVP), Partidul Socialist-francofon (Parti Socialiste - PS), Uniunea formată din Partidul Reformator Liberal francofon (Parti Réformateur Libéral - PRL), Frontul Democratic al Francofonilor (Front Démocratique des Francophones - FDF) şi Mişcarea Cetăţenilor pentru Schimbare-francofon (Mouvement des Citoyens pour le Changement - MCC), Partidul Socialist-flamand (Socialistiche Parteij - SP), Ecologiştii-francofoni (Écologistes Confédérés pour l'Organisation de Luttes Originales - ECOLO) şi Ecologiştii flamanzi (Anders Gaan Leven - AGALEV), Partidul Social-Creştin-francofon (Parti Social Chrétien - PSC), Uniunea Poporului-flamand (Volksunie - VU), Frontul Naţional (Front National – Front voor de Natie - FN).

Guvernul este format de Partidul Liberal şi Democrat-flamand (Vlammse Liberalen en Democraten - VLD), Partidul Socialist-francofon (Parti Socialiste - PS), Uniunea formată din Partidul Reformator Liberal-francofon (Parti Réformateur Libéral - PRL), Frontul Democratic al Francofonilor (Front Démocratique des Francophones - FDF) şi Mişcarea Cetăţenilor pentru Schimbare francofon (Mouvement des Citoyens pour le Changement - MCC), Partidul Socialist-flamand (Socialistiche Partej - SP), Ecologiştii-francofoni (Écologistes Confédérés pour l'Organisation de Luttes Originales - ECOLO), şi Ecologiştii -flamanzi (Anders Gaan Leven - AGALEV).

După alegeri, Partidul Creştin-Democrat şi-a schimbat denumirea, devenind Partidul Creştin-Democrat Flamand (Christen-Democratisch and Vlaams), Partidul Socialist-flamand a devenit Partidul Socialist Cealaltă Cale (Socialistiche Parteij - Anders/Socialist Party Another Way), Uniunea dintre Partidul Reformator Liberal, Frontul Democratic Francofon şi Mişcarea Cetăţenilor Pentru Schimbare, împreună cu Partidul pentru Libertate şi Progres au format Mişcarea Reformatoare (Mouvement Réformateur), iar Partidul Social-Creştin s-a transformat în Centrul Democratic Umanist (Centre Démocratique Humaniste).

Partidele de tip liberal sunt moştenitoarele Partidului Liberal Belgian. Ele prezintă programe tradiţional liberale, cu susţinerea liberei iniţiative şi restrângerea cheltuielilor guvernamentale.

Partidul Liberal şi Democrat - VLD a fost fondat, în anul 1864, sub denumirea de Partidul Liberal, devenind apoi, în anul 1961, Partidul Liberal al Vorbitorilor de Limbă Flamandă. În anul 1970 adoptă denumirea sa actuală.

Partidul Liberal Reformator - PRL. Din anul 1979, când s-a desprins din Partidul Liberal, vorbitorii de limbă franceză din cadrul partidului adoptă denumirea de Partidul Reformelor şi Libertăţilor din Valonia.

Partidele creştin-democrate

Partidul Popular Creştin şi Partidul Social Creştin au o origine comună – Partidul Catolic, dar, în prezent, ele nu mai au o doctrină pur religioasă, fiind similare din punct de vedere doctrinar cu celelalte partide creştin-democrate din Europa.

Partidul Social-Creştin, înfiinţat în anul 1945, îşi bazează doctrina pe apărarea libertăţilor democratice, promovarea familiei, încurajarea iniţiativei private, solidaritatea socială.

Pe plan organizatoric, partidul reuneşte în sânul său persoane din toate categoriile sociale.

Între anii 1945-1968, Partidul Social-Creştin era organizat pe o bază naţională unitară, cu cele două ramuri lingvistice: franceză şi olandeză.

Cu începere din anul 1972 cele două partide creştin-democrate sunt absolut independente.

Din 8 mai 2002, Partidul Social-Creştin - PSC a devenit Centrul Democratic Umanist.

Partidele social-democrate

Ambele partide sociale sunt pragmatice şi încearcă să parcurgă reforma de la focalizarea pe protecţie socială la concentrarea pe eficienţa economică şi competitivitate.

 

Sistemul electoral

Legea electorală belgiană datează din anul 1894, cu ultima modificare majoră din anul 1998.

Membrii celor două Camere legislative federale sunt aleşi, în general, prin sufragiu universal direct, într-un singur tur de scrutin, după sistemul reprezentării proporţionale, pe liste, după metoda d'Hondt.

Există o excepţie la Senat, unde un număr de 31 de senatori sunt aleşi indirect de cele trei comunităţi lingvistice (10 Membri ai Consiliului regional flamand, 10 membri ai Consiliului Comunităţii franceze, 1 membru al Consiliului Comunităţii germane şi 10 senatori cooptaţi).

În caz de vacanţă în timpul unei legislaturi, locul devenit vacant este ocupat de un supleant, ales în acelaşi timp cu titularul.

Mandatul ambelor Camere este de patru ani. 

Votul alegătorilor este obligatoriu, absenţa nemotivată putând fi sancţionată cu o amendă.

Alegerile din 13 iunie 1999

Lista cu procentele şi numărul de mandate câştigate pentru Camera Reprezentanţilor:

	Partidul
	 
	%
	Nr. locuri

	Partidul Liberal şi Democrat
	VLD
	14,3
	23

	Partidul Popular Creştin
	CVP
	14,1
	22

	Partidul Socialist
	PS
	10,1
	19

	Uniunea dintre Partidul Reformator Liberal, Frontul Democratic Francofon şi Mişcarea Cetăţenilor pentru Schimbare
	PRL-FDF-MCC
	10,1
	18

	Blocul Flamand
	VB
	9,9
	15

	Partidul Socialist
	SP
	9,6
	14

	Confederaţia Ecologistă pentru Organizarea Luptei Originale
	ECOLO
	7,3
	11

	Partidul Ecologist 
	AGALEV
	7,0
	9

	Partidul Social Creştin
	PSC
	5,9
	10

	Uniunea Poporului – Ideea 21
	ID
	5,6
	8

	Frontul Naţional
	FN
	1,5
	1


Lista cu procentele şi numărul de mandate câştigate pentru Senat:

	Partidul
	 
	%
	Nr. locuri

	Partidul Liberal şi Democrat
	VLD
	15,4
	6

	Partidul Popular Creştin
	CVP
	14,8
	6

	Uniunea dintre Partidul Reformator Liberal, Frontul Democratic Francofon şi Mişcarea Cetăţenilor pentru Schimbare
	PRL-FDF-MCC
	10,6
	5

	Partidul Socialist
	PS
	9,7
	4

	Blocul Flamand
	VB
	9,4
	4

	Partidul Socialist
	SP
	8,9
	4

	Confederaţia Ecologistă pentru Organizarea Luptei Originale
	ECOLO
	7,4
	3

	Partidul Ecologist 
	AGALEV
	6,1
	3

	Partidul Social Creştin
	PSC
	6,1
	3

	Uniunea Poporului – Ideea 21
	ID
	5,1
	2

	Plus cei 31 se senatori aleşi indirect


 

 

Economia

Economia Belgiei se bazează pe sectorul serviciilor, care participă la formarea PIB cu 74%(2000), angajând 73% din forţa de muncă. Prezenţa pe teritoriul Belgiei a birourilor numeroaselor organizaţii internaţionale reprezintă o semnificativă sursă de venit. Aproape 30% din populaţia activă este angajată în industria prelucrătoare, doar 0,5% în agricultură şi restul în sectorul serviciilor.

Belgia dispune de resurse ale subsolului (îndeosebi huilă în Ardeni şi Campine), insuficiente însă, industria prelucrătoare apelând în mare măsură la importul de materii prime. Ultima mină de cărbune a fost închisă în anul 1972. În anul 1994, activitatea extractivă a reprezentat doar 0,2% din PIB. Sectorul extractiv a concentrat, tot în acelaşi an, 0,2% din forţa de muncă disponibilă.

Industria a contribuit cu 24% la formarea PIB în anul 2000,iar agricultura cu 1,4%(2000). Principalele ramuri ale industriei prelucrătoare sunt: metalurgia, construcţia de maşini şi de echipamente pentru industriile chimică, petrolieră, a cărbunelui, a cauciucului şi a produselor din plastic, precum şi pentru industria alimentară (inclusiv cea a băuturilor şi a tutunului).

În Belgia se află câteva oraşe cu valoare istorică şi culturală, cum ar fi, de exemplu: Bruxelles, Bruges, Gant, Anvers, Ličge, Tournai şi Namur. Zonele rurale atrag, de asemenea, mulţi vizitatori. Regiunea păduroasă a Ardenilor este renumită pentru priveliştile pe care le oferă şi pentru specialităţile culinare locale. Litoralul Mării Nordului atrage, la rândul său, un număr mare de turişti.

Din terenul destinat agriculturii, terenul arabil reprezintă doar 26,7%, pentru culturi arborescente fiind folosit 1,1%, pentru păşuni şi fâneţe este utilizat 24,5%, terenurile împădurite ocupă 17,%, iar pentru alte activităţi este folosit restul de 28%. Se cultivă grâu, orz, porumb, ovăz, tomate, cartofi, varză, struguri, sfeclă. Se cresc bovine, porcine şi ovine.

Principalul partener comercial al Belgiei este Luxemburg-ul, cele două state formând Uniunea Economică Belgo-Luxemburgheză (BLEU).

Comerţul exterior este foarte activ, reprezentând echivalentul a 56% din PIB.

Câţiva indici economici (în euro):

PIB/cap de locuitor (2002): 23 010;

Rata de creştere a PIB (2001): 0,8%, după ce în 2000 a fost de 4%;

Rata şomajului (2002): 7%;

Rata inflaţiei(2001): 2,4%;

Export: principalii parteneri sunt ţările Uniunii Europene 74% (Franţa 18%, Germania 17%, Olanda 13%, Marea Britanie 10%) şi Statele Unite ale Americii 6% axându-se pe : instalaţii şi echipamente, produse chimice, diamante,metale;

Import: principalii parteneri sunt ţările Uniunii Europene 68% (Germania 17%, Olanda 17%, Franţa 13%, Marea Britanie 9%)(2000) şi se axează pe: instalaţii mecanice şi echipamente, produse chimice .

 

Guvernul actual

Prim Ministru - Guy Verhofstadt (VLD);

Vice Prim Ministru, Ministrul Transporturilor - Isabelle Durant (ECOLO);

Vice Prim Ministru, Ministrul Muncii - Laurette Onkelinx (PS);

Vice Prim Ministru, Ministrul Afacerilor Externe - Louis Michel (PRL);

Vice Prim Ministru, Ministrul Finanţelor - Johan Van de Lanotte (SP);

Ministrul Agriculturii - Anemarie Neyts (VLD);

Ministrul Protecţiei Consumatorului, al Sănătăţii şi al Mediului - Jef Tavernier;

Ministrul Apărării - André Flohazt (PS);

Ministrul Economiei şi al Cercetării - Charles Picque (PS);

Ministrul Finanţelor - Didier Reynders (PRL);

Ministrul de Interne - Antoine Duquesne (PRL-FDF-MCC);

Ministrul de Justiţie - Marc Verwilghen (VLD);

Ministrul Administraţiei Publice - Luc van den Bossche (SP);

Ministrul Protecţiei Sociale şi al Pensiilor - Frank Vandebroucke (SP);

Ministrul Telecomunicaţiilor - Rik Daem (VLD);

Ministrul Comerţului - Anemarie Neyts (VLD).

  

Întocmit:Oana Albu,expert

GERMANIA

 

 Date generale


Germania constituie cea mai mare putere economică a Europei, având totodată cea mai numeroasă populaţie de pe continent. Este situată în Europa Centrală şi se învecinează la est cu Polonia şi Cehia, la sud cu Austria şi Elveţia, la vest cu Franţa, Luxemburg, Belgia şi Olanda, iar la nord cu Marea Nordului, Danemarca şi Marea Baltică.


Este membru al Uniunii Europene, unul dintre cele 6 state fondatoare ale Comunităţilor Europene.


Din 1 iulie 1999, Preşedintele Germaniei este Johannes Rau.


Din 27 octombrie 1998, Cancelarul federal al Germaniei este Gerhard Schröder, care a rămas în funcţie şi după alegerile din septembrie 2002.

Nume oficial: Bundesrepublik Deutschland (Republica Federală Germania)

Capitala: Berlin

Suprafaţa: aprox. 357000 km2

Populaţia: aprox. 82,5 milioane locuitori

Structura etnică: peste 90% germani; dintre minorităţile etnice, cea mai importantă este cea turcă

Religii: peste 90% creştini, în proporţie sensibil egală protestanţi şi romano-catolici; dintre minorităţile religioase, cea mai importantă este cea musulmană.

Sărbătoarea naţională: 3 octombrie (aniversarea reunificării - 1990)

Organizaţii internaţionale: Organizaţia Naţiunilor Unite, Uniunea Europeană, NATO, OSCE, Organizaţia Mondială a Comerţului, Organizaţia pentru Cooperare şi Dezvoltare Economică, Consiliul Europei, G8, Uniunea Europei Occidentale, Banca Europeană pentru Reconstrucţie şi Dezvoltare.

 Scurt istoric


Cu câteva secole î.Hr, triburile germanice s-au răspândit pe teritoriile central-europene populate de celţi. Luptele cu romanii pentru supremaţia în acest spaţiu au durat până la sfârşitul sec. al 4-lea, când Imperiul Roman de Apus s-a destrămat. În sec. al 5-lea, tribul germanic al francilor a pus bazele unui imperiu puternic şi a trecut la creştinism. În timpul domniei lui Carol cel Mare, la începutul sec. al 9-lea, acest imperiu a cunoscut cea mai mare întindere, cuprinzând teritoriul Franţei de azi, o mare parte din Germania şi Italia de Nord. În anul 800, Carol cel Mare a fost încoronat împărat la Roma, de către Papă. Imperiul Carolingian, bazat pe alianţa dintre împărat, în calitate de conducător temporar al treburilor lumeşti, şi Sfântul Scaun, a rezistat până în anul 843, atunci când a fost împărţit în trei între nepoţii lui Carol. Ludovic Germanicul a primit partea estică, iar acest teritoriu al francilor estici a devenit nucleul viitorului imperiu german.


După dispariţia dinastiei carolingienilor, unitatea părţii estice a imperiului s-a destrămat, iar puterea domnilor feudali (prinţi şi nobili locali care primeau feude drept răsplată pentru ajutorul acordat regelui) s-a consolidat. Această fragmentare a fost caracteristică germanilor până târziu, in sec. al 19-lea, în contrast cu tendinţa centralizatoare din Franţa şi Anglia.


În anul 962, regele saxon Otto I a fost încoronat Sfânt Împărat Roman, fapt ce este considerat a marca naşterea Sfântului Imperiu Roman de Naţiune Germană, imperiu ce a rezistat până în anul 1806. În pofida numelui, imperiul nu era decât o confederaţie slabă a statelor şi ducatelor germane, în care monarhia nu era ereditară: ocupantul tronului era ales de către ducii germani. În aceste condiţii, apariţia unei guvernări centralizate a fost amânată până în sec. al 19-lea. La slăbirea autorităţii centrale au contribuit şi conflictele împăraţilor cu Sfântul Scaun şi încercările disperate ale acestora de a extinde imperiul spre Italia de Sud.


Începând cu anul 1273, anul alegerii ca împărat al lui Rudolf de Habsburg, familia Habsburg (originară din Austria) a dat imperiului marea majoritate a monarhilor, până la disoluţia acestuia, în 1806. Puterea centrală a rămas relativ slabă, fiind deţinută de prinţii şi conţii micilor ducate şi de oraşele-stat îmbogăţite din comerţ, cum ar fi cele ce constituiau Liga Hanseatică din Germania de Nord. Această fragmentare a fost accentuată de Reforma declanşată de Luther la începutul sec. al 16-lea. După o lungă serie de conflicte între luterani şi romano-catolici, aceştia din urmă fiind susţinuţi de împărat, Tratatul de pace de la Augsburg (1555) a consfinţit principiul conform căruia cuius regio, eius religio (stăpânul pământului hotărăşte religia supuşilor săi). Astfel, puterea principilor locali a crescut, iar fragmentării politice i s-a adăugat lipsa unităţii religioase.


Compromisul reprezentat de Tratatul de la Augsburg nu a pus capăt tensiunilor religioase. Acestea, amestecate cu conflicte politice, au generat războiul de 30 de ani, încheiat prin Pacea de la Westfalia (1648), la care au participat şi Danemarca, Suedia şi Franţa. Consecinţele războiului au fost aproape dramatice pentru Germania, în termeni politici (fragmentarea puterii politice a crescut, iar influenţa Germaniei pe plan internaţional a scăzut considerabil), economici şi ai sentimentului naţional. După război, au început luptele pentru supremaţie între Austria şi Prusia, cele mai puternice dintre statele germane. În anul 1806, în timpul războaielor napoleoniene, Sfântul Imperiu German de Naţiune Germană s-a destrămat.


La Congresul de la Viena (1815), cele 38 de state germane şi 4 oraşe libere au format, sub conducerea Austriei, Confederaţia Germană, în cadrul căreia cancelarul austriac Metternich a jucat rolul principal, până la abdicarea sa provocată de revoltele din 1848. În 1862, prim-ministru al Prusiei a devenit Otto von Bismark, care şi-a propus crearea unei Germanii conduse de Prusia. După un război victorios al acesteia împotriva Austriei, Confederaţia Germană s-a destrămat, în locul acesteia luând naştere, în 1866, Federaţia Germaniei de Nord condusă de Prusia.


După războiul franco-prusac din 1970, la Confederaţia Germaniei de Nord au aderat statele sudice (cu excepţia Austriei). Deşi reticente să cadă sub influenţa Prusiei, Bismark le-a convins să intre mai întâi în război împotriva Franţei pentru recâştigarea Alsaciei şi Lorenei, foste teritorii ale Sfântului Imperiu care au fost anexate de Franţa în sec. al 17-lea. În entuziasmul naţional declanşat de victorie, Wilhelm I al Prusiei a fost încoronat, în mai 1871, împărat al Imperiului German - al doilea Reich, după primul înfiinţat de Carol cel Mare în anul 800.


Puterea economică şi militară a Germaniei, la care s-a adăugat politica externă agresivă dictată de Prusia, au contribuit în mare măsură la declanşarea Primului Război Mondial. Puterile Centrale conduse de Germania au fost înfrânte, iar prin Pacea de la Versailles (1919) Germania a pierdut teritorii în Europa, precum şi toate coloniile sale, şi a fost nevoită să plătească mari despăgubiri de război. Imperiul a încetat să existe şi a luat fiinţă Republica de la Weimar, care a fost caracterizată de o pronunţată criză politică şi economică.


La alegerile din 1932 naţional-socialiştii conduşi de Adolf Hitler au primit o treime din voturi, iar în anul următor Hitler a fost ales cancelar. Cel de-al treilea Reich instituit de el a desfiinţat sindicatele, a subordonat mijloacele de comunicare şi a redus la tăcere opoziţia cu ajutorul trupelor speciale şi al poliţiei secrete, opresiunea internă culminând cu legile rasiale îndreptate împotriva evreilor şi a altor minorităţi naţionale.


Pe plan extern, în numele refacerii Marii Germanii, Austria a fost anexată în 1938, apoi teritoriile sudete ale Cehoslovaciei. Atacarea Poloniei în 1939 a declanşat Al Doilea Război Mondial. La început, succesul Germaniei şi al aliaţilor săi a fost covârşitor, aproape întreaga Europă continentală ajungând sub ocupaţie germană. Deschiderea frontului estic, împotriva Uniunii Sovietice, a depăşit resursele Germaniei, iar Aliaţii au câştigat în cele din urmă războiul, în 1945.


După război, Germania şi, separat, Berlinul au fost împărţite în patru zone controlate de URSS, SUA, Marea Britanie şi Franţa. În 1949, în zona de ocupaţie occidentală a luat naştere Republica Federală Germană, iar în zona de ocupaţie sovietică Republica Democrată Germană. Germania de Vest a aderat la NATO, iar Germania de Est la Tratatul de la Varşovia. Cele două state se vor reunifica în anul 1990, prin aderarea Germaniei de Est la Germania de Vest. În pofida unificării, diferenţele culturale, politice şi ale dezvoltării economice, acumulate în timpul celor 40 de ani de război rece, sunt încă vizibile şi destul de greu de depăşit.

 

Sistemul constituţional


Constituţia Germaniei a intrat în vigoare pe 23 mai 1949, iar în 2002 a fost amendată a 50-a oară. Nu a fost numită Constituţie, ci “Lege fundamentală” (Grundgesetz), fiindcă s-a considerat că o constituţie în adevăratul sens al cuvântului nu poate fi decât aceea care este a tuturor germanilor; or, pentru încă mai bine de 40 de ani, Grundgesetz nu s-a aplicat decât în Germania de Vest. Începând cu 3 octombrie 1990, o dată cu reunificarea Germaniei, Grundgesetz este legea fundamentală şi în Germania de Est.

Germania este o republică federală parlamentară alcătuită din 16 state (sg. Land, pl. Länder)cu o largă autonomie, dar nu suverane: Baden-Wuerttemberg, Bayern, Berlin, Brandenburg, Bremen, Hamburg, Hessen, Mecklenburg-Vorpommern, Niedersachsen, Nordrhein-Westfalen, RheinLand-Pfalz, SaarLand, Sachsen, Sachsen-Anhalt, Schleswig-Holstein şi Thueringen. Acestea au parlamente (Landtag) şi guverne (Landesregierung) proprii. Adunările legislative şi guvernele Landurilor au puteri legislative şi executive depline în domenii precum educaţia, cultura, protecţia mediului, poliţia etc. autoritatea guvernului federal se exercită exclusiv doar în domeniul apărării, politicii externe şi finanţelor.


Potrivit art. 28, ordinea constituţională a Landurilor trebuie să fie conformă cu principiile statului de drept republican, democratic şi social, aşa cum sunt stabilite prin constituţia federală. Art. 30 stabileşte principiul conform căruia, în afară de cazurile în care constituţia prevede sau permite, exerciţiul puterilor guvernamentale şi îndeplinirea funcţiilor guvernamentale revin Landurilor. Potrivit art. 31, legile federale au o forţă juridică superioară legilor statale. Conform art. 37, în cazul în care un stat nu-şi îndeplineşte obligaţiile care decurg din constituţie sau dintr-o lege federală, guvernul federal, cu aprobarea Bundesrat-ului, poate emite instrucţiuni, care sunt obligatorii pentru toate instituţiile statului respectiv.


În ceea ce priveşte puterea legislativă, art. 70 stabileşte principiul conform căruia Landurile au dreptul să legifereze în măsura în care constituţia nu conferă federaţiei această putere. Constituţia reglementează în detaliu competenţele legislative exclusive, concurente şi cadru ale Federaţiei, iar Landurile au o competenţă reziduală de legiferare, în domeniile care nu sunt trecute în jurisdicţia Federaţiei.

Art. 71 introduce posibilitatea ca statele să legifereze în domeniile de competenţa exclusivă a Federaţiei, însă doar cu autorizarea explicită, printr-o lege federală. Domeniile de competenţă legislativă exclusivă a Federaţiei sunt expuse în art. 73.

În domeniile în care Federaţia are puteri legislative concurente, Landurile pot legifera atât timp şi în măsura în care Federaţia nu-şi exercită dreptul de legiferare (art. 72 alin. 1). Pe de altă parte, Federaţia poate legifera în aceste domenii doar dacă şi în măsura în care asigurarea de condiţii egale de viaţă pe teritoriul federal, sau prezervarea unităţii legale şi economice necesită, în interesul general al statului, o reglementare la acest nivel (alin. 2). Art. 74 detaliază domeniile în cere Federaţia şi Landurile au competenţă legislativă concurentă.

Conform art. 75, Federaţia are dreptul să emită legislaţie-cadru în domeniile listate la alin. 1, în aceleaşi condiţii ca cele pentru exercitarea competenţei concurente (art. 72 alin. 2). Legislaţia cadru poate conţine doar în mod excepţional prevederi detaliate sau de aplicabilitate directă. După emiterea legislaţie-cadru, Landurile au obligaţia să o implementeze prin legi proprii în termenul fixat de legea federală.

În ceea ce priveşte puterea executivă, art. 83 stabileşte principiul general conform căruia Landurile execută legile federale, în măsura în care constituţia nu prevede sau permite altfel, cu supervizarea Federaţiei. Guvernul federal poate emite reguli administrative generale şi, cu autorizare prin lege federală ce necesită acordul Bundesrat-ului, poate emite instrucţiuni de executare a legii în cazuri particulare. Bundesrat-ul poate decide că Landul respectiv a încălcat legea federală, decizie ce poate fi contestată la Curtea Constituţională federală. Art. 86 şi 87 stabilesc domeniile şi condiţiile în care competenţa de punere în aplicare a legii federale aparţine Federaţiei înseşi.

Art. 91a reglementează domeniile care constituie sarcini comune ale Federaţiei şi Landurilor. Federaţia participă la îndeplinirea responsabilităţilor Landurilor atunci când aceste responsabilităţi sunt importante pentru societate în întregul ei, iar participarea Federaţiei este necesară pentru îmbunătăţirea condiţiilor de viaţă.

În ceea ce priveşte resursele financiare, art. 104a prevede, ca regulă, că Federaţia şi Landurile folosesc resurse proprii în îndeplinirea sarcinilor fiecăruia, însă Federaţia poate acorda Landurilor asistenţă financiară, în anumite cazuri. Art. 105 stabileşte competenţele legislative în domeniul fiscal care aparţin Federaţiei, respectiv Landurilor. În art. 106 sunt listate taxele şi impozitele care revin Federaţiei şi, respectiv, Landurilor, precum şi cele la care sunt îndrituite atât Federaţia cât şi Landurile. Art. 107 reglementează egalizarea financiară între Landuri, în favoarea celor cu venituri mai mici Aceasta se poate realiza printr-o lege federală, adoptată cu acordul Bundesrat-ului, care să prevadă un transfer financiar între Landuri.

Şeful statului este Preşedintele federal. Potrivit art. 54, acesta este ales pentru un mandat de 5 ani de către o Convenţie federală, special constituită în acest scop, care cuprinde toţi membrii Bundestag-ului şi un număr egal de deputaţi desemnaţi de parlamentele Landurilor.

Conform art. 58, ordinele Preşedintelui trebuie contrasemnate, pentru valabilitate, de către Cancelar sau de către ministrul de resort. Această regulă nu se aplică în cazul numirii şi demiterii Cancelarului şi al dizolvării Bundestag-ului. Preşedintele are competenţe mai ales în domeniul relaţiilor externe, unde îndeplineşte funcţia de reprezentare a Federaţiei.

Potrivit art. 61, Bundestag-ul sau Bundesrat-ul îl poate pune sub acuzare pe Preşedinte în faţa Curţii Constituţionale pentru violarea cu buna ştiinţă a Constituţiei sau a altei legi federale. Moţiunea de punere sub acuzare este înaintată de cel puţin un sfert din numărul membrilor Bundesrat-ului sau un sfert din numărul de voturi exprimate în Bundestag. Decizia de punere sub acuzare este adoptată atunci când în favoarea ei votează cel puţin două treimi din numărul membrilor Bundestag-ului sau cel puţin două treimi din numărul celor prezenţi, în cazul Bundesrat-ului. Dacă este găsit vinovat, Curtea Constituţională îl poate declara ca nemaiavând dreptul să-şi exercite funcţia, şi poate emite un ordin interimar în acest sens.

Puterea legislativă la nivel federal este învestită într-un parlament bicameral, format din Consiliul Federal (Bundesrat – Camera superioară) şi Adunarea Federală (Bundestag – Camera inferioară).

Consiliul Federal cuprinde reprezentanţii Landurilor, nu aleşi în mod direct, ci desemnaţi şi retraşi de guvernele Landurilor (art. 51). Fiecare stat are între 3-6 reprezentanţi în Bundesrat, în funcţie de populaţia fiecăruia, iar aceştia sunt obligaţi să voteze în bloc.

Adunarea Federală are de obicei 656 de locuri, dar pentru alegerile din 1998 a avut 666 de locuri, iar pentru cele din septembrie 2002 598 de locuri. Membrii săi sunt aleşi prin vot universal după un sistem mixt, care combină principiul reprezentării proporţionale cu cel al votului direct, cel dintâi având o importanţă mai mare (vezi mai jos, sistemul electoral).


Procedura legislativă este reglementată în art. 77. Proiectul de lege este adoptat mai întâi de Bundestag. Bundesrat-ul poate aduce obiecţii, dar ele pot fi respinse de Bundestag dacă proiectul este adoptat din nou de către acesta, cu o majoritate egală cu cea cu care Bundesrat-ul a adoptat obiecţia. În materiile în care Constituţia prevede necesitatea acordului Bundesrat-ului la adoptarea legii, Bundestag-ul nu mai poate trece peste poziţia acestuia.


Potrivit art. 80, Guvernul, un ministru sau guvernul unui Land poate fi autorizat prin lege să emită ordonanţe. Legea trebuie să fie explicită în ceea ce priveşte conţinutul, scopul şi întinderea autorizaţiei. Pentru anumite domenii este nevoie de acordul Bundesrat-ului la adoptarea legii de autorizare.


Puterea executivă la nivel federal este exercitată de către guvernul federal, în fruntea căruia se află Cancelarul federal, conducătorul de facto al statului. Potrivit art. 63, Cancelarul este ales cu majoritatea absolută a membrilor Bundestag-ului şi este numit de Preşedinte. Mandatul său are de 4 ani. Cancelarul recomandă Preşedintelui ceilalţi membrii ai guvernului, care îi numeşte; demiterea acestora se face de către Preşedinte, la propunerea Cancelarului (art. 63). Potrivit art. 67, Bundestag-ul poate cere Preşedintelui demiterea Cancelarului prin adoptarea unei moţiuni de neîncredere şi alegerea simultană a unui succesor, cu majoritate absolută de voturi. Art. 68 reglementează situaţia în care moţiunea de neîncredere nu întruneşte majoritatea necesară: Preşedintele poate, la cererea Cancelarului, dizolva Bundestag-ul, în termen de 21 de zile. Bundestag-ul poate evita acest lucru prin alegerea unui alt Cancelar, cu majoritate absolută, dar nu mai curând de 48 de ore de la votul asupra moţiunii.


Puterea judecătorească este exercitată, potrivit art. 92, de către Curtea Constituţională federală (Bundesverfassungsgericht), de celelalte curţi federale, precum şi de curţile Landurilor. Conform art. 94, jumătate dintre membrii Curţii Constituţionale sunt aleşi de Bundestag, iar jumătate de Bundesrat, iar ei nu pot fi membri ai nici uneia dintre Camere, guvernului sau ai instituţiilor similare ale Landurilor. Art. 95 stabileşte existenţa, la nivel federal, a 5 Curţi Supreme de Justiţie, pentru domeniile: ordinar, administrativ, fiscal, raporturi de muncă şi social.

 

Partidele politice


Din anul 1990, atunci când au avut loc primele alegeri generale în Germania reunificată, 6 partide politice au fost prezente în Bundestag: Uniunea Creştin Democrată (Christlich-Demokratische Union - CDU), Partidul Social Democrat (Sozialdemokratische Partei Deutschlands - SPD), Uniunea Creştin Socială (Christlich-Soziale Union - CSU), Verzii (Die Grünen - GP), Partidul Liber Democrat (Freie Demokratische Partei - FDP) şi Partidul Socialismului Democratic (Partei der Demokratischen Sozialismus - PDS).


Uniunea Creştin Democrată (CDU) a luat naştere în 1945, ca o alianţă între catolici şi protestanţi, unul dintre membrii fondatori fiind Konrad Adenauer, cel care avea să devină cancelar. Împreună cu aliatul său tradiţional, Uniunea Creştin Socială, CDU a fost o forţă dominantă în politica Germaniei. Cu excepţia perioadei 1969-1982 şi a celei începute în 1998, cele două partide au participat, singure sau ca principali membri ai unor coaliţii mai largi, la toate guvernele Germaniei postbelice. Patru din cei şase cancelari postbelici au provenit din CDU: Konrad Adenauer, Ludwig Erhard, Kurt Georg Kiesinger şi Helmut Kohl. În prezent, reprezentanţii CDU ocupă postul de prim-ministru în următoarele Land-uri: Baden-Württemberg, Hesse, SaarLand, Saxony-Anhalt, şi Thuringia. Şeful CDU este, din aprilie 2000, Angela Merkel.


Uniunea Creştin Socială (CSU) a luat naştere în 1945, unul dintre fondatorii săi fiind Franz Josef Strauß, liderul partidului până la moartea sa, în 1988. În mod tradiţional, CSU şi CDU au format în Bundestag un singur grup parlamentar. Cele două partide urmăresc aceleaşi obiective politice şi nu concurează în nici un Land: CSU activează numai în Bavaria unde, de altfel, prim-ministru este şeful său actual, Edmund Stoiber (care a candidat împotriva lui Gerhard Schröder pentru postul de cancelar al Germaniei, în alegerile din 22 septembrie 2002).


CDU se consideră a fi prin excelenţă un partid de centru, care pune un accent special pe valorile creştine fundamentale. Programul său economic şi social este bazat pe principiile economiei sociale de piaţă, aşa cum au fost formulate de Ludwig Erhard, ministru al economiei şi apoi cancelar. Aceste principii includ garanţii şi suport pentru proprietatea privată, libertatea individuală şi competiţia reală. Cât despre programul electoral comun CDU-CSU pentru alegerile din septembrie 2002, acesta s-a concentrat pe politicile economice. Principalele elemente ale acestui program au fost reducerea cheltuielilor publice şi scăderea impozitelor. Pe termen mediu, taxele ecologice urmau a fi desfiinţate. De asemenea, programul prevedea o serie de măsuri pentru combaterea şomajului, sărăciei şi a veniturilor salariale reduse. Programul mai punea accentul pe educaţia religioasă în şcoli, în acord cu poziţia doctrinară a celor două partide. În domeniul politicii externe, CDU şi CSU au mizat pe continuitate în ceea ce priveşte aprofundarea integrării în Uniunea Europeană şi participarea activă a Germaniei în forumurile internaţionale: ONU, NATO, OSCE, G8.


Partidul Social Democrat (SPD) este unul dintre cele mai vechi partide politice din lume. El a fost fondat de către August Bebel şi Wilhelm Liebknecht în 1869 şi a constituit o forţă pe scena politică germană încă din timpul Imperiului German al lui Bismarck şi, mai apoi, al Republicii de la Weimar. Funcţionând în ilegalitate în timpul regimului nazist, PSD a reintrat în viaţa politică imediat după al doilea război mondial, fiind cel mai important partid de opoziţie în guvernările CDU-CSU. În 1959, partidul a adoptat faimosul program de la Bad Godesberg, prin care a renunţat la marxism, făcând astfel posibilă participarea sa la guvernare. Primul pas a fost constituirea “Marii Coaliţii”, împreună cu CDU, coaliţie ce a fost la putere între 1966-1969. În perioada 1969-1982 a guvernat în coaliţie cu Partidul Liber Democrat, ca partener dominant din partea căruia au fost desemnaţi cancelarii. Disensiunile din cadrul SPD au condus la destrămarea coaliţiei şi la pierderea puterii, în 1982. De atunci, partidul a fost măcinat de lupte facţionale interne, între aripile de stânga şi de centru, în contextul căutării unor soluţii viabile la problemele generate de erodarea bazei electorale tradiţionale, proletariatul. Dintre cauze menţionăm schimbările sociale şi extinderea prosperităţii, precum şi apariţia Partidului Verzilor, care a atras electoratul tânăr, ce altfel ar fi votat cu SPD. Începând cu anul 1998, SPD se află la putere, în coaliţie cu Verzii, coaliţie ce a câştigat şi alegerile din septembrie 2002. Astfel, Preşedintele SPD, Gerhard Schröder, cancelar federal din 1998, va ocupa în continuare acest post. Dintre alte personalităţi ale SPD, menţionăm: Willy Brandt, Preşedinte al partidului între 1964-1987 şi cancelar federal între 1969-1974, precum şi Helmut Schmidt, cancelar federal între1974-1982. Social Democraţii sunt în prezent premieri ai statelor Brandenburg, Mecklenburg-Western Pomerania, Lower Saxony, North Rhine-Westphalia, RhineLand-Palatinate şi Schleswig-Holstein.


Programul electoral al SPD pentru alegerile din septembrie 2002 aminteşte succesele guvernării 1998-2002: reforma sistemului de impozitare, reforma sistemului de pensii, investiţii ridicate în învăţământ şi cercetare, consolidarea financiară, reducerea utilizării energiei nucleare, noua legislaţie privind cetăţenia, noua legislaţie privind imigraţia etc. SPD, care în mod tradiţional militează pentru competitivitate economică şi securitate socială, bazate pe o economie socială de piaţă, a pus accentul, în programul politic pentru 2000-2006, pe progres economic şi politici privind piaţa muncii, pentru crearea de noi locuri de muncă. De asemenea, SPD urmăreşte promovarea tehnologiilor avansate şi calificarea profesională. În domeniul protecţiei sociale, este avut în vedere crearea unui sistem care să unifice asistenţa pentru şomaj şi asistenţa socială. Alte domenii cheie sunt impozitarea, educaţia şi politicile familiale. În ceea ce priveşte politica externă, SPD pune accentul pe demnitatea umană, democraţia constituţională şi toleranţă şi are în vedere continuarea integrării în Uniunea Europeană şi participarea activă în organizaţiile internaţionale, mai ales în ONU, OSCE, G8 şi NATO.

Alianţa 90/Verzii işi are originile într-o alianţă ecologică, anti-nucleară şi anti-militaristă a anilor ’70. Partidul a fost înfiinţat în anul 1980 şi a intrat în Bundestag în 1983, grupând în jurul său o multitudine de interese mai mult sau mai puţin radicale, în general îndreptate împotriva sistemului politic şi economic, fapt care i-a diminuat eficienţa parlamentară. În 1993 a fuzionat cu Alianţa 90, grup înfiinţat ca parte a opoziţiei din Germania de Est. aceasta, împreună cu moderarea discursului politic, au determinat îmbunătăţirea rezultatelor electorale ale Verzilor. Începând din anul 1998 este aliatul SPD la guvernare. Dintre personalităţile politice ale acestui partid, menţionăm: Joschka Fischer, ministru federal de externe; Michaele Schreyer, Comisar pentru Buget în cadrul Comisiei Europene; Daniel Cohn-Bendit, Membru al Parlamentului European. Preşedinţii săi sunt Claudia Roth şi Fritz Kuhn.


Verzii se caracterizează ca fiind “partidul modernizării ecologice”, susţinându-şi afirmaţia prin rezultatele din perioada 1998-2002: reducerea utilizării energiei nucleare, protecţia climatică, noua legislaţie în domeniul cetăţeniei, conferirea de statut legal convieţuirii homosexuale, noi regulamente privind conservarea naturii, lansarea unei forme ecologice de practicare a agriculturii, întărirea protecţiei consumatorilor, introducerea taxei ecologice etc. Programul electoral pentru alegerile din septembrie 2002 a pus accent pe protecţia mediului şi pe aspectele sociale. În ceea ce priveşte politica externă, Verzii promovează o “globalizare echitabilă”, ceea ce presupune ajutorul acordat ţărilor în curs de dezvoltare.

Partidul Liber Democrat (FDP), înfiinţat în anul 1945, este continuatorul tradiţiei liberalismului german, având în centrul filozofiei sale politice valorile libertăţii, demnităţii individuale şi constituţionalismului. În bună tradiţie liberală, FDP militează pentru creşterea responsabilităţii cetăţenilor faţă de treburile lor şi în reducerea rolului guvernului. În bună tradiţie europeană, baza electorală a FDP este formată de segmentul superior al clasei de mijloc. Liberalii au participat în aproape toate guvernele federale postbelice de până la 1998 (o excepţie notabilă fiind Marea Coaliţie dintre 1966-1969): între 1949-1957, 1961-1966 şi 1982-1998, în coaliţie cu CDU, şi între 1969-1982, în coaliţie cu SPD. În prezent, FPD participă la guvernare împreună cu CDU în Baden-Württemberg, Hesse, Hamburg şi Saxony-Anhalt, iar împreună cu SPD în RhineLand-Palatinate. Preşedintele FPD este Guido Westerwelle, iar dintre celelalte personalităţi ce au activat de-a lungul timpului în FDP menţionăm: Theodor Heuss, primul Preşedinte al RFG, şi Hans-Dietrich Genscher, ministrul de externe al Germaniei între 1974-1992.


În mod tradiţional, programul FDP este orientat cu precădere către lumea afacerilor. Astfel, “Programul cetăţenilor” al FDP are în vedere mai ales finanţele şi politicile economice. Liberalii militează pentru reducerea impozitării (nivelul maxim fiind de 35%) şi simplificarea sistemului de impozitare, precum şi pentru desfiinţarea taxei ecologice. De asemenea, FPD are în vedere dereglementarea şi liberalizarea pieţei muncii, precum şi desfiinţarea contractelor colective de muncă la nivel naţional. Un stimulent pentru angajarea şomerilor ar fi, în viziunea liberalilor, relaxarea legislaţiei privind protecţia angajatului. Cheltuielile publice ar trebui reduse, iar acţiunile deţinute de stat privatizate. Domeniul educaţiei este şi el vizat de către liberali, care doresc punerea lui pe baze competitive. În domeniul politicii externe, programul FDP plasează Germania în şi alături de Uniunea Europeană.


Partidul Socialismului Democratic (PDS) este urmaşul fostului partid comunist din RDG. Baza electorală a PSD este în Germania de Est, unde are o reprezentare puternică în toate parlamentele statale. În prezent, PSD este partenerul de coaliţie al SPD în Mecklenburg-Western Pomerania şi Berlin. Preşedinta SPD este Gabi Zimmer, iar dintre alţi membri marcanţi ai partidului menţionăm pe Writer Stefan Heym şi Gregor Gysi.


PSD se caracterizează ca fiind un partid socialist de stânga. Programul său electoral pentru alegerile din septembrie 2002 a conţinut, ca elemente cheie, politica pieţei muncii şi justiţia socială. PSD consideră că reducerea orelor de muncă şi menţinerea remunerării la acelaşi nivel constituie principalul instrument pentru asigurarea locurilor de muncă. Serviciile sociale ar trebui subvenţionate public. PSD militează pentru introducerea, prin lege, a unui salariu minim, care să garanteze un standard minim de viaţă. De asemenea, PSD doreşte extinderea democraţiei directe, care ar include iniţiativele, petiţiile şi referendumul la toate nivelele politice. Vârsta minimă pentru exercitarea votului ar trebui scăzută la 16 ani, iar pragul electoral de 5% eliminat. În ceea ce priveşte politica externă, SPD cere implementarea standardelor de protecţie socială în cadrul comerţului mondial, desfiinţarea NATO şi, implicit, a lărgirii acesteia, sarcinile de securitate urmând a fi preluate în totalitate de ONU şi OSCE.

 

Sistemul electoral

Sistemul electoral german este considerat un sistem proporţional personalizat (Personalisierte Verhältniswahl). Fiecare alegător are două voturi. Primul vot este personal şi este exprimat în favoarea unui anume candidat, într-una din cele 328 de circumscripţii. Candidaţii care obţin majoritatea relativă a voturilor la nivel de circumscripţie sunt în posesia unui “mandat direct” (Direktmandate). Al doilea vot este folosit în favoarea unei liste de partid, la nivel federal. Acest al doilea vot este mai important, fiindcă determină câte locuri va ocupa un anume partid în Bundestag şi, implicit, care partid câştigă alegerile. Votanţii nu au nici o influenţă asupra listelor avansate de partidele politice, ei pot doar alege direct un candidat în circumscripţia lor, prin intermediul primului vot. Candidaţii pot concura atât la scrutinul uninominal, cât şi pe listele partidelor din care fac parte.

La nivel naţional, voturile exprimate pe liste se cumulează şi obţin locuri în Parlament numai partidele care au atins pragul de 5% din totalul voturilor sau cele care au cel puţin trei candidaţi aleşi în mod direct. Numărul reprezentanţilor fiecărui partid în Bundestag se stabileşte de regulă pe baze proporţionale. Numărul de locuri câştigate în mod direct de un partid în circumscripţiile unui anume Land se scade din totalul locurilor ce revin partidului respectiv, în urma votului pe liste. Dacă un partid a câştigat mai multe mandate în circumscripţii decât la nivel de Land, el îşi păstrează aleşii, iar numărul locurilor în Bundestag creşte. Acesta număr adiţional de mandate şi pragul de 5% constituie abaterile de la modelul strict proporţional.

Alegerile din septembrie 2002


Pentru ultimele alegeri ce au avut loc în Germania, numărul de locuri în Bundestag a fost redus de la 656 la 598, iar numărul de circumscripţii a fost redus în mod corespunzător. După reunificarea din 1990, Germania a fost divizată în 328 de circumscripţii, acum mai existând doar 299.


Prezenţa la urne a fost de 79,1%, iar rezultatele scrutinului se prezintă astfel (numărul total al mandatelor nu este de 598, ci de 603, pentru motivele expuse mai sus):

· Partidul Social Democrat (SPD): 38,5%, 251 locuri în Bundestag; 
· Uniunea Creştin Democrată (CDU) şi Uniunea Creştin Socială (CSU): 248 locuri, din care: CDU – 29,5%, 190 locuri şi CSU – 9% şi 58 locuri. 
· Alianţa 90/Verzii: 8,6%, 55 de locuri; 
· Partidul Liber Democrat (FDP): 7,4%, 47 de locuri şi 
· Partidul Socialismului Democratic (PDS): 4,3%, 2 locuri. 
Ca urmare a rezultatelor alegerilor, coaliţia formată din SPD şi Alianţa 90-Verzii, la guvernare din 1998, rămâne la putere.

Guvernul actual

· Cancelar federal: Gerhard Schröder (SPD) 
· Ministrul afacerilor externe şi Vice-cancelar federal: Joseph (Joschka) Fischer (Alianţa 90/Verzii) 
· Ministrul de interne: Otto Schily (SPD) 
· Ministrul justiţiei: Brigitte Zypries (SPD) 
· Ministrul finanţelor: Hans Eichel (SPD) 
· Ministrul economiei si muncii: Wolfgang Clement (SPD) 
· Ministrul protecţiei consumatorului, alimentaţiei şi agriculturii: Renate Künast (Alianţa 90/Verzii) 
· Ministrul apărării: Peter Struck (SPD) 
· Ministrul afacerilor familiale, vârstnicilor, femeilor şi tinerilor: Renate Schmidt (SPD) 
· Ministrul sănătăţii: Ulla Schmidt (SPD) 
· Ministrul transporturilor, construcţiilor şi reconstrucţiei Estului: Manfred Stolpe (SPD) 
· Ministrul mediului, conservării naturii şi siguranţei nucleare: Jürgen Trittin (Alianţa 90/Verzii) 
· Ministrul educaţiei şi tehnologiei: Edelgard Bulmahn (SPD) 
· Ministrul cooperării economice şi dezvoltării: Heidemarie Wieczorek-Zeul (SPD) 
 

Economia


Republica Federală Germania se situează pe primele locuri, într-un clasament al ţărilor industrializate. Astfel, în cea ce priveşte performanţele economice per ansamblu, Germania ocupă locul al treilea, iar ca pondere în comerţul intenţional, locul al doilea. Produsul intern brut a atins în 1999 cifra record de aproape 4 mii de miliarde de Mărci germane (aproximativ 2 mii de miliarde de Euro), ceea ce reprezintă mai mult de 100 mii Mărci germane (aprox. 50 mii Euro) pe cap de persoană aflată în câmpul muncii.


După cel de-al doilea război mondial, economia Germaniei de Vest a cunoscut un evoluţie ascendentă accentuată, ceea ce a condus la utilizarea sintagmei „miracolul economic german”. Sistemul economic adoptat a fost cel al „economiei sociale de piaţă”, sistem care se situează între laissez-faire-ul liberalismului clasic şi intervenţionismul de tip socialist/comunist, constituind ceea ce a fost numită „a treia cale”. Potrivit acestui model, rolul statului este acela de a stabili regulile şi condiţiile generale pentru funcţionarea economiei de piaţă. În cadrul general stabilit, concurenţa funcţionează liber, iar cererea şi oferta sunt principalii factori care determină preţurile şi salariile.


În Germania Occidentală postbelică un accent deosebit a fost pus pe prezervarea competiţiei în cadrul economiei sociale de piaţă şi pe încurajarea şi sprijinirea sectorului privat mic şi mijlociu. Astfel, pe de o parte, legea împotriva practicilor neconcurenţiale, adoptată în 1957, a fost actualizată în mai multe rânduri şi aplicată în mod eficient; treptat, responsabilităţile privind concurenţa au fost preluate de către Comisia europeană. Pe de altă parte, au fost create şi implementate programe speciale de îmbunătăţire a cadrului legal şi financiar, în favoarea întreprinderilor mici şi mijlocii.


O altă caracteristică a sistemului german constă în accentul pus pe calificarea forţei de muncă, considerată o condiţie necesară a productivităţii. Educaţia profesională este atât responsabilitatea instituţiilor de învăţământ, cât şi a firmelor private.


Relaţiile de muncă sunt bazate pe acorduri în ceea ce priveşte salarizarea, programul de lucru, zilele de odihnă, condiţiile de muncă etc. Aceste acorduri sunt încheiate între sindicate şi patronate, care poartă denumirea de „parteneri sociali”. Rolul sindicatelor şi patronatelor depăşeşte simpla reprezentare a membrilor lor; prin acordurile încheiate, ele au un aport important la stabilitatea şi buna funcţionare a sistemului economic în întregul său.


În domeniul comerţului internaţional, Germania este un avocat al pieţelor libere şi un adversar al protecţionismului, datorită faptului că o treime din produsul intern brut este comercializată pe piaţa externă. Astfel, politica externă a Germaniei vizează aprofundarea integrării economice în cadrul Uniunii Europene, precum şi dezvoltarea schimburilor economice la nivel mondial. Cei mai importanţi parteneri economici ai Germaniei sunt Uniunea Europeană, Elveţia, Statele Unite şi Japonia.


În ceea ce priveşte componenta socială a sistemului economic german, acesta este prezentă sub forma unei dense reţele de protecţie socială, care se adresează mai ales categoriei angajaţilor şi care acoperă în special cazurile de bătrâneţe, boală, accidente, şomaj, faliment al angajatorului. În anul 1999, cheltuielile bugetare la capitolul asistenţă socială au constituit 33,5 procente din produsul intern brut, o sumă datorată în mare parte problemelor din landurile estice.


În ultimul timp a devenit din ce în ce mai clar că sistemul de protecţie socială existent trebuie modificat, fie prin reducerea nivelului de acoperire a nevoilor sociale, fie prin modernizarea sa şi încurajarea apariţiei sistemelor de asigurare private (în special a sistemului privat de pensii). Miza este prezervarea competitivităţii economice a Germaniei. Economia Germaniei s-a confruntat, începând cu ultimul deceniu al secolului trecut, cu o serie de dificultăţi care i-au încetinit ritmul de creştere. Modernizarea şi integrarea Germaniei de Est continuă să fie o întreprindere costisitoare şi pe termen lung, transferul anual către Landurile estice ridicându-se la aproximativ 70 de miliarde Euro. La acest efort se adaugă îmbătrânirea populaţiei şi o rată ridicată a şomajului, care au determinat cheltuieli cu securitatea socială ce exced contribuţiile încasate. Şomajul ridicat se datorează îndeosebi rigidităţilor structurale de pe piaţa muncii, incluzând reguli stricte privind concedierea şi fixarea salariilor la nivel naţional. Recesiunea economică mondială a afectat şi Germania. Se speră ca scăderea taxelor şi impozitelor, măsură ca a fost adoptată în 2001, să contribuie la creşterea economică; cu toate acestea, rata de creştere pe 2002 va fi de mai puţin de 1%, pentru al doilea an consecutiv.


Cu toate acestea, economia Germaniei rămâne una dintre cele mai dezvoltate şi solide din lume, bazată pe industria prelucrătoare şi comerţul exterior. Dispune de resurse energetice (îndeosebi cărbuni, inferiori în bazinul saxono-thuringian şi superiori în bazinul Ruhr), de sare (al treilea producător mondial pe glob), sulf etc. Industria prelucrătoare este axată pe chimie (BASF, Hoechst, Bayer) şi producţia de maşini. Agricultura, deşi defavorizată de condiţiile naturale, are un randament ridicat.

Câţiva indicatori macroeconomici (în Euro):

· PNB/cap de locuitor (2001): aprox. 26200 
· Rata de creştere PIB (2001): aprox. 0,6% 
· Repartiţia PIB pe sectoare economice (2000): agricultură 1%, industrie 28%, servicii 71%. 
· Rata inflaţiei (2001): 2,4% 
· Repartiţia forţei de muncă pe sectoare economice (1999): agricultură 2,8%, industrie 33,4%, servicii 63,8% 
· Rata şomajului (2001): 9,4% 
 Radu Tufescu Expert parlamentar

Austria

 

Date generale

Austria este situată în sudul Europei centrale şi cuprinde o parte din Alpii orientali şi parte din regiunea Dunării. 

Austria este un stat federal, cu o suprafaţă totală de 83.858 km˛ şi este alcătuită din nouă provincii: Burgenland, Kärnten, Austria Inferioară, Salzburg, Steiermark, Tyrol, Austria Superioară, Viena şi Vorarlberg. 

Austria are graniţă comună cu nu mai puţin de opt state. Locuitorii săi fac parte din aproape toate grupurile etnice europene: cel germanic, cel neo-latin şi cel slav, exceptând maghiarii, care provin din grupul ural altaic. 

Conform ultimului recensământ, Austria are o populaţie de 7.795.786 locuitori. 98%din populaţia Austriei sunt vorbitori de limbă germană. 78% din populaţie sunt romano-catolici, 5% sunt protestanţi, 4,5% aparţin altor religii, 9% nu aparţin nici unei religii, iar 3,5% nu au furnizat nici un fel de informaţie în acest sens. 

La 1 ianuarie 1995 Austria a devenit membră a Uniunii Europene şi a dobândit statut de observator în cadrul Uniunii Europei Occidentale.

În februarie 1995 Austria a acceptat invitaţia de a participa la Parteneriatul pentru Pace al NATO. Aceşti paşi au constituit urmarea faptului că Austria era de multă vreme membru activ al Naţiunilor Unite, al Consiliului Europei şi al Organizaţiei pentru Securitate şi Cooperare în Europa. 

Viena, capitala Austriei, este una dintre reşedinţele permanente ale Naţiunilor Unite şi gazda Agenţiei Internaţionale a Energiei Atomice, a Organizaţiei Naţiunilor Unite pentru Dezvoltare Industrială şi a altor departamente ale ONU. Viena este totodată şi sediul Secretariatului şi al Consiliului Permanent al OSCE. 

Cele mai importante instituţii şi organizaţii din care Austria face parte: Banca Europeană pentru Investiţii, Banca pentru Reglementări Internaţionale, Centrul European pentru Cercetare Nucleară, Banca Europeană pentru Reconstrucţie şi Dezvoltare, Fondul Monetar Internaţional, Banca Internaţională pentru Reconstrucţie şi Dezvoltare, Grupul celor 9, OCDE, OSCE, UNCTAD, UNESCO, UNHCR, UNIDO, Interpol, WEU, WIPO, IFAD, IMO, IAEA.

 

Scurt istoric

Actualmente, Austria este un stat mic, ale cărui origini pot fi plasate departe în istorie. Locuită încă din timpuri preistorice, poziţia Austriei în inima Europei semnifică faptul că a avut o contribuţie importantă în evoluţia istorică a continentului. Ea a evoluat de la o regiune de graniţă la un imperiu puternic şi stat multinaţional, care a intrat in colaps la sfârşitul Primului Război Mondial. 

La începutul erei noastre, Imperiul Roman cucerise o mare parte din actualul teritoriu al Austriei. Ca regiuni de graniţă au fost stabilite provinciile Raetia, Noricum şi Pannonia. Romanii au întemeiat o serie de aşezăminte, dintre care Carnuntum în Pannonia, aflat la est de Viena, era cel mai mare oraş roman de pe teritoriul Austriei. În sec. al II-lea e.n., creştinismul a început să se răspândească în Austria. 

Migraţia diferitelor triburi a dus la declinul Imperiului Roman şi, odată cu acesta, cultura romană a dispărut din zonă. Începând cu sec. al VI-lea regiunea este locuită continuu de către bavarezi, care i-au întâlnit pe slavii şi avarii care veneau dinspre est. 

Regele Carol cel Mare (747-814) a fixat pe teritoriul actualei Austrii graniţa Carolingiană, între râurile Enns, Raab şi Drava. Dar, în 907 a asistat la colapsul acestei provincii, în urma unei victorii a maghiarilor. Abia în 955 Otto cel Mare a reuşit să îi învingă pe maghiari şi să recucerească regiunea. În 976, Leopold von Babenberg, un descendent dintr-o familie de nobili bavarezi, a primit regiunea dintre râurile Enns şi Traisen. 

În 1156, Ducele Heinrich al II-lea a făcut din Viena reşedinţa sa permanentă. Dinastia Babenberg şi-a extins posesiunile către nordul Dunării şi către est şi sud. Înainte de sfârşitul mileniului, un document atesta regiunea de la poalele Alpilor cu numele de „Österreich”. În 1156 dinastia Babenberg a asigurat transformarea regiunii în ducat de către Împăratul Friedrich Barbarossa, ceea ce i-a conferit o mai mare independenţă de autoritatea imperială. În 1192 Leopold al V-lea Babenberg a moştenit Ducatul Steiermark. 

În 1246, când Ducele Friedrich al II-lea a fost ucis în bătălia de la Leitha împotriva maghiarilor, domeniile lui au devenit obiect de dispută pentru vecini. Nobilimea austriacă a trecut atunci de partea regelui bohemian Ottokar II Přemsyl, care a reuşit destul de repede să restaureze ordinea, recucerind Styria şi supunând Carinthia. Rudolf von Habsburg nu era pregătit să recunoască autoritatea regelui bohemian, fără jurământul de fidelitate al cestuia din urmă. Când aceştia au ridicat armele, Ottokar a fost ucis în bătălia de la Dürnkrut în 1278. În 1282 Rudolf şi-a învestit cei doi fii cu Ducatele de Austria şi Styria, punând astfel bazele autorităţii dinastiei de Habsburg. 

De la sfârşitul sec. al XIII-lea până la mijlocul sec. al XV-lea dinastia de Habsburg şi-a extins posesiunile câştigând Ducatul Carinthia (1335), Tyrolul şi „Windische Mark” (1365). Pierderea de teritorii în Elveţia a fost compensată cu achiziţionarea unor părţi din actuala provincie Vorarlberg. Rudolf al IV-lea, cunoscut şi sub numele de „Întemeietorul”, a reuşit să consolideze poziţia familiei sale pentru mai multe generaţii, falsificând un document cunoscut drept „Privilegium maius”. Succesorul acestuia, Ducele Albrecht al V-lea s-a căsătorit cu fiica Împăratului Sigismund, devenind astfel Rege al Bohemiei şi Ungariei. După moartea lui Sigismund, acesta a devenit primul Habsburg reales rege german al Sfântului Imperiu Roman. După moartea acestuia, în urma bătăliei cu turcii din 1439, Friedrich al V-lea (ca împărat cunoscut sub numele de Friedrich al III-lea), din ramura tiroleză a Habsburgilor a început să domnească în Austria şi în Sfântul Imperiu Roman. Printr-o politică prudentă de alianţe, acesta a pus bazele Imperiului Habsburgic. Şi-a căsătorit fiul Maximilian cu moştenitoarea Burgundiei Maria, asigurând astfel succesiunea ereditară în Bohemia, Ungaria şi Spania, pentru strănepoţii săi Ferdinand şi Karl. Dinastia Habsburgilor s-a divizat ulterior în două ramuri: cea austro-germană şi cea olandezo-spaniolă. 

În 1526, după moartea ultimului rege Yagellonian Ludwig al II-lea în Bătălia de la Mohács, Bohemia şi Ungaria au fost alipite Austriei. 

Imperiul Otoman, care făcea presiuni asupra Europei încă din sec. al XIV-lea, ameninţa şi mai mult acest continent. În urma cuceririi oraşului Constantinopol în 1453, turcii au avansat şi mai mult către vest, devenind un pericol permanent pentru tărâmurile habsburgice. De două ori au ajuns armatele otomane la porţile Vienei, în 1529 şi în 1683. A fost nevoie de mai multe campanii şi de pierderi grele, pentru a-i respinge pe turci şi pentru a recuceri Ungaria. Dacă Austria a devenit o mare putere, acest lucru s-a datorat conducătorului militar Prinţul Eugen de Savoya, care a slujit sub trei împăraţi, Leopold I, Josef I şi Karl VI. 

În 1700, ramura spaniolă a Habsburgilor s-a stins. În „Războiul pentru Succesiunea Spaniolă”, dus în Europa, Casa de Austria nu a reuşit să recâştige posesiunile din Spania, dar şi-a menţinut dominaţia în Italia şi Olanda. 

O dată cu moartea Împăratului Karl VI în 1740, s-a stins şi succesiunea pe linie masculină a Habsburgilor. Fiica lui Karl VI, Maria Theresa a fost nevoită să facă faţă ameninţărilor venite din partea celor care doreau să pună stăpânire pe posesiunile Habsburgilor. Regele Prusiei Friedrich II era unul dintre aceştia. Maria Theresa a trebuit să poarte două războaie dificile (Războiul Silesian, 1740-1748 şi Războiul de Şapte Ani, 1756-1763) pentru a-şi menţine posesiunile intacte, cu excepţia provinciei Silesia, pe care a pierdut-o în favoarea Prusiei. 

Soţul Mariei Theresa, Franz I, ales Împărat al Sfântului Imperiu Roman în 1745, a trăit întreaga viaţă în umbra soţiei sale. La reformele Mariei Theresa s-au adăugat cele ale fiului acesteia, Joseph II, care a abolit sclavia, a emis Edictul de Toleranţă şi a secularizat averile mănăstirilor şi bisericilor, creând condiţiile pentru un centralism consistent. 

Sistemul absolutismului austriac a fost serios ameninţat de ideile Revoluţiei Franceze, care, totuşi, s-au răspândit cu prudenţă în Austria. Împăratul Franz II, nepotul Mariei Theresa şi al Mariei Antoaneta, s-a alăturat coaliţiei împotriva Franţei revoluţionare. Drept urmare, Austria a suferit serioase înfrângeri în campaniile duse de Napoleon Bonaparte. 

După ce Napoleon s-a autoîncoronat Împărat al Franţei, în 1804, Împăratul Franz a reacţionat instaurând Imperiul Austriei. Înfiinţarea Confederaţiei Rinului sub auspiciile Franţei a dus la dezintegrarea Sfântului Imperiu Roman în 1806. Prin urmare, Franz II a renunţat la coroana imperială. În următoarele campanii, Napoleon a purtat o serie de victorii asupra Austriei, cucerind Viena de două ori. 

Congresul de la Viena din 1815, prezidat de către Cancelarul statului austriac Prinţul Clemens Wenzel Lothar Metternich, a restabilit ordinea în Europa. 

În primăvara anului 1848, ideile revoluţionare ale clasei de mijloc franceze se răspândeau şi în Austria. Liberalii revendicau o constituţie şi libertatea presei. În luna octombrie a aceluiaşi an, revolta a fost suprimată, conservatorii câştigând pe toate fronturile. Tânărul Împărat Franz Joseph I a întemeiat un sistem neo-absolutist. Politica sa de neutralitate în Războiul din Crimeea (1854-1856) a împins Austria către o izolare periculoasă. În urma înfrângerii în Bătăliile de la Magenta şi Solferino în 1859, Austria a fost obligată să renunţe la Lombardia şi, în acelaşi timp, să cedeze presiunilor interne pentru crearea unei instituţii parlamentare, emiţând Diploma din Octombrie şi Edictul din Februarie. 

Evoluţia în plan politic, în partea austriacă a imperiului („Cisleithania”), a fost marcată de apariţia partidelor mari (Partidul Social Democrat şi Partidul Social Creştin) şi de revendicarea drepturilor civile fundamentale. Primele alegeri generale prin sufragiu direct în Consiliul Imperial (Reichsrat) au avut loc în 1907. 

Perioada de pace, care a durat până la Primul Război Mondial, a fost asigurată de un sistem complicat de alianţe, Austro-Ungaria alăturându-se Imperiului German şi Italiei, pentru a forma Tripla Alianţă. 

Asasinarea la Sarajevo, la 28 iunie 1914, a moştenitorului tronului Austriei, Arhiducele Franz Ferdinand, a constituit doar pretextul izbucnirii Primului Război Mondial. Marile puteri europene s-au înfruntat timp de patru ani, până când Statele Unite ale Americii s-au implicat în conflict, punând capăt acestuia. După înfrângerea Puterilor Centrale (Austro-Ungaria, Imperiul German şi Turcia), ordinea în Europa a început să aibă de suferit. Dualismul monarhic a luat sfârşit, Imperiul Austro-Ungar dezintegrându-se în state naţionale. Ceea ce a rămas urma să formeze Republica Austria. 

 

Republica Austria

În 1918, în ultimele zile ale războiului, când înfrângerea era iminentă, declaraţia făcută de Preşedintele american Woodrow Wilson asupra dreptului naţiunilor de a îşi determina singure soarta a avut efectul unei centuri de siguranţă. Manifestul Împăratului Karl, bine intenţionat de altfel, venise prea târziu. Popoarele Imperiului Austro-Ungar optaseră deja pentru crearea unor state naţionale independente. 

Pe 21 octombrie 1918, 232 de delegaţi vorbitori de limbă germană din Consiliul Imperial s-au întrunit în Niederösterreichisches Landhaus în Viena pentru a hotărî soarta statului germano-austriac. Pe 30 octombrie, această Adunare Naţională provizorie a ales un Consiliu de Stat (Staatsrat) alcătuit din 22 de reprezentanţi. Social democratul Karl Renner, care era prim-ministru, a prezentat un proiect de constituţie pentru perioada de tranziţie. Pe 12 noiembrie Adunarea Naţională provizorie s-a întrunit la sediul Parlamentului pentru a proclama „Austria – Germană” republică democratică. Şi, de vreme ce acest stat nou format nu era capabil să supravieţuiască singur, Austria – Germană a fost, în acelaşi timp, declarată parte a Republicii democrate de la Weimar. 

Nou alesul Consiliu de Stat a fost pus în situaţia de a se confrunta cu o serie de sarcini: redactarea unei constituţii democratice, întreţinerea relaţiilor cu statele vecine, pregătirea conferinţei de pace, reorganizarea structurii sociale şi, ca prioritate, furnizarea către populaţie a proviziilor pentru iarnă. 

Pe 16 februarie 1919 au avut loc alegerile pentru Consiliul Constituţional, primele alegeri în care li s-a permis femeilor să voteze. Social Democraţii s-au dovedit a fi cel mai puternic partid, cu 40,76% din voturi (72 de locuri), urmaţi de Creştin Socialişti, care au obţinut 35,93% din voturi (69 de locuri). Naţionaliştii Germani au câştigat 26 de locuri, iar trei locuri au fost alocate celorlalte partide. 

Rezultatul Conferinţei de Pace de la Paris a fost extrem de dezamăgitor pentru Austria. Tyrolul de Sud a fost pierdut în favoarea Italiei, iar o mare parte din Carinthia a putut fi păstrată doar prin referendum. Ungaria de vest, vorbitoare de limbă germană, exceptând Sopronul, a fost cedată Austriei. Prin Tratatul de la St. Germain s-a hotărât ca numele noului stat să se schimbe din Austria – Germană în Republica Austria. 

Constituţia Federală, întocmită în 1920 si care, împreună cu cele mai importante amendamente ale sale din 1925 şi din 1929, este în vigoare şi astăzi, este rezultatul unui compromis. Reprezentanţii partidelor şi provinciile federale şi-au prezentat propriile opinii, în timp ce fundamentul legal şi structura conceptuală au fost furnizate de avocatul Hans Kelsen, care, ulterior, a dobândit recunoaşterea în plan internaţional. 

A urmat o scurtă perioadă de stabilitate politică şi economică. În 1925 Austria a emis o nouă monedă în forma schilling-ului, iar controlul rigid exercitat de Liga Naţiunilor a fost retras. 

Mulţi austrieci aspirau la unirea cu Germania, un act de fapt interzis în tratatul de pace. Ideea unirii sau Anschluss-ul a fost pusă în practică cu forţa de către Germania hitleristă, care a ocupat ţara în 1938. Steagul Austriei, pe durata celui de al Doilea Război Mondial a devenit svastica naţional-socialiştilor.

În Austria, războiul s-a terminat în 1945, o dată cu ocuparea Vienei de către trupele sovietice. Ţara şi capitala acesteia au fost împărţite în patru zone de ocupaţie. 

Trupele de ocupaţie au fost retrase abia în 1955, când, prin Tratatul de Stat al Austriei se prevedea neutralitatea ţării şi se interzicea unirea cu Germania şi readucerea la putere a habsburgilor. Astfel, aderarea Austriei la Comunitatea Europeană s-a înfăptuit abia în 1955, după încetarea divizării Europei ca urmare a războiului rece.

Politica de după al Doilea Război Mondial a fost dominată de partidul populist ÖVP şi de partidul socialist SPÖ. Aceste au constituit o alianţă, conducând în principiu ţara împreună. În anii 1950-1960 partea mai puternică a alianţei era reprezentată de ÖVP. Socialiştii, la rândul lor, au căpătat putere de decizie în anii ’70-’80, sub conducerea carismaticului prim-ministru Bruno Kreisky şi, mai târziu, cea a lui Franz Vranitzky.

Mai puţin carismatic a fost Kurt Waldheim, fost secretar general al Naţiunilor Unite, candidatul conservator, ales preşedinte în 1986. Trecutul său naţionalist-socialist a avut drept urmare izolarea preşedintelui Austriei în contactele internaţionale, în pofida faptului ca în Viena s-a construit un centru internaţional de birouri şi conferinţe, un adevărat oraş ONU. 

La fel, Austriei i s-a impus un embargo al Statelor UE în 2000, când ÖVP împreună cu Partidul Libertăţii, de extremă dreaptă, FPÖ au format guvernul. Preşedintele celui din urmă, Jörg Haider şi-a exprimat în public admiraţia pentru nazişti, alimentând xenofobia, ceea ce este inacceptabil pentru celelalte ţări ale Uniunii Europene.

 

Sistemul constituţional

Etapele importante din evoluţia Constituţiei Austriei au fost revoluţia de la 1848 şi impactul liberalismului politic, începând cu 1867. În perioada revoluţionară de după război (1918-1919), principiile democraţiei parlamentare şi-au lăsat amprenta asupra Constituţiei din 1920. 

Legile constituţionale austriece cuprind Constituţia Federală a Austriei şi un mare număr de acte constituţionale şi tratate de stat. O parte din conţinutul Constituţiei datează din anii 1860, dar la baza Legii Fundamentale stă Actul Constituţional Federal din 1920, amendat în 1929. 

Revizuirea din 1929 a Constituţiei Federale a Austriei a avut ca efect consolidarea poziţiei Preşedintelui faţă de Parlament. De acum înainte Preşedintele statului avea să fie ales de către popor şi beneficia de atribuţii mai mari. 

În urma eliberării Austriei în aprilie 1945, Guvernul provizoriu a adoptat Verfassungsüberleitungsgesetz (Actul Constituţional de Tranziţie) la 1 mai 1945. 

Tratatul de Stat din 1955 stabilea în mod explicit că puterile aliate recunosc faptul că Austria a redevenit un stat suveran, independent şi democratic. 

Art.1 din Constituţia Austriei enunţă principiul democratic, conform căruia Austria este o republică democratică, legile sale emanând de la popor. Majoritatea deciziilor se iau de către organe reprezentative alese. 

Art.2, paragraful 1 stabileşte că Austria este un stat federal. Acest principiu al federalismului împarte atribuţiile statului între Guvernul federal, care reprezintă statul, ca entitate, şi Landuri, care reprezintă părţile componente ale statului. 

Principiul statului de drept este enunţat în art.18, paragrafele 1 şi 2 din Constituţie: „Întreaga administraţie publică trebuie să se fundamenteze pe lege". 

Constituţia Austriei acordă o atenţie deosebită drepturilor şi libertăţilor fundamentale. Când a fost adoptată Legea Federală Constituţională din 1920 au fost încorporate şi drepturile şi libertăţile fundamentale aşa cum au fost ele formulate în 1867. 

Majoritatea drepturilor fundamentale se aplică nu doar cetăţenilor Austriei, ci şi străinilor şi apatrizilor. Printre acestea se numără inviolabilitatea proprietăţii, libertatea individuală, accesul liber la justiţie, dreptul la viaţă privată, secretul corespondenţei, libertatea de exprimare, libertatea presei, libertatea de credinţă şi conştiinţă şi dreptul al educaţie. 

Ca membru în numeroase organizaţii internaţionale, în special Organizaţia Naţiunilor Unite şi Consiliul Europei, Austria participă în mare măsură la dezvoltarea drepturilor omului. Convenţia Europeană privind Protecţia Drepturilor Omului este în vigoare în Austria din 1958; în 1964 Convenţia a fost încorporată în întregime în Constituţie. Ea conţine, inter alia, dreptul al viaţă, interzicerea torturii şi a tratamentelor inumane şi umilitoare, interzicerea muncii forţate, interzicerea deportării cetăţenilor Austriei, dreptul la emigrare, respectarea vieţii private şi dreptul la o familie. 

Printre drepturile fundamentale, o semnificaţie politică specială se acordă protecţiei minorităţilor, conform Tratatului de Stat de la St. Germain din 1919 şi Tratatului de Stat de la Viena din 1955. 

 

Sistemul politic 

Procedura legislativă

Parlamentul Austriei are o structură bicamerală. 

Nationalrat (Consiliul Naţional) este Camera Inferioară şi este ales la fiecare patru ani. Procedura electorală se bazează pe reprezentarea proporţională şi este împărţită în trei etape. Cetăţenii cu drept de vot dispun de un vot pentru un partid, la alegere, şi un vot preferenţial pentru candidatul preferat de pe lista aceluiaşi partid, atât în circumscripţiile regionale, cât şi în Landuri. Locurile sunt distribuite întâi între cele 43 de circumscripţii electorale, apoi în circumscripţiile celor nouă Landuri şi în final la nivel federal. 

Bundesratul este Camera Superioară a Parlamentului. Membrii săi sunt aleşi de către Landtage (Dietele Landurilor) pe o perioadă de cinci sau şase ani şi în conformitate cu principiul reprezentării proporţionale. 

Ca în majoritatea statelor, şi în Austria legislaţia este propusă de regulă de Guvern; 60% din proiectele de lege sunt iniţiate de Guvern, deşi membrii Parlamentului joacă şi ei un rol important din acest punct de vedere. Iniţiativa legislativă poate aparţine şi Bundesratului (Consiliul Federal), dar şi cetăţenilor, dar acest tip de iniţiativă este mai puţin exercitat. 

De regula, proiectele de lege sunt concepute în cadrul ministerelor de resort şi sunt apoi dezbătute, neoficial, împreună cu reprezentanţii grupurilor de interes, cele mai importante fiind asociaţiile naţionale incluse în sistemul parteneriatului social: Federaţia Austriacă a Sindicatelor, Camera Federală a Muncii, Camera Economică a Austriei şi Conferinţa Preşedinţilor Camerelor de Agricultură. Ulterior, aceste proiecte sunt prezentate Cabinetului pentru aprobare. De vreme ce un proiect de lege se adoptă cu unanimitate de voturi, este obligatoriu să existe un consens între partidele reprezentate în Guvern şi între ministere. Proiectele acceptate de Cabinet sunt apoi trimise către Nationalrat ca proiecte ale Guvernului. În cadrul Nationalrat acestea sunt discutate în comisia de specialitate, cu participarea membrilor Guvernului, a funcţionarilor publici şi a experţilor, care sunt adesea convocaţi din partea asociaţiilor partenerilor sociali. După analizarea proiectului de către comisie, acesta este trimis spre aprobare către Nationalrat. În acest stadiu, proiectului i se pot aduce modificări, ceea ce se şi întâmplă de regulă. Pentru a se trece la vot este necesar cvorumul a o treime din membrii Parlamentului, iar deciziile se iau cu o majoritate simplă. Legile constituţionale, dispoziţiile constituţionale incluse în legi generale şi legislaţia referitoare la învăţământ se adoptă cu o majoritate calificată de două treimi din voturi. 

Bundesratul are drept de veto asupra oricărei legi adoptate de către Nationalrat, dar trebuie să se prevaleze de acest drept în opt săptămâni de la primirea înştiinţării referitoare la adoptarea legii respective de către Nationalrat. Dacă Bundesratul are obiecţii referitoare la o lege adoptată de către Nationalrat, acesta din urmă poate – cu un cvorum mai mare – să susţină decizia primă şi să treacă, cu legea respectivă, peste decizia Bundesratului. Aceasta încheie procedura legislativă parlamentară; legea este apoi promulgată de către Preşedintele Federal şi publicată în Gazeta Federală. 

Executarea legilor federale incumbă membrilor Guvernului, dar o mare parte din această sarcină este preluată de administraţia federală indirectă, adică de către provincii. 

Legislaţia federală şi administraţia pot face obiectul unui control multiplu. 

Controlul politic este exercitat de către Parlament şi în special de către partidele de opoziţie. 

Controlul juridic al procesului legislativ revine Curţii Constituţionale.

Controlul financiar al aplicării legii este exercitat de către Curtea de Conturi.

Controlul abuzurilor este exercitat de către Comisia pentru Petiţii. 

Guvernul federal

Preşedintele Federal numeşte Cancelarul şi, la sugestia acestuia, ceilalţi membri ai Guvernului. Guvernul Federal nou format trebuie să se prezinte, într-o săptămână de la numire, în faţa Nationalrat. Cu această ocazie, şi nu numai, Nationalrat poate să exprime un vot de neîncredere fie pentru Guvernul Federal, în întregul său, fie doar pentru unii dintre membrii săi, lucru care ar duce la înlăturarea automată a acestora din funcţie. Practica constituţională de până acum a dovedit că rolul Preşedintelui Federal este unul secundar, el limitându-se de facto la numirea Guvernului; Guvernul ia naştere însă în urma obţinerii unei majorităţi de voturi în Nationalrat şi ca rezultat al negocierilor între partide. 

Cancelarul Federal şi Guvernul Federal în întregul său pot fi demişi de către Preşedinte. 

Cea de A Doua Republică a trăit experienţa a diferite forme de guvernare, care au influenţat modul de funcţionare a sistemului politic austriac. Din 1945 până în 1947 guvernarea s-a aflat în mâna tuturor partidelor; această perioadă a fost urmată de o „largă coaliţie” formată din Partidul Poporului Austriac şi Partidul Socialist, care a durat până în 1966. În urma alegerilor din acelaşi an, Partidul Poporului Austriac a câştigat majoritatea absolută a locurilor, formând un guvern propriu. În 1970 Partidul Socialist a câştigat majoritatea relativă a locurilor. De vreme ce toate coaliţiile posibile au fost scoase din discuţie de către partide sau au eşuat în a se materializa în urma negocierilor, a fost format un Guvern minoritar, cu sprijinul parlamentar al Partidului Austriac al Libertăţii. În 1971 s-au ţinut noi alegeri, în scopul asigurării unui Guvern majoritar. De această dată socialiştii câştigaseră majoritatea absolută a locurilor. Ei au repurtat acelaşi succes şi în 1975 şi în 1979. În 1983 Partidul Socialist a pierdut 5 locuri în Parlament. În 1986, în urma unei schimbări în conducerea Partidului Libertăţii, socialiştii au decis să întrerupă această coaliţie. După alegerile parlamentare, în Nationalrat din acelaşi an s-a format o nouă „mare coaliţie”, de data aceasta condusă de către socialişti. Alegerile parlamentare în Consiliul Naţional din 3 octombrie 1999 au marcat sfârşitul eforturilor de a continua coaliţia între Partidul Socialist şi Partidul Poporului Austriac. La 4 februarie 2000, s-a format un Guvern de coaliţie de către Partidul Poporului Austriac şi Partidul Libertăţii. 

În Austria au avut loc la 24 noiembrie 2002 alegeri legislative anticipate. Aproximativ 5,9 milioane de austrieci care au împlinit vârsta de 18 ani au fost chemaţi la urne pentru a vota un candidat la funcţia de Cancelar Federal şi pentru alegerea celor 183 de deputaţi ai Camerei Inferioare a Parlamentului (Nationalrat) pentru un mandat de 4 ani. 

Organizarea scrutinului anticipat în Austria a devenit necesară în urma crizei guvernamentale declanşate după demisia unor miniştri reprezentând Partidul Libertăţii, de extremă-dreapta. Începând cu 9 septembrie 2002, Austria s-a aflat în plină criză politică, produsă de demisia Vicecancelarului Susanne Riess-Passer. Împreună cu aceasta s-au retras de la guvernare alţi doi miniştri: al finanţelor, Karl-Heinz Grasser şi al transporturilor, Mathias Reichold, precum şi liderul facţiunii parlamentare al FPO, Peter Westenhaler. 

Scrutinul i-a avut drept principali candidaţi la funcţia de Cancelar Federal pe Wolfgang Schuessel şi Joerg Haider. 

Potrivit rezultatelor, conservatorii Cancelarului în exerciţiu, Wolfgang Schuessel, au câştigat alegerile legislative, obţinând 42,27% din voturile exprimate, în timp ce social-democraţii au obţinut 36,9% din sufragii. Formaţiunea de extremă-dreapta condusă de Joerg Haider a obţinut doar 10,16% din sufragii, iar Partidul Ecologist 8,96%.

Art.69 din Constituţie conferă Guvernului Federal, în întregul său, atribuţia de a se ocupa de acele probleme administrative principale, care nu sunt expres rezervate Preşedintelui. Ca organism colegial, Guvernul Federal îndeplineşte acele sarcini care îi sunt explicit rezervate, fie prin lege, fie prin rezoluţie a Preşedintelui. Cea mai importantă atribuţie este aceea de a adopta proiecte de legi: toate proiectele de lege iniţiate de miniştri trebuie aprobate de Guvern, în întregul său, în virtutea principiului unanimităţii. Aceasta înseamnă că fiecare ministru dispune de un drept de veto. 

Cancelarul Federal este un primus inter pares, în sensul că el nu are puterea de a da dispoziţii miniştrilor. Cu toate acestea, el se află pe o poziţie destul de puternică, de vreme ce Constituţia îi dă dreptul de a propune numirea sau demiterea de către Preşedinte a oricărui membru al Guvernului. Totuşi, această atribuţie este considerabil redusă în guvernele de coaliţie, unde Vicecancelarul poate acţiona ca un al doilea Cancelar. Fără consimţământul şi/sau cererea acestuia, Cancelarul Federal nu poate exercita autoritatea conferită de Constituţie asupra miniştrilor care aparţin partidului condus de Vicecancelar. 

 

Preşedintele Federal

Preşedintele Federal este ales direct de către popor. Dacă nici un candidat nu obţine majoritatea absolută a voturilor, cei doi candidaţi cu cele mai bune rezultate intră în al doilea tur de scrutin. Preşedintele este ales pentru 6 ani; este posibilă realegerea pentru un al doilea mandat consecutiv. 

În afara atribuţiilor legate de numirea şi demiterea Guvernului şi dizolvarea Parlamentului, Preşedintele Federal acţionează doar la cererea Guvernului Federal şi în urma aprobării din partea miniştrilor interesaţi. Alte îndatoriri ale Preşedintelui se referă la numirea oficialilor guvernamentali şi a reprezentanţilor Republicii Austria peste hotare. 

Sistemul electoral

Toate instituţiile politice prevăzute de Constituţia Austriei iau naştere, direct sau indirect, în urma a trei alegeri: alegerile pentru Nationalrat, alegerile pentru Preşedintele Federal şi alegerile pentru parlamentele din cele nouă Landuri. Toţi cetăţenii Austriei care au împlinit vârsta de 18 ani au drept de vot în aceste alegeri, bazate pe sufragiu universal, egal şi direct. Cetăţenii Uniunii Europene care trăiesc în Austria au drept de vot în alegerile locale, precum şi în cele pentru desemnarea reprezentanţilor Austriei în Parlamentul European. Cetăţenii pot participa însă şi direct la puterea politică, prin intermediul referendumului, al plebiscitului şi al iniţiativelor populare. 

Nationalrat este ales pentru un mandat de patru ani, prin scrutin bazat pe reprezentarea proporţională. Fiecare elector dispune de un singur vot, distribuit pentru un singur partid. Totuşi, la nivel regional şi de Land, există posibilitatea distribuirii unui vot preferenţial pentru un anume candidat de pe listă. Locurile în Parlament sunt distribuite între cele 43 de circumscripţii regionale, nouă circumscripţii provinciale şi circumscripţiile federale. Pentru a fi reprezentat în Nationalrat, un partid trebuie să obţină cel puţin un loc regional sau 4% din totalul voturilor. 

Membrii Bundesratului sunt aleşi de către parlamentele Landurilor, pe baza reprezentării proporţionale. Componenţa politică a delegaţiei unei provincii în Bundesrat reflectă distribuirea locurilor în propriul parlament regional, astfel încât, din această perspectivă, Bundesratul şi Nationalrat sunt extrem de asemănătoare. 

 

 

Guvernele Landurilor

Administraţia unui Land este supravegheată de guvernul regional al acestuia. În majoritatea Landurilor, exceptând Vorarlberg, Salzburg şi Tyrol, acest guvern este alcătuit, proporţional, din partidele reprezentate în Landtag. Guvernul regional este condus de către un guvernator provincial (Landeshauptmann). Analog poziţiei Cancelarului Federal, faţă de miniştrii federali, acest guvernator nu are nici o autoritate asupra celorlalţi membri ai guvernului regional (Landesräte). În problemele de o mare importanţă pentru Land, guvernul regional acţionează ca organism colegial. În privinţa administraţiei federale indirecte, guvernatorul regional acţionează fiind ţinut, pe de o parte, de instrucţiunile primite din partea miniştrilor federali şi fiind autorizat, pe de altă parte, să dea instrucţiuni membrilor guvernului regional. 

Administrarea justiţiei

Potrivit Constituţiei Austriei, instanţele de judecată sunt independente; judecătorii se bucură de independenţă şi, de regulă, nu pot fi demişi. Pentru administrarea justiţiei se aplică acelaşi principiu al legalităţii, ca şi în cazul administraţiei publice. 

Pe lângă instanţele civile, cele penale, Curtea Administrativă şi Curtea Constituţională, există şi instanţele de drept public. Curtea Administrativă examinează deciziile luate de autorităţile administrative, pentru a se asigura de legalitatea acestora. Curtea Constituţională, pe lângă atribuţia de a examina contestaţiile la rezultatele alegerilor sau aceea de a determina atribuţiile organismelor guvernamentale, are sarcina principală de a verifica conformitatea legilor cu prevederile constituţionale şi de a examina legalitatea regulamentelor şi a deciziilor administrative. 

Faptul că Austria este membru în Convenţia Europeană a Drepturilor Omului a generat schimbări fundamentale în cadrul sistemului său judecătoresc. În conformitate cu această Convenţie, deciziile, atât în procesele civile, cât şi în cele penale, trebuie să fie luate de către tribunal. Aceasta nu trebuie să fie o instanţă în sens formal, ci un organism independent. 

Curtea de Conturi are ca sarcină principală examinarea eficienţei economice a Guvernului Federal, a Landurilor, municipalităţilor şi a altor entităţi, subiecte de drept public. Ca şi Avocatul Poporului, Curtea de Conturi este un organism legislativ auxiliar. 

 

Economia

Structura economiei a suferit o serie de revizuiri şi modificări o dată cu aderarea Austriei la Uniunea Europeană în 1995. Aceste schimbări au vizat în primul rând liberalizarea telecomunicaţiilor şi a sectorului energetic şi privatizarea băncilor şi a industriei. Luând în calcul PIB-ul pe cap de locuitor, putem spune că Austria este unul dintre cele mai bogate state din lume. În plus, Austria participă, ca partener egal, în formularea politicii monetare europene în cadrul Sistemului European de Bănci Centrale. Având în vedere această politică monetară unică, Austria s-a văzut nevoită să îşi aducă politicile structurale şi fiscale din domeniile pieţei muncii, al pieţei capitalurilor şi al pieţei bunurilor şi serviciilor la un numitor comun. 

Austria este şi un stat puternic industrializat. Cele mai dezvoltate industrii sunt: cea alimentară, a produselor de lux, a ingineriei mecanice şi construcţiilor în oţel, industria chimică şi a construcţiilor de maşini. 

În privinţa materiilor prime şi a producerii de energie electrică, Austria dispune de resurse extraordinare, fiind producătorul numărul unu al Uniunii Europene în materie de hidro-energie. 

Un alt sector extrem de bine dezvoltat şi din care Austria obţine venituri considerabile este acela al turismului.

Ca stat orientat către export, Austria întreţine relaţii de comerţ cu 150 de state, două treimi din bunurile destinate exportului ajungând în statele Uniunii Europene. 

Conform estimărilor făcute de Institutul pentru Cercetare Economică, economia Austriei a crescut în 2002 cu doar 1%, ceea ce reprezintă totuşi un progres faţă de anul precedent când s-a înregistrat o creştere de 0,7%. 

Pentru anul 2002, ratele de creştere, în termeni reali, nu au fost mai mari de 2,6%. În al patrulea trimestru, exporturile, în termeni reali, au scăzut cu 1,7% sub cifrele înregistrate în ultimii ani, in timp ce importurile au scăzut şi mai mult, cu 1,8%. 

Câţiva indicatori macroeconomici

 

· PIB-ul, aşa cum reiese din calculul parităţii puterii de cumpărare era estimat în 2001 la 220 miliarde de $. 
· Rata reală de creştere era în 2001 de 1,2%. 
· PIB-ul pe cap de locuitor: 27.000$ (2001). 
· Rata inflaţiei: 2,6% (2001). 
· Forţa de muncă: 4,3 milioane (2001). 
· Rata şomajului: 4,8% (2001). 
· Rata de creştere a productivităţii industriale: 3,8% (2001). 
· Exporturi: 70 miliarde $ (2000). 
· Importuri: 73 miliarde $ (2001). 
· Exporturi de electricitate: 15,11 miliarde de kWh (2000). 
· Importuri de electricitate: 13,809 miliarde de kWh (2000). 
· Partenerii de export: statele membre ale UE 63% (Germania 35%, Italia 9%, Franţa 5%), Elveţia 5%, SUA 5%, Ungaria 4% în 2000. 
· Partenerii de import: statele membre ale UE 68% (Germania 42%, Italia 7%, Franţa 5%), SUA 6%, Elveţia 3%, Ungaria 2% (2000). 
· Datoria externă: 12,1 miliarde $ în 2001. 
 

Danemarca

 

Date generale

Danemarca este una din ţările cele mai bogate ale lumii, având totodată un sistem variat şi eficient de protecţie socială.

Denumire oficială: Kongeriget Danmark (Regatul Danemarcei)

Situare geografică: Stat în NV Europei. Cuprinde cea mai mare parte a Peninsulei Iutlanda şi mai multe insule din Marea Baltică: Sjaelland, Fyn, Lolland, Falster, Bornholm, Langeland, Als, Mön, Mars. Limite: Marea Nordului (V), strâmtorile Skagerrak (NV) şi Kattegat (NE), Marea Baltică (E), Republica Federală Germania (S).

Suprafaţa: 43 069 km2.

Forma de guvernământ: Monarhie constituţională. 

Din 15 ianuarie 1972 şeful statului este Regina Margrethe II.

Din 20 noiembrie 2001 primul-ministru este Anders Fogh Rosmussen.

Populaţia: (iulie 2002): 5 368 845 locuitori; natalitate 11,74%, mortalitate 10,81%; speranţa de viaţă la naştere: 74,3 ani (masc.) şi 79,67 ani (fem).

Structura etnică: danezi 96,5%, germani 1,7%, suedezi 0,4%.

Religii: peste 95% din populaţie este de religie luterană evanghelică. Libertatea religioasă este garantată prin Constituţie, însă suveranul trebuie să fie de religie luterană. Minorităţi religioase: catolici (3%), reformaţi, baptişti, metodişti, iudaici, musulmani.

Sărbătoarea naţională:

· 16 aprilie – Aniversarea zilei de naştere a reginei 
· 5 iunie – Ziua Constituţiei (1953) 
Limba oficială: daneza.

Drapelul: roşu cu cruce albă, având braţul drept mai lung. Drapelul Danemarcei, Dannebrog (pânza Danemarcei), care a fost modelul fiecărui steag nordic, este considerat cel mai vechi steag încă în folosinţă al lumii. El a apărut pentru prima oară pe stema regelui Valdemar al IV-lea Atterdag, care a domnit la jumătatea secolului al XIV-lea. Conform legendei, steagul roşu cu cruce albă i-a dus pe cruciaţii danezi la victorie împotriva estonienilor la începutul secolului al XIII-lea. Astfel, la 15 iunie 1219, lângă Tallin, la Lyndanissi a avut loc bătălia dintre cruciaţii danezi şi estonieni. Conform legendei, în seara dinaintea luptei, pe cerul roşu al amurgului regele a zărit o cruce albă. Acesta era un semn bun pentru războinicii creştini care, aflaţi sub steagul roşu cu cruce albă, i-au învins pe estonieni.

Roşul drapelului simbolizează amurgul ori sacrificiul de sânge din bătăliile împotriva păgânilor. 15 iunie a rămas ziua Dannebrog-ului, a steagului Danemarcei.

Diviziuni administrative: 14 regiuni (amt) ce sunt împărţite în 274 comune (Kommuner). Oraşele Copenhaga şi Fredesberg au statut de unităţi administrative autonome, fără a fi asimilate regiunilor.

Teritorii dependente: (posesiuni): Groenlanda, Insulele Feroe.

Capitala: Copenhaga (1 337 000 locuitori).

Oraşe principale: Aarhus, Odense, Aalborg, Esbjerg, Randers, Helsingör, Frederikshawn.

Moneda naţională: 1 coroană daneză = 100 öre. Este important de reţinut faptul că Danemarca a respins prin referendum (în septembrie 2000) trecerea la moneda unică europeană (euro), menţinând moneda proprie.

Condiţii naturale: Relieful este dominat de o câmpie vălurită, puternic marcată de urmele glaciaţiei cuaternare. Acumulările morenice ating cele mai mari altitudini ale reliefului danez (altitudinea maximă 173 m).

Linia ţărmului, dantelată (cu numeroase golfuri, lagune, fiorduri), măsoară circa 7 500 km lungime. Peninsula Iutlanda este secţionată prin sud, pe graniţa cu Germania, de canalul navigabil Kiel, ce uneşte Marea Nordului şi Marea Baltică.

Clima este temperat oceanică, cu precipitaţii suficiente (în medie 800 mm/an în Iutlanda şi 500 mm/an în insula Bornholm), aduse de vânturile de vest. Vegetaţia specifică, de landă, a fost transformată în mare parte în terenuri agricole, iar pădurile acoperă suprafeţe restrânse (circa 11% din teritoriu). Fauna este cea obişnuită zonei temperate (cerbi, iepuri, vulpi, păsări, peşti etc.).

Scurt istoric

Locuită în antichitate de populaţii germanice (angli, iuţi, cimbri), Danemarca este ocupată în secolul al VI-lea de triburile danezilor venite din Nord. 

În secolele al IX-lea şi al X-lea vikingii întreprind expediţii îndepărtate, care îi poartă din Danemarca pe coastele Angliei, ale regatului franc şi până în Marea Mediterană.

Statul danez întemeiat de Gorm cel Bătrân (900-935) atinge sub Knut cel Mare (1018-1035), când include între graniţele sale Norvegia şi Anglia, o maximă întindere.

În timpul regelui Waldemar cel Mare (1157-1182) este întemeiat oraşul Copenhaga. 

În cadrul uniunii cu Norvegia (1380-1814) şi cu Islanda (1380-1918), regatul danez rămâne factorul politic hegemon.

În secolul al X-lea este adoptat creştinismul, iar în secolul al XVI-lea se răspândeşte Reforma. Forţă politică determinantă în cadrul Uniunii de la Kalmar (1397-1523) ce cuprindea Norvegia, Islanda, Suedia şi Finlanda, Danemarca exercită, în a doua jumătate a secolului al XVI-lea şi în primele decenii ale secolului al XVII-lea, hegemonia în Marea Baltică şi în Scandinavia.

Aliată cu Franţa în războaiele napoleoniene din 1801, Danemarca are de suferit atacurile Marii Britanii (bombardarea Copenhagăi în 1807) şi este constrânsă să cedeze Norvegia către Suedia prin pacea de la Kiel (1814) . De asemenea, regiunea Helgoland este cedată Angliei.

În 1848 regele Frederic al VII-lea renunţă la puterea absolută, iar Norvegia este proclamată monarhie constituţională.

În 1849 este adoptată prima Constituţie şi este constituit primul parlament al Danemarcei.

Între anii 1848-1850 are loc războiul pentru Schleswig-Holstein. Provincia Holstein revine în 1852 Danemarcei.

În urma unui nou război cu Austria şi Prusia, Danemarca pierde provinciile Schleswig-Holstein şi Lauenburg.

În Primul Război Mondial (1914-1918) Danemarca este neutră, iar în timpul celui de al Doilea Război Mondial este ocupată de trupele Germaniei fasciste (1940-1945).

Constituţia din 1953 proclamă dreptul de succesiune la tron pe linie feminină şi sistemul parlamentar unicameral. Groenlanda şi insulele Feroe devin părţi ale Regatului Danemarcei.

Posesiuni ale Regatului Danemarcei

Insula Groenlanda

Denumire oficială: Groenlanda/Grönland, Kalaallit Nunaat/Ţara Oamenilor.

Situare geografică: Atlanticul de Nord.

Suprafaţă: 2 175 690 km2. Cuprinde insula Groenlanda (2 130 890 km2 – cea mai mare de pe glob) şi mai multe insule mici.

Populaţie: Groenlandezi (eschimoşi), europeni.

Centrul administrativ: Nuuk (Godhaab).

Limba oficială: daneza.

Condiţii naturale: Cea mai mare parte din suprafaţa insulei principale este acoperită de o calotă glacială („inlandsis”). Groenlanda are o climă arctică. Vegetaţia este ceva mai bine reprezentată doar în vestul insulei, unde se resimt influenţele curentului cald Gulf Stream. Aici se află cel mai mare Parc Natural din lume (circa 70 mil. ha).

Istoric: 

982: Expediţia vikingilor din Islanda, condusă de Eric cel Roşu, descoperă insula care primeşte numele de „Insula verde” (Groenlanda).

1216: Coloniile din sudul insulei trec sub dominaţie norvegiană.

Secolul al XIV-lea: Din cauza climei aspre, aşezările întemeiate în Groenlanda decad.

Secolul al XVIII-lea: Începuturile unei noi colonizări a Groenlandei.

1721: Întemeierea primei aşezări daneze în Groenlanda.

1814: După destrămarea uniunii danezo-norvegiene, Groenlanda revine Danemarcei.

1953: Constituţia Danemarcei, în vigoare până astăzi, proclamă Groenlanda parte a Regatului Danemarcei.

1979, 1 mai: Groenlanda dobândeşte un statut de autonomie internă.

1982: Populaţia se pronunţă prin referendum în favoarea ieşirii Groenlandei din Comunitatea Europeană. În anul 1985 Groenlanda a părăsit oficial Comunitatea Europeană.

Şeful statului: Regina Margrethe II a Danemarcei.

Puterea legislativă este exercitată de Parlamentul danez (Folketing) şi de un parlament propriu (Lagting), format din 31 membri.

Puterea executivă este exercitată de înaltul comisar (Rigsombudsmand) numit de guvernul de la Copenhaga şi de un guvern propriu (Landsstyre).

Politica externă şi de apărare sunt controlate de guvernul danez.

Insulele Feroe

Denumire oficială: Feroe/ Faeroe/ Fär Öerne, Faeröerne

Situaţia geografică: Atlanticul de Nord.

Suprafaţă: 1399 Km2. Cuprinde 22 de insule, din care 18 locuite. Mai importante: Österö, Strömö, Vaagö, Sandö.

Centru administrativ: Thorshavn.

Diviziuni administrative: 18 regiuni (syssel) organizate în comune (kommune).

Limbi oficiale: fareyara, daneza.

Condiţii naturale: Relief vulcanic, cu dealuri (Vârful Staettaratindur, 871 m). Climă temperată umedă (1500 - 2000 mm precipitaţii/an).

Istoric: Secolul al VII-lea: Insulele sunt locuite de triburi celtice. 

Secolele al VIII-lea şi al IX-lea: Cucerite de norvegieni, rămân în stăpânirea Regatului Norvegiei până în secolul al XIX-lea.

1814: Insulele Feroe trec în stăpânirea Danemarcei.

1948, 23 martie: Legea autoadministrării conferă Insulelor Feroe un statut de autonomie internă.

1953: Constituţia Regatului Danemarcei proclamă Insulele Feroe parte a teritoriului danez.

Şeful statului: Regina Margrethe II a Danemarcei.

Puterea legislativă este exercitată de Folketing şi de un parlament propriu (Lögting), format din 32 de deputaţi aleşi prin vot universal, odată la patru ani.

Puterea executivă este deţinută de Înaltul Comisar numit de guvernul danez şi de un cabinet propriu (Landsstyre).

Organizarea de stat/Şeful statului:

Regatul Danemarcei este o monarhie constituţională, potrivit Constituţiei din 5 iunie 1953. Puterea regală este moştenită atât pe linie masculină cât şi feminină. Din Regatul Danemarcei fac parte Insulele Feroe şi Groenlanda.

Şeful statului este Regina Margrethe II, care a fost proclamată la 15 ianuarie 1972, succedând la tron tatălui său, Frederik al IX-lea, decedat la 14 ianuarie 1972.

Date biografice:

Margrethe a II-a, Regina Danemarcei, s-a născut la 16 aprilie 1940 la Copenhaga. Este fiica fostului suveran Frederik al IX-lea. În anul 1953 a fost desemnată oficial moştenitoare a tronului.

După absolvirea studiilor liceale, în anul 1960, şi-a completat studiile la Paris, la Copenhaga, la Aarhus şi la renumita universitate Cambridge din Anglia. A preluat la o vârstă fragedă mai multe funcţii reprezentative ale suveranului (călătorii oficiale, primiri de înalţi oaspeţi etc.).

La 10 iunie 1967 a avut loc căsătoria viitoarei regine cu nobilul francez Henri de Laborde de Monpezat (azi prinţul Henri). După moartea tatălui său, la 14 ianuarie 1972, Margrethe a devenit prima suverană a Danemarcei din ultimii 600 de ani.

Fiul reginei Margrethe, prinţul moştenitor Frederik, a devenit, după împlinirea vârstei majoratului, în mai 1986, reprezentant oficial al suveranei.

Puterea legislativă:

Puterea legislativă este exercitată de suveran şi de un parlament unicameral (Folketing). Parlamentul este alcătuit din 179 deputaţi, aleşi prin vot direct după sistemul reprezentării proporţionale, pe o durată de patru ani. Dintre aceştia, 2 deputaţi reprezintă Insulele Feroe şi 2 deputaţi reprezintă Groenlanda.

Ultimele alegeri au avut loc la 20 noiembrie 2001, iar următoarele se vor desfăşura în noiembrie 2005.

Repartizarea mandatelor (după alegerile din 20 noiembrie 2001):

	Partidul Liberal (Venstre)
	31,3%
	56
	de locuri în Folketing

	Partidul Social Democrat (SD)
	29,1%
	52
	de locuri în Folketing

	Partidul Popular (DF)
	12%
	22
	de locuri în Folketing

	Partidul Popular Conservator (KF)
	9,1%
	16
	locuri în Folketing

	Partidul Socialist Popular (SF)
	6,4%
	12
	locuri în Folketing

	Partidul Radical (RV)
	5,2%
	9
	locuri în Folketing

	Lista Unităţii (extrema stângă) (E)
	2,4%
	4
	locuri în Folketing

	Partidul Creştin (KrF)
	2,3%
	4
	locuri în Folketing

	Partidul Centrist Democrat (CD)
	1,8%
	-
	 

	Partidul Progresului (FrP)
	0,6%
	-
	 

	Reprezentanţii Groenlandei
	 
	2
	locuri în Folketing

	Reprezentanţii Insulelor Feroe
	 
	2
	locuri în Folketing

	TOTAL:
	179
	 


Puterea executivă:

Este exercitată de un cabinet numit de regină în urma alegerilor parlamentare.

Guvernul actual

(format la 20 noiembrie 2001)

· Primul Ministru: Anders Fogh Rasmussen (Venstre-Partidul Liberal – V). 

Miniştri:

· Ministrul afacerilor externe: – Per Stig Mollelr (Partidul Popular Conservator – KF); 
· Ministrul economiei: – Bendt Bendtsen (Partidul Popular Conservator – KF); 
· Ministrul de finanţe: – Thor Pedersen (Venstre-Partidul Liberal – V); 
· Ministrul afacerilor interene: – Lars Løkke Rasmussen (Venstre-Partidul Liberal – V); 
· Ministrul justiţiei: – Lene Espersen (Partidul Popular Conservator – KF) ; 
· Ministrul culturii: – Brian Mikkelsen (Partidul Popular Conservator – KF); 
· Ministrul apărării: – Svend Aage Jensby (Venstre-Partidul Liberal – V); 
· Ministrul transporturilor şi relaţiilor cu ţările nordice: – Flemming Hansen (Partidul Popular Conservator – KF); 
· Ministrul cercetării ştiinţifice: – Helge Sander (Venstre-Partidul Liberal – V); 
· Ministrul agriculturii şi pescuitului: – Mariann Fischer Boel (Venstre-Partidul Liberal – V); 
· Ministrul pentru impozite: – Svend Erik Hovmond (Venstre-Partidul Liberal – V); 
· Ministrul mediului: – Hans Christian Schmidt (Venstre-Partidul Liberal – V); 
· Ministrul educaţiei: – Ulla Třrnaes (Venstre-Partidul Liberal – V); 
· Ministrul pentru culte: – Tove Fergo (Venstre-Partidul Liberal – V); 
· Ministrul pe probleme sociale şi pentru egalitatea între sexe: Henriette Kjaer (Partidul Popular Conservator – KF); 
· Ministrul muncii: – Claus Hjort Frederikson (Venstre-Partidul Liberal – V). 
Sistemul constituţional:

Regatul Danemarcei este o monarhie constituţională. Constituţia în vigoare a fost adoptată la 5 iunie 1953.

Legea fundamentală daneză acordă un interes special protecţiei drepturilor şi libertăţilor omului. Astfel, în contextul general al dispoziţiilor constituţionale, apărarea libertăţilor individului, indiferent de natura acestora (politică, religioasă, de exprimare) ocupă un capitol important (art. 77, 78 şi 79).

Prevederile Constituţiei Danemarcei sunt aplicabile atât Insulelor Feroe, cât şi Groenlandei, care au statut de posesiuni.

De asemenea, alături de Constituţie este în vigoare Legea privind succesiunea tronului, prin care este acordat dreptul la succesiune indiferent de descendenţa în linie masculină sau feminină şi care prevede atribuţiile şi prerogativele şefului statului.

În ce priveşte puterea executivă, aceasta este exercitată de către guvern, în fruntea căruia se află Primul ministru. 

Guvernul este numit de către regină, urmare a rezultatelor alegerilor electorale.

Primul ministru are dreptul de a dizolva Folketing-ul şi de a provoca alegeri anticipate. De asemenea, executivul danez are atribuţii specifice privind elaborarea actelor normative, coordonarea politicii interne şi externe, de apărare, a relaţiilor internaţionale etc.

Constituţia daneză relevă în mod expres, în art. 20, principiile care stau la baza cooperării cu Uniunea Europeană, respectiv organismele comunitare.

Conform art. 42 din Constituţie, atunci când Parlamentul adoptă un act normativ, acesta trebuie aprobat de Regină şi executiv. Tot în cuprinsul acestui articol este stipulată şi posibilitatea ca 1/3 din parlamentari să ceară organizarea unui referendum în vederea supunerii unei legi consultării populare. Dacă în urma referendum-ului a rezultat un vot negativ asupra legii în cauză, aceasta nu va mai fi adoptată.

Tot în Constituţie se face referire la organizarea administrativă centrală şi locală (art. 82), avându-se în vedere principiul descentralizării şi independenţei decizionale la nivelul celor 14 regiuni (amt) care sunt împărţite în 275 comune (Kommuner). Legat de acestea, Constituţia prevede înfiinţarea unei instituţii speciale cu rol de control asupra administraţiei publice, şi anume Ombudsman-ul. Acesta este ales de către Folketing şi are drept atribuţii examinarea tuturor aspectelor legate de buna funcţionare şi soluţionarea problemelor administrative.

În ce priveşte puterea judecătorească, aceasta este formată din tribunale de primă instanţă la nivel local sau municipal, două Curţi de Apel – Western High Court - Vestre Landsret, respectiv Estern High Court - Řstre Landsret şi Curtea Supremă de Justiţie – Hřjesteret.

Înfiinţarea de tribunale extraordinare este interzisă pe teritoriul Danemarcei, însă pot exista aşa-numitele instanţe de investigare (undersogelsesretter) care au scopul de a determina cauzele producerii unor infracţiuni speciale.

De asemenea, în sistemul judiciar danez sunt cuprinse şi instanţele specializate în anumite domenii, cum ar fi: instanţele maritime şi tribunalele comerciale.

Nu există instanţe specializate în materia dreptului constituţional sau a dreptului administrativ, cauzele de acest fel fiind soluţionate de instanţele de drept comun.

Magistraţii danezi sunt numiţi de către Regină. Independenţa şi inamovibilitatea acestora este garantată prin Constituţie (art. 64), ei nepuntând fi demişi prin decizii administrative.

Partide politice:

· Partidul Socialdemocrat Danez (Socialdemokratiske Part i Danmark) a fost fondat în anul 1817. Preşedintele acestui partid este Poul Nyrup Rasmunssen. 
· Partidul Popular Conservator (Det Konservative Folke Parti) a fost fondat în anul 1915. Preşedintele acestui partid este Bendt Bendtsen. 
· Partidul Liberal-Venstre (Danmarks Liberale Parti) a fost fondat în anul 1970. Preşedintele acestui partid este Anders Fogh Rasmussen. Acest partid reprezintă în special interesele producătorilor agricoli. 
· Partidul Socialist Popular (Socialisisk Folkeparti) a fost fondat în 1959. Preşedintele acestui partid este Holger K. Nielsen. 
· Partidul Creştin Popular (Kristeligt Folkeparti) a fost fondat în decembrie 1970. Preşedintele acestui partid este Jan Sjursen. 
· Partidul Centrist Democrat (Centrum Demokrateme) a fost fondat la 7 noiembrie 1973. Preşedintele acestui partid este Mimi Jakobsen. 
· Partidul Radical (Radical Parti) a fost fondat în anul 1905. Preşedintele acestui partid este Johanes Lebech, iar liderul său este Mariana Jelved. 
· Partidul Popular (Danish People's Party). Preşedintele acestui partid este Pia Kjaersgaard. 
Economia:

Economia daneză reprezintă un model al economiei de piaţă bazată în special pe dezvoltarea unei agriculturi moderne şi al unui sector industrial complex.

Altfel spus, economia se caracterizează printr-un grad înalt de tehnologizare a producţiei, prin varietate şi prelucrare la un nivel ridicat a materiilor prime.

Danemarca este un exportator important de produse alimentare şi de energie.

Pe termen mediu, se estimează creşterea veniturilor reale ale populaţiei, concomitent cu o scădere a consumului.

Indicatori economici: (în dolari S.U.A.)

· PNB/cap de locuitor (2002): 32 000 
· Rata de creştere a PIB (2002): 1,1% 
· Repartiţia PIB pe sectoare economice (2002): agricultură 3%, industrie 22%, servicii 75% 
· Rata inflaţiei (2002): 2,4% 
· Repartiţia forţei de muncă pe sectoare economice (2001): agricultură 4%, industrie 17%, servicii 79%. 
· Rata şomajului (2001): 5,3% 
· Bugetul de stat (miliarde US$) 

· cheltuieli 51,3 

· venituri 52,9 
· Comerţ exterior (milioane US$ în 2001) 
· exporturi 52,4 

· importuri 44,1 

Resurse naturale:

Danemarca este o ţară cu o economie puternic dezvoltată, deşi este lipsită de resurse minerale notabile.

În sectorul danez al Mării Nordului se extrag, începând din anul 1970, petrol (circa 6 mil.t/an) şi gaze naturale (circa 3 mld. m3/an)

De asemenea, începând cu anul 1989, au fost descoperite în NV peninsulei Iutlanda rezerve de minereuri (titan), care sunt exploatate pe scară largă.

Industria:

Este orientată cu precădere spre piaţa externă şi ocupă 17% din populaţia activă. 

Principalele sectoare sunt industria alimentară (bazată pe resursele interne furnizate de agricultură), industria constructoare de maşini (în primul rând construcţii navale, motoare Diesel şi maşini frigorifice), industria chimică (în special cea farmaceutică) şi industria electronică.

Principalele centre industriale sunt: Copenhaga, Odense, Naskov, Aalborg, Esbjerg.

Sectorul energetic:

În anii '70, Danemarca era aproape în totalitate dependentă de importuri energetice. Însă, în ultimii ani, intensificarea exploatării resurselor petroliere a avut ca efect acoperirea în proporţie de 40% a consumului de energie din producţia internă.

Danemarca acordă o importanţă deosebită surselor neconvenţionale de energie, în primul rând energiei eoliene şi celei rezultate din arderea deşeurilor, folosite pe scară largă în agricultură. Este principalul producător şi exportator mondial de generatoare eoliene. Este de subliniat faptul că Danemarca exportă circa 80% din producţia sa de centrale eoliene, controlând 60% din piaţa mondială.

Producţia energetică a fost, în anul 2000, de 35 792 Kwh.

Transporturi:

Poziţia geografică a Danemarcei (peninsulă şi grup de insule între Scandinavia şi Europa centrală) a impus construirea de numeroase poduri şi drumuri. 

Reţea de drumuri: 71 474 km (1999)

Reţea feroviară: 2 859 km (1999) din care 600 km electrificată. La aceasta se adaugă reţeaua feroviară sub administrarea companiilor private, totalizând 508 km. Societatea Feroviară Daneză de Stat (DSB) asigură şi legăturile feroviare între partea continentală şi insulele mari, ca şi între Danemarca şi ţările europene (Suedia, Germania).

Transporturi navale: Danemarca dispune de una dintre cele mai moderne flote comerciale pe plan mondial, cuprinzând 301 vase comerciale. Porturi principale: Copenhaga (singura zonă de comerţ liber), Aarhus, Alborg, Frederikshafen, Esbjerg, Odense, Vejle.

Transporturile aeriene: sunt asigurate de compania SAS (Scandinavian Airlines System). Principala poartă aeriană a ţării este Aeroportul Internaţional Kastrup, aflat la 10 km de capitala Copenhaga. 

Agricultura: 

Acest sector (dominat de fermele private) ocupă circa 6,15% din populaţia activă a ţării. Agricultura Danemarcei este dominată de zootehnie. Cea mai mare parte a producţiei este exportată. Sunt crescute în special porcine pentru carne şi vaci de lapte, acestea fiind principalele produse ale agriculturii daneze. Danemarca este între primii 20 crescători şi producători mondiali de carne.

Plante de cultură:

Orz, sfecla de zahăr, grâu, cartofi, rapiţă, secară, leguminoase. Orzul prezintă importanţă pentru industria berii, renumită în întreaga lume.

Pescuitul:

Este un sector foarte bine dezvoltat. Danemarca este cel mai important producător de peşte din Uniunea Europeană, cu o producţie de circa 2 milioane de tone pe an. Principalele specii: batog, hering, şprot, macrou, homari, creveţi. Deţine o flotă de pescuit importantă.

*

Balanţa schimburilor comerciale ale Danemarcei este excedentară. Exportă în principal produse ale industriei alimentare şi animale vii, precum şi produse finite. Principalele produse de import sunt maşini şi mijloace de transport, precum şi produse ale industriei prelucrătoare. Partenerii comerciali importanţi ai Danemarcei sunt: ţările Uniunii Europene (Germania, Suedia, Marea Britanie, Franţa, Italia, Olanda), respectiv S.U.A.

Organizaţii internaţionale din care face parte: Danemarca este membru fondator al O.N.U. (1945), N.A.T.O. (1949), A.E.L.S. (1959), iar la 1 ianuarie 1973 aderă la C.E.E. (Uniunea Europeană). De asemenea, este membră a F.A.O., I.A.E.A., Interpol, O.E.C.D., U.N.C.T.A.D., U.N.E.S.C.O., O.M.S., B.I.R.D., O.I.M., F.M.I.

 

Redactat : Bogdan Mrejeru, expert

LUXEMBURG

 

 Date generale

Marele Ducat al Luxemburgului este una dintre cele mai mici ţări ale Europei. Luxemburg este un stat independent situat în vestul Europei. Se învecinează la est cu Germania, la sud cu Franţa iar la nord - vest cu Belgia.

Este membru al Uniunii Europene, unul dintre cele 6 state fondatoare ale Comunităţilor Europene.

Din 12 noiembrie 1964, şeful statului este Marele duce Jean –reprezentat de prinţul moştenitor HENRI, numit la 4 martie 1998, lieutenant – representant, care preia astfel o parte din îndatoririle coroanei.

În Marele Ducat al Luxemburgului funcţionează un sistem de democraţie parlamentară. 

Nume oficial: Grand-Duché de Luxemburg/ Grossherzogtum Luxemburg/ Groussherzogtom Lėtzebuerg (Marele Ducat de Luxemburg)

Capitala: Luxemburg

Suprafaţa: 2.590 km2

Populaţia: aproximativ 448.000 locuitori

Structură etnică: are la origini francii plecaţi din nord-vestul Franţei (448 000 de locuitori). O treime din populaţie o reprezintă minorităţile etnice: portughezii, italienii, francezii, belgienii, germanii, britanicii, olandezii.

Religii: 95% romano – catolici

Sărbătoarea naţională: 23 iunie (ziua de naştere a Marelui Duce)

Organizaţii internaţionale din care face parte: 

Marele Ducat de Luxemburg este membru al ONU şi al unor organizaţii specializate ale Naţiunilor Unite, al Uniunii Europene (în Luxemburg îşi au sediul numeroase instituţii ale UE), Uniunii Economice Benelux, Uniunii Economice Belgia - Luxemburg (UEBL), Consiliul Europei, NATO, Organizaţia pentru Cooperare Economică şi Dezvoltare (OECD), Uniunea Europei Occidentale (UEO).

 

Scurt istoric

 

La începutul erei noastre, Luxemburgul de astăzi se afla sub dominaţia romană şi era populat de tribul belgian treveri. După destrămarea Imperiului Roman, regiunea a ajuns sub stăpânirea francilor.

Luxemburgul a devenit ducat independent în 963, când, contele Ardenniei, Sigfrid, a construit cetatea Lucilinburhuc pe locul capitalei de astăzi. Comitatul a devenit bogat şi Luxemburgul a fost atât de bine fortificat, încât mai târziu a căpătat numele de “Gilbraltarul Nordului”.

Contele Luxemburgului, Henric IV, a fost primul domnitor al principatului, ales împărat al Sfântului Imperiu Roman de Naţiune Germană, în 1312.

Luxemburgul, bine întărit spre exterior, dar cu o administraţie economică slabă, şi-a pierdut independenţa în 1443, pentru 450 de ani, fiind anexat Burgundiei franceze. Burgundia a ajuns sub dominaţia Hubsburgilor austrieci la mijlocul secolului XVI, iar după domnia lui Carol V, Luxemburgul de astăzi a devenit parte a Ţărilor de Jos spaniole. 

La începutul secolului al XVIII–lea, după războaiele de succesiune din Spania, Ţările de Jos au fost cedate Habsburgilor austrieci. 

În 1795, Ţările de Jos, din care făcea parte şi Luxemburgul , au fost anexate Franţei revoluţionare. După războaiele napoleoniene, la Congresul de la Viena, din 1815, Luxemburgul a fost transformat în mare ducat, aparţinând Confederaţiei Germane. Regele Ţărilor de jos, Wilhelm I, a fost numit şi marele duce al Luxemburgului, ţara ajungând, practic, sub stăpânire olandeză. 

Locuitorii Luxemburgului s-au alăturat răscoalei belgienilor împotriva olandezilor din 1830, răscoală ce a dus la câştigarea independenţei Belgiei şi la divizarea Luxemburgului. În 1839, partea vestică, mai mare, a ţării a devenit provincia Luxemburgul Belgiei. Partea estică a rămas marele ducat aflat sub stăpânire olandeză.

Războiul germano-austriac a dus la destrămarea Confederaţiei Germane, în 1867, marile puteri garantând neutralitatea Luxemburgului, membru al confederaţiei. Totuşi, uniunea cu Ţările de Jos s-a desfiinţat abia în 1890. Conform Constituţiei Luxemburgului, moştenitoarea tronului olandez, Wilhelmina, nu putea să devină şi conducătorul Luxemburgului, astfel încât aceasta a avut propriul său mare duce, în persoana ducelui de Nassau-Weilburg, Adolf.

În acest fel, micul Luxemburg şi-a redobândit independenţa totală. Rădăcinile identităţii sale datau din Evul Mediu: stema actuală a ţării a fost adoptată de către conţii Luxemburgului încă de la sfârşitul secolului al XIII-lea. Aceasta reprezintă, pe un fundal cu dungi albastre şi albe, un leu încoronat, ridicat pe picioarele din spate. Culorile ţării au fost deci albastrul, albul şi roşul. Aceste culori i se potriveau extraordinar de bine regelui Ţărilor de Jos, care era şi duce al Luxemburgului.

În 1845, marele ducat a adoptat propriul său steag, care era identic cu cel al Ţărilor de Jos. Când, în 1890, Luxemburgul a devenit independent, albastrul steagului a fost înlocuit cu o culoare mai deschisă, fiind schimbată şi lungimea acestuia, ca să nu fie confundat cu steagul Ţărilor de Jos.

Germania a ocupat Luxemburgul în ambele războaie mondiale. Invadatorii au înăbuşit cu mare cruzime răscoala din 1942 împotriva serviciului militar obligatoriu în armata germană. După război, în 1949, Luxemburgul a aderat la NATO.

În 1922 Luxemburgul a încheiat un acord cu Belgia privitor la crearea unei uniuni economice. După al Doilea Război Mondial, la această uniune a aderat şi Olanda, formându-se astfel Uniunea Vamală Benelux (1947). Aceasta a fost precursoarea Uniunii Europene, ale cărei organizaţii centrale se află la Luxemburg. Aici îşi are sediul, printre altele, Tribunalul Uniunii Europene, Parlamentul European, Banca Europeană de Investiţii şi Comunitatea Europeană a Cărbunelui şi Oţelului.

În 1960 intră în vigoare Uniunea Economică Benelux, convenită în 1958.

Pe 12 noiembrie 1964 Marea Ducesă de Luxemburg Charlotte abdică. Prinţul Jean, numit în 1961 lientenant – représentant al marii ducese de Luxemburg, devine mare duce şi preia conducerea statului.

În 12 iunie 1994 au loc alegeri legislative şi alegeri pentru Parlamentul European. Primul ministru luxemburghez Jacques Santer este desemnat în 1995 preşedintele Comisiei Europene, succedându-i în funcţie pe Jacques Delors, iar Jean – Claude Juncker (Partidul Popular Creştin – Social) devine prim – ministru al Luxemburgului.

Ultimele alegeri legislative din Luxemburg au avut loc în 13 iunie 1999. Guvernul format în urma acestor alegeri este un guvern de coaliţie, format de formaţiunea câştigătoare, Partidul Popular Creştin – Social, şi Partidul Democratic, sub conducerea lui Jean – Claude Juncker. 

 

 

 

Marele Ducat al Luxemburgului este o monarhie constituţională. Actualul şef al statului, marele duce Jean, venind la domnie în 1964, are mai degrabă un rol reprezentativ. Puterea propriu-zisă este în mâinile prim – miniştrilor care conduc guvernele de coaliţie. Cei mai importanţi prim – miniştri au fost Pierre Werner, aflat în fruntea ţării aproape neântrerupt între 1959 şi 1984 şi succesorul său , Jacques Santer, care în perioada 1995 – 1999 a avut funcţia de preşedinte al Comisiei Europene, iar din 1995, Jean-Claude Juncker.

În 4 martie 1998 Prinţul moştenitor Henri este numit lieutenant- représentant (reprezentant al Marelui Duce de Luxemburg).

 

Sistemul constituţional

 

Constituţia Luxemburgului a intrat în vigoare pe 17 octombrie 1868 şi a fost amendată în 1919, 1948, 1956, 1972, 1983, 1988 şi 1989, deşi este o constituţie rigidă, pentru amendarea căreia se aplică regula majorităţii de două treimi. 

Potrivit Constituţiei, Marele Ducat de Luxemburg este o monarhie constituţională, parlamentar – democratică, ducat ereditar. 

Marele Ducat de Luxemburg este un stat unitar, împărţit în 3 districte ( Diekirch, Grevenmacher, Luxembourg), cuprinzând 12 cantoane şi 118 comune. Districtele sunt conduse de funcţionari guvernamentali. Consiliile comunale sunt alese pentru o perioadă de 6 ani.

 

Puterea legislativă aparţine Parlamentului monocameral - Camera Deputaţilor. 

Guvernul are drept de iniţiativă în domeniul legislativ, “iniţiativă guvernamentală”, care-i permite să prezinte proiecte de legi. După consultarea Consiliului de Stat, proiectele de legi sunt supuse dezbaterii Camerei Deputaţilor. Art. 59 din Constituţie impune Camerei Deputaţilor o a doua votare a legilor, atunci când Consiliul de Stat nu-şi exprimă acordul. După votul parlamentului, Marele Duce îşi exercită dreptul de a sancţiona şi promulga.

Procedura legislativă este finalizată prin publicarea textului de lege în colecţia de legislaţie “Memorial”, actele căpătând forţă obligatorie.

 

Consiliul de stat are 21 de membrii şi îndeplineşte funcţii de consiliere în probleme de administraţie şi legislaţie. În unele cazuri îşi asumă rolul de tribunal constituţional sau pe acela care ar reveni unei a doua camere a parlamentului.

Consiliul de stat este obligat să emită un aviz pentru toate proiectele sau propunerile de legi prezentate Camerei Deputaţilor, înaintea votului deputaţilor.

Rolul Consiliului de Stat este unul consultativ.

 

Puterea executivă aparţine doar formal Marelui Duce, care pentru exercitarea ei numeşte un Guvern. Miniştrii sunt numiţi de suveran, dar răspund în faţa Camerei Deputaţilor. Membrii Guvernului nu pot fi în acelaşi timp şi deputaţi. Marele Duce este şeful statului. Statutul său de inviolabilitate semnifică că el nu poate fi acuzat şi nici urmărit. Neresponsabilitatea politică a Marelui Duce este completă şi implică responsabilitatea ministerelor. Ca urmare, toate măsurile luate de Marele Duce în exercitarea puterii sunt contrasemnate de un membru al Guvernului, care-şi va asuma toată responsabilitatea. Orice act care primeşte semnătura Marelui Duce trebuie să fie în prealabil supus deliberării Guvernului. 

În mod formal, Constituţia acordă Marelui Duce dreptul de a organiza liber guvernul, să numească membrii, să înfiinţeze ministere şi departamente ministeriale. 

Conform textului constituţional, puterea executivă este singura competentă să-şi stabilească propria organizare, fără amestecul puterii legislative.

În practică, Marele Duce numeşte o persoană însărcinată cu formarea Guvernului, care devine ulterior Prim Ministru. Persoana însărcinată prezintă echipa guvernamentală, formată în general din personalităţi marcante, care aparţin unor grupuri politice reprezentate în Camera Deputaţilor. 

Ulterior, Marele Duce numeşte membrii Guvernului. Guvernul astfel numit îşi prezintă programul politic în faţa Camerei Deputaţilor, iar aceasta, printr-un vot pozitiv, îşi exprimă încrederea. Guvernul dispune de asemenea de o majoritate în Parlament care poate să-i acorde sprijin politic.

Conform Constituţiei, Marele Duce are dreptul de a revoca în orice moment un membru al Guvernului, dar, în practică, demisia unui ministru sau a Guvernului în totalitate este prezentată de Primul Ministru.

 

 

Puterea judecătorească 

Curţile şi Tribunalul sunt însărcinate prin Constituţie a exercita puterea judecătorească . Ele sunt independente în exercitarea atribuţiilor lor. În Luxemburg există două tipuri jurisdicţionale, judiciar şi administrativ, la care se adaugă şi Curtea Constituţională.

 

Şeful statului este Marele Duce (de la 1890 încoace, din dinastia Nassau).

Atribuţiile sale îi conferă, în mod formal, o poziţie puternică în stat. Marele Duce are drept de iniţiativă legislativă, drept de veto în cazul legilor, dreptul de a emite ordonanţe, dreptul de a convoca Parlamentul.

El numeşte şi revocă Guvernul şi reprezintă ţara pe plan internaţional. Hotărârile sale necesită însă acordul Guvernului.

În Marele Ducat al Luxemburgului, Marele Duce încheie tratate internaţionale, iar acestea îşi produc efectele după aprobarea lor printr-o lege şi după publicare (art.37 din Constituţie). Tratatele vizate de art.49 bis (transferul de competenţe instituţiilor de drept internaţional) trebuie, în virtutea art.37 alin.2, să fie aprobate printr-o lege votată în condiţiile art.114 alin.5 (condiţiile sunt aceleaşi ca şi pentru modificarea Constituţiei).

După revizuirea Constituţiei din 1956, aceasta prevede că: "Exerciţiul atribuţiilor rezervate de Constituţie puterilor legislative, executive şi judecătoreşti pot fi temporar deţinute sau transferate, în urma unui tratat, instituţiilor de drept internaţional".

 

Partide politice

 

Partidul Popular Creştin – Social (CSV). Partid fondat în anul 1914; are o îndelungată experienţă de guvernare (s-a aflat în opoziţie doar în intervalul 1975 – 1979). Are o orientare pro-europeană şi încurajează economia de piaţă. 

Partidul Muncitoresc Socialist Luxemburghez (LSAP). Partid creat în anul 1902 - este cel mai vechi partid din ţară. Este un partid al muncitorilor, foarte apropiat de mişcarea sindicală. În anii '60 a căpătat, parţial, o orientare social – democrată. 

Partidul Democrat (DP). Partid creat în 1916, dar a cărui istorie a început în anul 1842. Are o orientare civic – liberală.

Partidul Comunist Luxemburghez. Partid înfiinţat în anul 1921, în urma scindării LSAP. Promovează pluralismul politic şi respinge dogmatismul.

Alternativa Verde. Partidul ecologist a fost înfiinţat în anul 1983 şi promovează principiile democratice.

Lista Verde Iniţiativa Ecologistă. Partid înfiinţat în anul 1989.

Comitetul de Acţiune pentru Democraţie şi Drepturile Pensionarilor. Partid creat în anul 1989, sub denumirea de Comité d'Action pour les 5/6. În anul 1994 adoptă denumirea actuală. Acest partid militează pentru asigurarea drepturilor pensionarilor proveniţi din sectorul privat.

Partidul Naţionalist. Este un partid de extremă dreaptă, naţionalist.

 

Sistemul electoral

 

Alegerea Camerei Deputaţilor se face prin sufragiu universal direct, pentru desemnarea a 60 de deputaţi în sistemul monocameral luxemburghez. Durata mandatului lor este de 5 ani.

Alegerea se face prin sistemul reprezentării proporţionale pe liste, care presupune un singur tur de scrutin, care permite atribuirea mandatelor atât majorităţii, cât şi minorităţii. Pentru fiecare dintre cele 4 circumscripţii electorale (centru, sud, est şi vest) partidele întocmesc liste de candidaţi, iar alegătorii votează pentru o listă sau alta, locurile fiind alocate listelor de partid proporţional cu numărul de voturi pe care l-au obţinut. 

 

 

 

 

 

 

 

Alegerile din 13 iunie 1999

Camera Deputaţilor are 60 de deputaţi, aleşi pentru un mandat de 5 ani. 

Preşedintele Parlamentului: Jean SPAUTZ

Reprezentarea mandatelor

· Partidul Popular Creştin – Social (CSV): 30,2%, 19 locuri, 
· Partidul Democrat (DP):22,0%, 15 locuri, 
· Partidul Muncitoresc Socialist Luxemburghez (LSAP): 24,2%, 13 locuri; 
· Comitetul de Acţiune pentru democraţie şi Drepturile Pensionarilor (ADR): 10,5%, 7 locuri, 
· Alternativa verde (G): 7,5%, 5 locuri, 
· Stanga (La Gruche): 3,8%, 1 loc 
Total: 86,5%, 60 de locuri

 

Guvernul actual (format la 7 august 1999)

Jean – Claude Juncker (PCS)

· Prim-Ministru, Ministru de Stat 

· Ministru al Finanţelor 
Lydie F. Polfer (PCS)

· Viceprim – Ministru, 

· Ministrul Afacerilor Externe şi Comerţului Extern, 

· Ministrul Serviciilor Publice şi Reformei Administrative 
Michel Wolter (PCS)

- Ministrul Relaţiilor Interne

Fernand Boden (PCS)

· Ministrul Agriculturii, Viticulturii şi Dezvoltării Regionale, 
· Ministrul pentru Întreprinderile Mici şi Mijlocii, Turismului şi Construcţiei de Locuinţe 
Luc Frieden (PCS)

· Ministrul Justiţiei 

· Ministrul Trezoreriei şi Bugetului 

Anne Brasseur (PDL)

· Ministrul Educaţiei Naţionale, Formării Profesionale şi Sportului 
Erna Hennicot-Schoepges (PCS)

· Ministrul Culturii, Pregătirii Profesionale şi Cercetării, Ministrul Lucrărilor Publice 

· Ministrul Lucrărilor Publice 

Marie – Josée Jacobs (PCS)

- Ministrul Problemelor de Familie

- Ministrul Solidarităţii Sociale şi Tinerilor

Henri Grethen (PDL)

· Ministrul Economiei 

· Ministrul Transporturilor 

Charles Goerens (PDL)

· Ministrul Mediului; 
· Ministrul Cooperării, Acţiunilor Umanitare şi Apărării 
Francois Biltgen (PCS)

· Ministrul Muncii, 

· Ministrul Comunicaţiilor, 

· Ministrul Relaţiilor cu Parlamentul, 
· Ministrul Cultelor 
Carlo Wagner (PDL)

· Ministrul Sănătăţii şi Asigurărilor Sociale 
Joseph Schaack (PDL)

· Secretar de Stat pentru Relaţii Externe şi Reformă Administrativă 
Eugène Berger (PDL)

· Secretar de Stat pe Probleme de Mediu 
 

 

 

Economia

 

Economia Luxemburgului este integrată în circuitul internaţional de mărfuri şi servicii, aflându-se într-o puternică dependenţă de pieţele externe. Luxemburgul importă peste 90% din totalul bunurilor de consum şi exportă mai mult de 85% din producţia internă, principalii beneficiari fiind ţările europene. 

Din anul 1921, cu o perioadă de întrerupere între 1940 – 1944, Luxemburgul şi Belgia au fost asociate într-o uniune Economică, Monetară şi Vamală (UEBL), iar din 1947 cele două ţări, la care se adaugă şi Olanda, formează Uniunea Vamală Benelux. 

În acelaşi timp, Luxemburgul este membru – fondator al CEE, capitala Marelui Ducat fiind sediul a numeroase instituţii ale Uniunii Europene.

Luxemburgul este un stat puternic industrializat şi are astăzi unul dintre cele mai ridicate PIB pe locuitor din lume (42,738 EURO – anul 2000), creşterea PIB – 3,5% (2001).

Industria are ca principală ramură siderurgia, care utilizează materie primă din import.

Structura economiei luxemburgheze s-a modificat esenţial în ultimii ani. Au fost create “industrii noi” (chimică, construcţii de maşini şi utilaje, ceramică, textilă, alimentară) şi “noi zone industriale”, care conferă condiţii avantajoase pentru investitorii străini. 

Din punct de vedere al ratei şomajului (2,4% în 2001) economia Luxemburgului este stabilă. Acelaşi lucru se poate spune şi despre inflaţie (3,2% în 2001).

Resurse naturale: Luxemburgul este o ţară săracă în resurse naturale. Mineritul avea în atenţie exploatarea minereului de fier, activitate întreruptă în anul 1982. În exploatare se mai află carierele de ardezie, calcar, nisip şi pietriş. Ţiţeiul, gazele naturale şi cărbunii se importă.

Agricultura – se cultivă 23,2% din suprafaţa ţării cu grâu, orz, ovăz, secară, cartofi, sfeclă de zahăr, pomicultură (mai ales mere şi pere) şi viticultură.

Producţia de vin: 134,8; (în 1000 hectolitri/2002); import 248,2 - export 59,7, reexport 47,4.

Producţia de lemn brut (1999): 355220 m3, import: 458400 m3, export: 291000 m3.

Transporturi: Sunt dezvoltate transporturile rutiere şi feroviare (cale ferată 275 km – 262 km electrificate) şi 5.164 km de căi rutiere din care 118 km autostrăzi, 37 km căi navigabile.

Energie: 2001/2002 - producţia de cărbune (27,0%), producţia petrolieră (6,3%), gaz natural (2,3%), energie electrică (1,5%), industrie (2,5%), transport (5,5%).

Turism: Principalele obiective turistice:

· Capitala cu Palatul Marelui Duce (sec 16 – 17), 
· Clădirea Municipalităţii (sec. 19); 
· Catedrala, Biserica Sfântul Mihail (sec 10 – 16); 
· Castelele medievale din staţiunile Vianden, Clerf şi Wiltz, Staţiunea balneoclimaterică Mendorf-les-Bains, Staţiunea de vacanţă Echternach, cu bazilică din sec 11 şi abaţie din sec 18. 
Comerţ exterior: Economia Luxemburgului este în mare măsură dependentă de schimburile comerciale. Luxemburgul are un comerţ exterior foarte dezvoltat. 

Export. Principalele mărfuri de export sunt: maşini, utilaje şi echipamente de transport, mase plastice şi produse din ceramică, produse textile şi alimentare (2000 – 342,2 miliarde lfr). 

Potenţiali parteneri: Uniunea Europeană - 85% (Germania 24%, Franţa 21%, Belgia 13%, Marea Britanie 4% (2000).

Import. Principalele mărfuri de import: maşini, utilaje şi echipamente de transport, produse alimentare, materii prime minerale, produse chimice (2000 – 448,8 miliarde lfr). 

Parteneri: Uniunea Europeană - 88% (Belgia 37%, Germania 25%, Franţa 13%, Olanda, SUA, Italia). 

 

Întocmit: Mihaela Predişteanu, expert

Marea Britanie

 

I. Date generale

 

Numele convenţional: Regatul Unit al Marii Britanii şi Irlandei de Nord.

Forma convenţională scurtă: Regatul Unit.

Localizare: Europa de Vest, insule, inclusiv şesimea nordică din Irlanda. Situată între Nordul Oceanului Atlantic, Marea Nordului şi Franţa de Nord–Vest. 

Suprafaţă totală: 244 820 km2, din care 3230 km2 suprafaţă acvatică. 

Frontiere terestre: 360 de km cu Irlanda. 

Coaste maritime: 12429 km.

Populaţie: 59778002 în iulie 2002.

Structura populaţiei: 0–14 ani 18,7%, 15–64 ani 65,5%, peste 65 de ani 15,8/.

Rata de creştere a populaţiei: 0,21% în 2002.

Aşteptarea de viaţă la naştere: 77,99 ani (populaţia totală), 80,84 de ani (femei), 75,29 de ani (bărbaţi). 

Grupuri etnice: englezi 81,5%, scoţieni 9,6%, irlandezi 2,4%, galezi 1,9%, nord irlandezi 1,8%, indieni, pakistanezi, alţii 2,8%.

Religii: anglicani şi romano–catolici 40 de milioane, musulmani 1,5 milioane, prezbiterieni 800 000, metodişti 760 000, sikh 500 000, hinduşi 500 000, evrei 350 000. 

Limbi: engleza, galeza (aproximativ 26% din populaţia Ţării Galilor), scoţiana (aproximativ 60 000 în Scoţia). 

Tipul de organizare politică: monarhie constituţională. 

Capitala: Londra.

Teritorii dependente: Anguilla, Bermuda, British Indian Ocean Territory, Insulele Virgine Britanice, Insulele Cayman, Insulele Falkland, Gibraltar, Guernsey, Jersey, Insula Man, Montserrat, Insulele Pitcairn, Sf. Elena, Insulele Georgia de Sud şi Sandwich de Sud, Insulele Turks şi Caicos.

Sărbătoare naţională: Ziua de naştere a Reginei Elisabeta I, sărbătorită în a doua sâmbătă a lunii iunie (1926).

Participarea la organizaţii internaţionale: Banca pentru Reglementări Internaţionale (BIS), BERD, FAO, G–5, G–7, G–8, G–10, BIRD, IFC, OMM, Interpol, NATO, OCDE, OSCE, ONU, Consiliul de Securitate al ONU, UNCTAD, UNESCO. Membră a UE. 

 

II. Istoric

 

Începând cu Paleoliticul, grupuri de oameni au populat coastele Angliei. În perioada Neoliticului (3500–1700 î.Hr.) au fost construite marile complexe religioase de la Avebury şi Stonehenge. 

În epoca Bronzului (1700–650 î.Hr.), Anglia a fost populată de către celţi, veniţi din Europa Centrală. Celţii au adus două forme ale limbii celtice, galeza (vorbită încă în Scoţia) şi bretona (vorbită încă în Ţara Galilor). 

În anul 43 î.Hr., în timpul lui Iulius Caesar, romanii au cucerit Anglia. În 122 d.Hr., romanii, neputând cuceri Scoţia, au ridicat „zidul lui Hadrian” (care a primit acest nume de la împăratul roman care a iniţiat construcţia sa), pentru a proteja Anglia de invaziile din Nord. Ţara Galilor a fost cucerită de romani în jurul anului 80 d.Hr. Sudul Angliei a fost considerat de către romani ca fiind „civilizat”, prin opoziţie cu teritoriile din Nord, considerate drept „sălbatice”. În timpul stăpânirii romane, a fost construită Londra, drept principalul centru urban al Angliei. Alte centre urbane importante erau Lincoln, York şi Chester. 

În anul 409 d.Hr., a luat sfârşit stăpânirea romană în Anglia, aceste teritorii fiind abandonate de către stăpânirea imperială. 

Triburile teutonice venite din nordul Rinului au început să avanseze spre sudul Angliei, supunând populaţia celtică locală şi impunând moştenirea anglo–saxonă. 

În 865, vikingii veniţi din Scandinavia au încercat să supună populaţiile anglo–saxone.

Începând cu1066, Anglia s-a bucurat de stabilitate. Normanzii, veniţi din Normandia (Franţa), au invadat Anglia. William al Normandiei, numit şi Cuceritorul, a câştigat bătălia de la Hastings, având o armată de 12 000 de soldaţi. În urma acestei bătălii, William a instituit stăpânirea normandă în Anglia. 

Se consideră că sistemul feudal a fost instituit de către nobilii normanzi. Astfel, sistemul feudal implica faptul că tot terenul aparţinea regelui, acesta din urmă acordând dreptul de utilizare al acestuia în schimbul unor servicii sau a unor plăţi. Normanzii au fost cei care au instituit aşa–numita „Domesday Book”, reprezentând un recensământ al statului. 

Regii normanzi au domnit între 1066 şi 1154, moment în care primul rege din dinastia Plantagenetă, Henry al II–lea, conte de Anjou, a preluat Anglia. 

În anul 1167, studenţii englezi au fost expulzaţi din Paris, ceea ce a dus la înfiinţarea Universităţii Oxford (1264) şi ulterior a Universităţii Cambridge (1281). 

Ulterior morţii lui Henry al II–lea, Richard Inima de Leu devine rege al Angliei, acestuia succedându–i fratele său, Ioan. 

Datorită disputelor constante între rege şi nobilime, Ioan a fost silit să semneze Magna Carta în 1215, document care dădea drepturi populaţiei şi care îi proteja de abuzul regalităţii (în privinţa dreptului de proprietate imobiliară, al controlului exercitat de către regalitate etc.). 

În cursul domniei de 50 de ani a lui Edward al III–lea, în 1337, a început Războiul de 100 de ani cu Franţa. Ciuma neagră (Black Death) a atins Anglia, în anul 1348, în timpul acesteia murind aproximativ 1 milion şi jumătate de oameni, adică mai mult de 1/3 din populaţie. 

În 1381 a avut loc o revoltă a ţăranilor. În această perioadă, limba engleză prevalează asupra francezei, limba utilizată de nobili şi adusă de către normanzi. În 1382 se realizată prima traducere completă a Bibliei în limba engleză de către John Wycliffe. 150 de ani mai târziu, William Tyndale a fost ars pe rug pentru fapta de a fi îndrăznit să tipărească Biblia în limba engleză.

În 1387 este tipărită prima carte, Canterbury Tales, care a reprezentat, totodată şi prima lucrare tipărită în limba engleză. 

Primul rege al casei de Lancaster a fost Henry al IV–lea începând cu 1399. În 1422 urcă pe tron Henry al VI–lea şi începe „Războiul celor două roze”, reprezentând lupta pentru controlul Coroanei între casele de Lancaster şi, respectiv, York. În 1461, casa Lancaster este îndepărtată de la tron, iar ducele de York, încoronat sub numele de Edward al IV–lea, preia controlul regalităţii. Henry al VI–lea se întoarce pentru o scurtă perioadă pe tron, însă este ucis în 1471 în Turnul Londrei. 

Edward al IV–lea se întoarce pe tron, însă fiul său (şi, totodată, moştenitorul tronului) este ucis tot în Turnul Londrei, împreună cu fratele său, se presupune, de către unchiul lor, Richard al III–lea. 

În 1485 ia sfârşit Războiul celor două roze, o dată ce, Henry al VII–lea, care ocupă tronul (reprezentând casa Lancaster), se căsătoreşte cu o reprezentantă a casei York, moment care este considerat drept începutul dinastiei Tudor. Cel care succede la tron, Henry al VII–lea în 1509, se proclamă şef al Bisericii şi dizolvă mănăstirile. Principalul motiv pentru care Henry al VII–lea s-a proclamat şef al Bisericii a fost acela al multiplelor sale căsătorii, ca urmare a dorinţei sale de a avea un moştenitor al tronului de sex masculin. Biserica Romano–catolică era evident împotriva divorţului. Prin măsurile luate de către Henry al VII–lea a început reforma religioasă engleză. 

Dezbinarea religioasă s-a produs ca urmare a accederii la tron a fiului lui Henry al VIII şi al lui Jane Seymour, Edward al VI–lea, în 1547. La urcarea pe tron, acesta avea doar 10 ani şi a domnit pentru 6 ani. Religia protestantă a devenit majoritară, însă sora lui Edward, Mary I, fiica lui Henry al VIII–lea şi al Catherinei de Aragon, a preluat tronul după moartea lui Edward şi a reunificat Biserica engleză cu Roma, persecutând, totodată, protestanţii. 

În 1558, Elisabeta I, fiica lui Henry al VIII–lea şi al Annei Boleyn urcă pe tron. În cursul domniei sale de 45 de ani (1558–1603), a fost restaurat protestantismul. În aceeaşi perioadă, se naşte William Shakespeare şi se construieşte la Londra primul Teatru Globe. Totodată, Anglia cunoaşte o perioadă de prosperitate. Englezii repurtează o victorie navală celebră asupra flotei spaniole Armada, comerţul se intensifică, este perioada expediţiilor de explorare. În această perioadă, a activat filosoful englez Francis Bacon. 

În 1603, James al VI–lea urcă pe tron. Atunci se realizează unificarea Angliei, Scoţiei şi Ţării Galilor. Acest rege este fondatorul dinastiei Stuart. În 1625, Charles I preia puterea şi domneşte fără Parlament. Izbucneşte războiul civil, în care regele este susţinut de către cavaleri, împotriva parlamentarilor. Catolicii, membrii Bisericii Angliei şi vechea nobilime sprijineau regele. Acesta avea susţinere importantă în Nord şi în Vest. Protestanţii şi noile clase de comercianţi, precum şi oraşele din sud–est sprijineau Parlamentul. 

În 1649, parlamentarii câştigă, iar Charles I este executat. Puterea este preluată de către Oliver Cromwell. Monarhia a încetat să mai existe între 1649 şi 1660.

În 1660, Charles al II–lea reinstaurează monarhia, punând capăt dezordinii prilejuite de către regimul lui Oliver Cromwell. Între 1665–1666 este consemnată Marea ciumă (Great Plague), iar în 1666 s-a produs Marele incendiu care a afectat Londra (Great Fire). 

În 1688 are loc „Revoluţia glorioasă”. William de Orange (William al II–lea) îl detronează pe James al II–lea şi totodată învinge interesele catolicilor. Bill of Rights din 1689 consolidează puterea Parlamentului, reduce puterea Monarhiei şi interzice accesul la tron al oricărei persoane de religie catolică ori căsătorită cu o persoană de religie catolică. Această interdicţie cu conţinut religios nu a avut impact în insula britanică, ci în Irlanda, şi a reprezentat începutul problemelor religioase din respectiva insulă. 

Dinastia Stuard a luat sfârşit o dată cu moartea lui William şi a soţiei sale Mary, cu care de altfel a domnit. Succesiunea la tron a trecut asupra unor rude ale acestora, de religie protestantă, aparţinând casei de Hanovra. 

În sec. al XVII–lea, monarhia nu a condus Anglia, ci Parlamentul a fost lăsat să o guverneze, cu acordul monarhiei. 

Între 1721 şi 1742, Sir Robert Walpole a fost prim ministru, deşi la acel moment nu fusese impusă denumirea de „prim ministru". 

Anii 1756–1763 au reprezentat anii războiului rivalilor europeni (coloniali şi comerciali): Franţa, Austria, Rusia, Polonia şi Suedia, împotriva Prusiei, Marii Britanii şi Hanovrei. Spania a intrat în război în 1761 şi a atacat Portugalia. Războiul a început cu invazia lui Frederick cel Mare în Saxonia şi s-a încheiat prin Tratatul de la Paris, între Marea Britanie, Franţa, Portugalia şi Spania, tratat care a acordat Canada şi alte teritorii din colonii Marii Britanii. De asemenea, New Orleans a fost acordat Spaniei. 

Întărirea controlului englez asupra insulelor arhipelagului britanic s-a oglindit în expansiunea semnificativă în noile teritorii. Imperiul britanic a cuprins părţi din America, Canada şi India. Prima pretenţie asupra Australiei a fost făcută de către căpitanul James Cook în 1768. 

Revoluţia industrială (1750–1780) a început în Anglia mult mai devreme decât în orice altă parte a lumii. Oraşele din zona centrală a Angliei au devenit primele oraşe industriale. În 1769, James Watt brevetează motorul cu abur. În 1779, a fost construit primul pod de oţel din lume, la Coalbrookdale, în Shropshire. 

Între 1775–1783 are loc războiul american de independenţă, în urma căruia, America îşi dobândeşte, în 1782, independenţa. 

În 1815, Nelson şi Wellington îl înving pe Napoleon în bătălia de la Trafalgar. 

În 1785 apare the Times, cunoscut şi drept „The Daily Universal Register". 

În 1825 sunt inaugurate căile ferate de la Stockton şi Darlington, iar în 1830 cele de la Liverpool şi Manchester. 

În 1829 este înfiinţată poliţia metropolitană (Metropolitan Police).

În 1832, Prima lege de reformă (First Reform Act) redistribuie locurile în Parlament, pentru a acorda noilor oraşe industriale din centrul Angliei (Midlands) o mai mare reprezentare. 

În 1837, prin moartea lui William al IV–lea, regina Victoria, nepoata acestuia, urcă pe tron, şi va conduce imperiul britanic până în 1901. În acel moment, Marea Britanie era cea mai mare putere a lumii. Flotele britanice stăpâneau mările, asigurând legăturile în cadrul unui imperiu colonial imens. 

Sub primii miniştri Disraeli şi Gladstone, educaţia devine universală, se legalizează sindicatele şi se acordă dreptul de vot anumitor bărbaţi. Femeile vor dobândi drept de vot după primul război mondial (limita de vârstă pentru acestea fiind de 30 de ani; tot atunci, bărbaţii dobândesc dreptul de vot cu limita de vârstă de 21 de ani). În 1928, femeile dobândesc aceleaşi drepturi electorale cu bărbaţii.

În 1847, Legea industrială (Factory Act) limitează ziua de lucru la 10 ore. 

În 1850 este restabilită ierarhia bisericească catolică, sub conducerea arhiepiscopului de Westminster. 

În 1863 este inaugurată prima linie a metroului din Londra. 

În 1908, guvernul liberal al lui Herbert Asquith instituie primele pensii pentru limită de vârstă. 

În 1921, cea mai mare parte a Irlandei dobândeşte independenţa.

În 1924 accede la putere primul guvern laburist, condus de Ramsay Macdonald.

În cursul celui de-al doilea război mondial, Churchill a îndemnat ţara să reziste în faţa expansiunii naziste. 

Ulterior războiului, Imperiul britanic s-a destrămat, iar coloniile au devenit independente: India în 1947, Malaya în 1957, Kenya în 1963 etc.

În 1952 moare regele George al VI–lea. Elisabeta a II–a urcă pe tron. În prezent, aceasta este cel de–al doilea monarh din lume, ca longevitate. 

În 1969 are loc prima descoperire importantă de petrol pe fundul Mării Nordului, iar prima extracţie petrolieră din aceasta are loc în 1975. 

În 1971 este instituită moneda zecimală, ieşind din circulaţie vechile monede (pennies şi shillings). 

În 1973 Marea Britanie devine membru al Comunităţii Europene. 

În 1979, Margaret Thatcher devine prim ministru. Ea a mai ocupat această funcţie de două ori şi a demisionat în 1991. Acesteia îi succede John Major. 

În 1982 are loc războiul Falkland, după ce Argentina a invadat insulele Falkland, aparţinând Marii Britanii. Războiul este câştigat de aceasta din urmă. 

În 1997, Partidul laburist accede la putere, iar Tony Blair devine prim ministru. Este acordată autonomie Scoţiei şi Ţării Galilor, fiind deschise şi discuţii pentru soluţionarea paşnică a conflictului din Irlanda de Nord. 

 

III. Sistemul constituţional 

 

Marea Britanie nu are o constituţie scrisă, relaţiile dintre principalele instituţii constituţionale şi cele între „naţiunile din stat” fiind schimbate în mod frecvent prin documente istorice cu caracter constituţional: Magna Carta (1215, Bill of Rights (1688), Act of Union (1707) şi Parliament Acts (1911 şi 1949). Aceste documente nu au statutul de lege supremă. 

„Constituţia” britanică este, în fapt, un corp flexibil de legi, hotărâri de drept cutumiar al instanţelor, convenţii, cutume şi practici (statute law, common law şi convenţii). Convenţiile sunt reguli şi practici care nu au forţă juridică, însă sunt considerate ca fiind indispensabile pentru activitatea Guvernului, multe dintre acestea derivând din evenimentele istorice. 

Nu există o distincţie fundamentală între dreptul public şi dreptul privat. Orice persoană poate acţiona în instanţă Guvernul sau autorităţile locale pentru apărarea drepturilor sale, ori pentru a obţine daune pentru prejudiciul suferit. 

În general, Marea Britanie nu a codificat legislaţia sa, iar instanţele judecătoreşti adoptă abordări stricte şi literale în cazul interpretării statutelor. 

Ratificarea unui tratat sau a unei convenţii internaţionale nu semnifică în mod automat faptul că acestea fac parte din dreptul intern. Dacă este necesar, Guvernul modifică legislaţia internă pentru a o pune în conformitate cu convenţia respectivă. 

Deşi Regatul Unit este un stat unitar, Anglia, Ţara Galilor, Scoţia şi Irlanda de Nord au propriile sisteme juridice, care prezintă diferenţe considerabile în privinţa organizării şi a practicii. 

Structura statului 

Regatul Unit este un stat unitar care cuprinde Marea Britanie (Anglia, Scoţia, Ţara Galilor) şi Irlanda de Nord. Actele fondatoare sunt legea din 1536 care unifică Ţara Galilor şi Anglia, Act of Union (1706), şi ulterior Union with Scotland Act (1707), care unifica Scoţia şi Anglia, precum şi Act of Union (1801), care a adăugat Irlanda la Regatul Unit. 

Scotland Act (1998) a instituit un parlament scoţian cu 129 de locuri, cu un mandat de 4 ani. El are competenţa de legiferare, cu excepţia „sectoarelor rezervate”, care includ apărarea, politica externă, dreptul vamal, politica de ocupare profesională etc. De asemenea, acest parlament are competenţa de modificare a ratei de impozitare cu +/- 3%. 

Government of Wales Act (1998) a înfiinţat o Adunare Galeză cu 60 de locuri, care are competenţe de legiferare limitate, în privinţa dezbaterii propunerilor venite de la Westminster. 

În Irlanda de Nord există o nouă Adunare cu 108 membri care are competenţa de legiferare în sectoare „transferate”.

Competenţa de guvernare a statului aparţine Guvernului, desemnat de partidul majoritar în Camera Comunelor, care este condus de către un Prim ministru. Programul legislativ al guvernului este supus aprobării celor două camere ale Parlamentului: Camera Comunelor, compusă din membrii Parlamentului (MPs) aleşi în circumscripţiile electorale sau districtele electorale ale Regatului Unit, şi Camera Lorzilor, o adunare de membrii ereditari şi, respectiv, pe viaţă. 

Monarhul este şeful statului. Coroana (Monarhul) joacă în practică un rol mai mult ceremonial. El are ca atribuţii încheierea tratatelor şi recunoaşterea statelor, dreptul şi obligaţia de a apăra Regatul, competenţe de numire şi demitere a miniştrilor (incluzând aici primul ministru), competenţe de angajare a funcţionarilor coroanei. În practică, aceste competenţe sunt exercitate de către Guvern în numele monarhului. 

Partidele politice

Ideea existenţei unei opoziţii pentru supravegherea funcţionării guvernului şi pentru propunerea unei alternative la alegerile generale reprezintă o trăsătură a modelului constituţional Westminster. 

Ulterior alegerilor generale, partidul care are majoritatea locurilor în Camera Comunelor formează guvernul. Stabilitatea guvernului depinde de capacitatea partidului aflat la putere de menţinere a majorităţii sale în Camera Comunelor. Toate alegerile generale între 1931 şi 1997 au condus la constituirea unei majorităţi absolute în Camera Comunelor pentru unul dintre principalele partide. Astfel, alegerile generale din 1997 au acordat 417 mandate laburiştilor, 163 conservatorilor şi 79 altor partide. Legea garantează că alegerile generale au loc la 5 ani, iar primul ministru este cel care trebuie să stabilească data lor. Desigur, Parlamentul, fiind suveran să adopte sau nu o lege, poate prelungi durata mandatului (situaţie excepţională, întâlnită doar în cazul celor două războaie mondiale). Ca practică, alegerile parlamentare sunt ţinute înainte de expirarea mandatului.

Nu există nici o restricţie privind numărul de partide politice care pot exista în Regatul Unit şi nu există nici o discriminare structurală evidentă în favoarea vreunui partid. Asemenea tuturor democraţiilor occidentale, există anumite partide politice care domină viaţa politică şi, de asemenea, există inegalităţi financiare între aceste partide, în privinţa donaţiilor care provin din surse private, precum şi în privinţa subvenţiilor publice pentru campania electorală. În Scoţia şi în Ţara Galilor, au reprezentare aceleaşi partide care funcţionează în Anglia, însă există şi partide naţionaliste–Partidul Naţionalist Scoţian (SNP) şi Cymru în Ţara Galilor, care se bucură de oarecare susţinere. Irlanda de Nord este, în mare parte, diferită, prin faptul că partidele politice au caracteristici locale şi sunt polarizate pentru cauzarea de „troubles". 

În Irlanda de Nord, partidele sunt separate în „unioniste” (acelea care militează pentru ca Irlanda de Nord să continue să facă parte din Regatul Unit, şi care sunt, în general, protestante)–în principal: Partidul Unionist din Ulster (Ulster Unionist Party/UUP), Partidul Democratic din Ulster (Ulster Democratic Party/UUP), precum şi alte partide mai mici, precum Unioniştii din Regatul Unit (UK Unionists) ori Partidul Unionist Progresist (Progressive Unionist Party/PUP)–şi, respectiv, „naţionaliste” (acelea care doresc asigurarea unor grade de integrare variate cu Republica Irlanda şi care sunt, în general, romano–catolice)–în principal, Partidul Social–Democrat şi Liberal (Social Democratic and Liberal Party/SDLP), Sinn Fein/SF. A treia forţă politică nord–irlandeză este clasificată în general drept nepartizană, şi cuprinde grupuri trans–comunitare, precum Coaliţia Femeilor (Women’s Coalition) şi Partidul Alianţei (Alliance Party). 

Principalele partide politice din Regatul Unit sunt Partidul Laburist (Labour Party), Partidul Conservator (Conservative Party) şi Partidul Liberal–Democratic (Liberal–Democratic Party). Există, de asemenea, Partidul Verzilor, care are un număr redus de electori, precum şi partidele naţionaliste ale Scoţiei şi Ţării Galilor, care ocupă mai multe locuri în Parlamentul de la Westminster. Există şi alte partide politice mai mici care funcţionează în afara vieţii politice dominante. 

Partidul Laburist este un partid socialist democratic, întemeiat pe ideile justiţiei sociale, comunităţii puternice, recompensei pentru muncă, decenţei şi drepturilor întemeiate pe responsabilităţi. Partidul Laburist a fost înfiinţat în 1900 pentru a milita pentru reprezentarea mişcării muncitoreşti în Parlament. Partidul Laburist este puternic în special în Scoţia şi în Ţara Galilor. Istoria sa de partid socialist–muncitoresc (moderat) a făcut loc unei reinventări recente drept partid de centru–stânga. Aceste măsuri destinate îmbunătăţirii imaginii partidului au fost iniţiate în anii 80 de către Neil Kinnock şi continuate de către John Smith şi de către Tony Blair, care este actualul prim ministru al Regatului Unit. Această schimbare recentă de stil şi de politică a fost caracterizată drept „A Treia Cale”, între socialismul tradiţional şi abordările pieţei libere. Partidul Laburist este, în mare parte, favorabil integrării europene. 

Partidul Conservator sau „Tory" a fost la putere timp de 17 ani (1980–1997). Sub conducerea primului ministru Margaret Thatcher, partidul conservator a fost caracterizat printr-un spirit expansionist al pieţei libere, producându-se reduceri ale cheltuielilor publice. Reformele economice au cuprins ampla privatizare a ramurilor industriale naţionalizate, o politică de limitare a impozitelor şi a cheltuielilor publice, precum şi instituirea, cu mai puţin succes, a unui nou sistem de impozite locale. În mod istoric, partidul conservator a reprezentat partidul elitelor şi al patronatului, precum şi al claselor de mijloc ale societăţii. El se situează la dreapta spectrului politic, cu un element moderat persistent, conservatorismul de tipul „o naţiune”. În privinţa orientării europene, partidul rămâne în mod esenţial „Euro–sceptic”, sub conducerea actualului său şef, William Hague. 

Partidul Democrat–Liberal este al treilea partid tradiţional în viaţa politică a Regatului Unit. El nu a guvernat în forma sa actuală. Ultima dată când s-a aflat la guvernare (purtând o altă denumire) a fost în timpul războiului. În forma sa actuală, partidul este rezultatul fuziunii între Partidul Liberal (Liberal Party) şi Partidul Social–Democrat (Social Democratic Party), care a rezultat dintr-o sciziune a laburiştilor în anii ’80. Valorile pe care se întemeiază Partidul Democrat–Liberal sunt cele ale libertăţii, justiţiei şi onestităţii. Politicile sale sunt orientate spre piaţă, însă ele sunt mult mai puţin agresive decât cele ale conservatorilor. În plan istoric, aceste politici sunt mărturia unui spirit socialist. În prezent, partidul este condus de către Charles Kennedy, şi are o orientare pro–europeană şi favorabilă ridicării nivelului cheltuielilor publice şi impozitării. 

Partidul Verzilor are puţini electori în Regatul Unit, iar prezenţa sa în viaţa publică este relativ slabă. Fiind asociat cu partidele ecologiste din Uniunea Europeană, el este un partid european, prin stilul şi concepţia sa.

Sistemul electoral

Regatul Unit este împărţit în 651 de circumscripţii, în care este ales câte un membru al Camerei Comunelor. Votul nu este obligatoriu. Este utilizat sistemul majorităţii simple (sau al majorităţii relative). Acest sistem asigură faptul că un candidat câştigător nu are nevoie să depăşească 50% din voturi. Acest sistem a fost criticat, în special de către partidele mici. În special Partidul Democrat–Liberal a solicitat adoptarea unui sistem al reprezentării proporţionale, care ar asigura că numărul de voturi primite ar fi proporţional locurilor obţinute. 

Pentru a candida, cetăţenii britanici sau ai celorlalte ţări din Commonwealth, împreună cu cetăţenii Republicii Irlanda, trebuie să aibă peste 21 de ani. Un candidat trebuie să depună 5000 de lire sterline, depozit care va fi returnat dacă obţine cel puţin 5% din voturi. 

Principiul „o persoană–un vot” a fost instituit prin Representation of People Act (1948), care a eliminat reprezentările antreprenoriale şi academice (francizele), prin care întreprinderile şi mediile academice dispuneau de mai mult de un vot. Istoria francizei în Regatul Unit reprezintă dovada liberalizărilor succesive.

Condiţiile actuale pentru dreptul de vot sunt: vârsta peste 18 ani, să provină din Marea Britanie/ Teritoriile dependente/ Teritoriile britanice de peste mări/ Commonwealth/ sau să fie cetăţean al Irlandei, să satisfacă condiţiile de reşedinţă, să nu poată fi descalificat ca străin, să nu fie deţinut care îşi efectuează condamnarea, evadat, sau declarat vinovat de comiterea unei infracţiuni electorale (această ultimă categorie având efect pe termen de 5 ani). Compilarea Registrului Electoral este efectuată anual de către oficialul însărcinat cu înregistrarea electorală. Anumite categorii de electori, de exemplu, marinarii, reclamă o atenţie specială, din punctul de vedere al condiţiilor de reşedinţă. Funcţionarii Coroanei, angajaţii Consiliului Britanic şi membrii forţelor armate care lucrează în străinătate pot fi înregistraţi pe baza unei declaraţii de serviciu. Cetăţenii britanici care locuiesc în străinătate pot fi înscrişi la ultima adresă din Regatul Unit. Absenţii dispun de un vot cu caracter nedefinit, fie de un vot cu caracter temporar, conform permanenţei reşedinţei lor oficiale în afara Regatului Unit la data înscrierii. Aceştia pot vota prin mandatar sau prin poştă. 

Electorii din Irlanda de Nord trebuie să prezinte un document de identificare la biroul electoral, iar prezenţa numelui în registrul este suficientă pentru a acorda drept de vot. 

Procesul distribuirii a introdus o variaţie în sistemele electorale şi în rezultate. Parlamentul scoţian este constituit printr-un sistem în care cei 73 de membri sunt aleşi în 73 de circumscripţii electorale uninominale (aceleaşi circumscripţii electorale destinate Parlamentului de la Westminster), la care se adaugă 56 de membri suplimentari. Rezultatele primelor alegeri pentru acest parlament, în mai 1999, au atribuit 56 de locuri laburiştilor, 35 de locuri Partidului Naţionalist Scoţian, 17 pentru democraţi–liberali, 18 pentru conservatori şi încă 3 mandate pentru alte partide. 

În Ţara Galilor, 40 de membri ai Parlamentului sunt aleşi în circumscripţii electorale uninominale şi încă 20 de membri pe liste de partid. Rezultatele alegerilor din 1999 au acordat 28 de mandate laburiştilor, 17 pentru Cymru, 6 pentru democraţi–liberali şi 9 pentru conservatori. 

Adunarea din Irlanda de Nord este aleasă în întregime prin vot proporţional, prin sistemul votului unic transferabil. 28 de mandate au fost câştigate de către Unioniştii din Ulster, 24 de către Partidul Social–Democrat Laburist, 20 de către Partidul Democrat–Unionist, 18 de către Sinn Fein şi 19 de către alte partide. Această împărţire a mandatelor reflectă circumstanţele politice speciale din Irlanda de Nord, unde, cu excepţia alegerilor pentru Westminster, toate mandatele pentru consiliile locale şi pentru Parlamentul European sunt desemnate prin sistemul proporţional al votului unic transferabil. 

Rezultatele ultimelor alegeri legislative pentru Camera Comunelor: Partidul Laburist 42,1%, Partidul Conservator 32,7%, Partidul Liberal–Democrat 18,8%, alţii 6,4%. Repartizarea locurilor pe partide: Partidul laburist 412, Partidul Conservator 166, Partidul Liberal–Democrat 52, alte partide 29. Situaţia de la 15 februarie 2002: Partidul laburist 410, Partidul Conservator 164, Partidul Liberal–Democrat 53, alţii 32. 

Autorităţile publice

Puterea legislativă

Parlamentul britanic este compus din Camera Comunelor, cu 659 de membri, şi Camera Lorzilor, cu 675 de membri, dintre care 557 de membri desemnaţi pe viaţă şi 118 membri ereditari.

Sistemul britanic este caracterizat prin ideea suveranităţii parlamentare. Doctrina juridică britanică face referire la un raport existent între instanţe şi actele juridice ale Parlamentului (Acts of Parliament). Concepţia tradiţională a acestei doctrine este aceea că instanţele judecătoreşti trebuie să aplice actele Parlamentului şi că ele nu pot ignora efectele juridice ale acestora. Ideea constituţională britanică este diferită, prin urmare, de ceea din SUA sau Irlanda, în care incompatibilitatea legislaţiei cu constituţia scrisă atribuie instanţelor judecătoreşti competenţa anulării legislaţiei respective. 

Expresia clasică a acestei doctrine a fost formulată de către Dicey în lucrarea „Introduction to the Law of Constitution" (1885). Astfel, conceptul suveranităţii atribuie autoritatea supremă, în Constituţie, Parlamentului şi susţine că într-o ierarhie a legilor, legislaţia adoptată de către Parlament ocupă prima poziţie. Parlamentul are competenţe depline, în sensul că poate adopta sau nu o lege, şi nici o persoană sau organism nu are dreptul de a nu se supune legislaţiei adoptate de către Parlament. În plus, ulterior adoptării legislaţiei, aceasta nu poate fi pusă în discuţie în faţa instanţelor judecătoreşti. 

Această doctrină a „Constituţiei” britanice a devenit problematică, odată cu aderarea Regatului Unit la UE. În special, secţiunea 2(4) din Actul Comunităţilor Europene (European Communities Act–1972) implică principiul că legislaţia comunitară este direct aplicabilă în dreptul intern. Anumite aspecte tradiţionale ale doctrinei suveranităţii, precum noţiunea abrogării implicite, prin care expresia cea mai recentă a suveranităţii parlamentare implică prioritatea asupra legislaţiei adoptate de către parlamentele anterioare, nu mai pot fi susţinute. 

În practică, legislaţia este propusă de către Guvern (după ce a fost anticipată în programul partidului şi anunţată în discursul anual, de la începutul sesiunii parlamentare). Aceasta este supusă aprobării celor două Camere, unde poate fi modificată ori blocată. Totuşi, ca practică parlamentară, se poate spune că Guvernul, care are susţinere parlamentară, îşi poate impune voinţa legislativă în Parlament. 

Legislaţia este împărţită în următoarele categorii: legislaţia fundamentală, adică Acts, Bills şi Statutes, care constituie forma cea mai importantă a legislaţiei şi care tratează, în general, probleme de importanţă publică. Este vorba de legislaţia care implică cel mai ridicat grad de supraveghere parlamentară. Ea poate lua forma unui proiect legislativ public, privat sau „hibrid”. Astfel, un proiect public poate afecta pe toată lumea, un proiect privat poate afecta mai multe instituţii sau mai mulţi indivizi, iar un proiect hibrid poate avea o incidenţă asupra anumitor interese individuale. 

Există, de asemenea, şi tipul legislaţiei delegate care cuprinde reguli şi dispoziţii reglementare care privesc, în general, probleme de detaliu şi care nu trebuie incluse în legislaţia fundamentală. Procedura de elaborare a legislaţiei delegate este mult mai rapidă decât în cazul legislaţiei fundamentale şi implică o analiză mult mai puţin minuţioasă din partea Parlamentului. 

Există şi categoria aşa–numitelor Private Members Acts, care diferă de alte tipuri de legislaţie prin identitatea iniţiatorului. Prin opoziţie cu practica obişnuită, conform căreia legea este, în general, rezultatul unei iniţiative guvernamentale, anumite bills pot fi introduse de către parlamentari. Totuşi, membrii Parlamentului nu pot introduce anual decât câteva proiecte, conform Standing Order 13. Astfel, există anumite zile rezervate pentru Private Members Acts, iar elementul esenţial pentru succesul unei astfel de iniţiative este obţinerea timpului parlamentar suficient ca un proiect să devină lege.

Procesul elaborării legislative

Legislaţia presupune un îndelungat proces de elaborare, care implică un anumit grad de coordonare şi cooperare cu aparatul Executivului. Un departament sau un minister poate obţine susţinerea Cabinetului pentru o iniţiativă şi poate coopera cu Comitetul Legislativ care decide conţinutul programului legislativ pentru o sesiune parlamentară. Odată introdus acest program, proiectul va fi supus unei deliberări interministeriale. Proiectele privind aspecte financiare trebuie avizate de către Ministerul de Finanţe. 

Etapele parlamentare ale adoptării legislaţiei

Un proiect de lege poate fi introdus în oricare dintre Camere, însă, în mod obişnuit, proiectele mai controversate sau care privesc probleme constituţionale sunt depuse la Camera Comunelor. Proiectele urmează o serie de etape: prima lectură (adică etapa forma în care grefierul Camerei citeşte titlul proiectului şi se fixează o dată pentru „audierea” proiectului), a doua lectură (în care se analizează fondul proiectului de lege, iar ministrul sau parlamentarul care a iniţiat proiectul informează Camera asupra proiectului şi a necesităţii sale), rezoluţia financiară (în situaţia în care un proiect implică cheltuieli bugetare, Camera trebuie să îşi dea acordul asupra acelor dispoziţii), etapa comisiilor (este etapa în care are loc controlul parlamentar. Comisiile cuprind până la 50 de parlamentari şi reflectă compoziţia politică a Camerei. Etapa comisiilor poate implica întreaga Cameră, comisie care poate aprecia dacă proiectul de lege are o importanţă constituţională particulară), raportul (preşedintele comisiei care a examinat proiectul de lege elaborează raportul asupra proiectului de lege, prin care informează Camera asupra amendamentelor aduse), a treia lectură (care are loc imediat după finalizarea raportului), acordul regal (odată ce proiectul este votat de către Camere, trebuie respectată formalitatea consimţământului regal, de obicei prin intermediul comisarului Monarhului). 

Puterea executivă

Primul ministru

În Regatul Unit şeful Guvernului este primul ministru, care este numit de către regină. Rolul primului ministru nu este în mod complet explicat în nici o lege, ci acesta este rezultatul evoluţiei cutumelor şi, în special, derivă din poziţia First Lord of the Treasury (primul ministru continuă să fie denumit astfel din necesităţi tehnice, în ceea ce priveşte plata salariilor din fondurile publice). Prin tradiţie, primul ministru este şi „Minister for the Civil Service”. În poziţia sa de şef al Guvernului, el are un rol central în elaborarea programului de guvernare, prezidează şedinţele Cabinetului şi alege membrii diverselor comisii pentru afaceri sectoriale. Primul ministru selecţionează miniştrii, care sunt numiţi de către regină, la recomandarea sa, precum şi conducătorii Bisericii Anglicane, face nominalizările pentru poziţiile superioare în magistratură, în forţele armate şi în administraţia publică. 

Prin cutumă, primul ministru nu poate fi membru al Parlamentului. 

Cabinetul 

În Regatul Unit există 105 miniştrii de stat; titularii poziţiilor superioare formează Cabinetul. Fiecare departament sau minister trebuie să aibă un ministru în Camera Comunelor, iar miniştrii din Camera Lorzilor pot vorbi în numele altor departamente. Poziţiile principale din Guvern, în special cea de ministru de finanţe, trebuie deţinute de către membrii ai Camerei Comunelor, iar nu de către cei ai Camerei Lorzilor. Membrii Cabinetului sunt în mod esenţial colegii primului ministru şi sunt uniţi prin convenţia de responsabilitate colectivă care garantează faptul că fiecare membru al Cabinetului îşi asumă responsabilitatea pentru o decizie colectivă. În acelaşi timp, convenţia de responsabilitate individuală garantează faptul că fiecare ministru este responsabil politic pentru acţiunile întreprinse în departamentul său şi, pentru care, răspunde în faţa Parlamentului.

În general, cei mai mulţi miniştri sunt membri ai Camerei Comunelor, deşi pot fi şi membri ai Camerei Lorzilor. Ca regulă, Lord Chancellor este întotdeauna membru al Camerei Lorzilor, care este şeful puterii judecătoreşti, cu excepţia Scoţiei. Responsabilităţile sale includ procedura şi administrarea instanţelor.

Există şi alţi membri ai Guvernului care sunt denumiţi în mod vag „miniştri”, în pofida faptului că, în mod oficial, aceştia nu deţin această calitate. O parte a acestora lucrează în „birouri” (precum Biroul Irlandei de Nord), în ministere (de exemplu, în cel al apărării) ori în departamente (precum cel al sănătăţii). Aceştia pot ocupa funcţii precum aceea de “şef politic” al unui departament, însă posturi ministeriale sunt: Lord President of the Council sau Lord of the Privy Seal (cu atribuţii în principal de ceremonial), ocupate de obicei de către membrii ai Camerei Comunelor sau celei a Lorzilor. 

Guvernul cuprinde, de asemenea, o serie de oficiali cu atribuţii juridice: Solicitor – General and Attorney General for England and Wales şi Lord Advocate and Solicitor–General in Scotland. Aceşti avocaţi reprezintă Guvernul în cele mai importante acţiuni judecătoreşti şi constituie, în acelaşi timp, principalii consilieri juridici.

Administraţia publică 

Nu există acte normative care să cuprindă definiţia administraţiei publice (Civil Service), însă funcţionarii sunt definiţi de către Royal Commission on the Civil Service drept „funcţionari ai Coroanei, cu excepţia titularilor unei funcţii politice sau juridice, care sunt angajaţi cu titlu civil şi sunt remuneraţi complet şi direct din fonduri votate de către Parlament”. Administraţia publică constă în trei subcategorii: Home Civil Service (administraţia publică în Marea Britanie), serviciul diplomatic şi administraţia publică a Irlandei de Nord (Northern Ireland Civil Service). 

Instanţele constituţionale

Spre deosebire de majoritatea statelor membre ale UE, Regatul Unit nu are o Curte Constituţională învestită cu puterea de a controla constituţionalitatea legislaţiei. Această situaţie este în acord cu ideea fundamentală a doctrinei suveranităţii parlamentare: dacă Parlamentul este liber să adopte sau nu o lege, rezultă că instanţele nu pot discuta legalitatea unei legi. Această concepţie a fost influenţată de către exigenţele aderării la UE, iar adoptarea Human Rights Act (1988) a sporit puterile constituţionale ale instanţelor. 

Camera Lorzilor

Regatul Unit are o structură unificată a instanţelor, în sensul că nu există structuri ale instanţelor pentru diversele ramuri de drept (de exemplu, nu există instanţe administrative). Instanţa cea mai importantă din Regatul Unit este Camera Lorzilor, în calitatea sa de organ judecătoresc. Membrii Camerei sunt aleşi dintre magistraţii superiori (care formează un complet de maximum 12 judecători, dintre care doi sunt, în mod obişnuit, scoţieni), iar audierile într-un caz se fac, în mod normal, de către 5 Law Lords (uneori, putând fi şi 7). Deşi nu are o competenţă de revizuire constituţională, Camera îndeplineşte, însă, o funcţie foarte importantă de „facere a dreptului”. Camera este ultima instanţă de apel, iar deciziile sale sunt obligatorii pentru instanţele inferioare (conform doctrinei precedentului sau stare decisis). Camera este, în acelaşi timp, responsabilă nu numai de elaborarea dreptului cutumiar, dar şi de interpretarea finală a legilor. 

Alte instanţe

Curtea de Apel este cea de-a doua autoritate judecătorească în ierarhia Regatului Unit, având un serviciu civil şi unul penal. Serviciul civil este numit High Court al Country Court (Tribunalul de instanţă), pe când serviciul penal priveşte apelurile adresate Crown Court 

High Court are trei sectoare: Chancery Division (Cancelaria, care se ocupă de obicei de cauzele financiare şi comerciale), Familial Division (competentă în litigiile de dreptul familiei) şi Queen’s Bench Division (care este competentă să judece cererile de daune). 

Crown Court se ocupă de cazurile de drept penal. Curtea magistraţilor se ocupă de cazurile de drept penal în două moduri: magistraţii judecă persoanele acuzate de infracţiuni mai puţin grave (de exemplu, pentru conduită imprudentă) şi efectuează „audierile preliminare”, ceea ce înseamnă că judecarea acuzaţiei se face de către Crown Court. Curtea Magistraţilor se poate ocupa şi de procesele civile privind, printre altele, recuperarea creanţelor de valoare redusă, reînnoirea licenţelor comerciale ori disputele intervenite în contratele de locaţiune. 

Country Court (Curtea Districtuală) se ocupă, în principal, de problemele de drept civil. Există o interferenţă între competenţele acestei instanţe şi cele ale High Court, ceea ce tinde la separarea lor. Astfel, dacă pretenţiile formulate sunt mai puţin importante (cum ar fi, de exemplu, un prejudiciu contractual), este mai probabil ca acest caz să fie deferit decătre Country Court. 

Raporturile între puterile statului

Doctrina separaţiei puterilor are o importanţă esenţială pentru dreptul public în Regatul Unit, manifestându-se în mod evident în activitatea de judicial review a administraţiei. Judicial review se întemeiază, din punct de vedere istoric, pe teoria că Parlamentul, care este suveran, a delegat puterea sa unor organisme subordonate. Rolul instanţelor în procedurile de judicial review este limitat la garantarea faptului că destinatarul puterii discreţionare respectă parametrii puterii. Cu alte cuvinte, judicial review nu se ocupă decât de legalitatea procesului de adoptare a deciziilor, iar nu şi de calitatea acestora. În consecinţă, o decizie administrativă poate fi atacată doar dacă este ultra vires în raport cu puterea delegată sau când este adoptată prin încălcarea procedurii. 

 

IV. Economia

 

Marea Britanie este una din cele patru economii ale Europei de Vest, a cărei valoare depăşeşte un miliard de dolari. În ultimele două decenii, Guvernul şi-a redus participaţiile publice şi a accentuat importanţa programelor de protecţie socială. Agricultura este intensivă şi mecanizată în mare proporţie, producând aproximativ 60% din necesităţile de alimentaţie şi ocupând doar 1% din forţa de muncă. 

Marea Britanie are mari rezerve de cărbune, gaze naturale şi rezerve de petrol. Producţia primară de energie reprezintă circa 10% din PIB, reprezentând una dintre cele mai ridicate cote din economiile industrializate. 

Serviciile, în special cele bancare, de asigurări şi cele de afaceri reprezintă cea mai ridicată proporţie din PIB, în timp ce industria continuă să scadă ca importanţă din PIB. 

Economia britanică este una din cele mai puternice din Europa, inflaţia, dobânzile şi şomajul rămânând scăzute, iar în 2002, Guvernul aştepta o creştere de 2–2,5% din PIB. Performanţele economice relativ bune au complicat eforturile Guvernului Blair de aderare a ţării la UEM. Primul ministru a susţinut ideea unui referendum asupra adoptării monedei unice, în situaţia în care economia va trece cinci „teste” economice. Testele ar urma să aibă loc la jumătatea anului 2003 şi vor stabili dacă adoptarea euro va avea efecte pozitive asupra investiţiilor britanice, ocupării profesionale şi creşterii economice. Totuşi, criticii au accentuat faptul că economia britanică prosperă în afara UEM, iar, pe de altă parte, sondajele indică faptul că majoritatea britanicilor se opune adoptării monedei unice.

PIB: 1,47 miliarde dolari (2001), calculat în funcţie de puterea de cumpărare.

Rata de creştere a PIB: 2,4% (2001).

PIB pe cap de locuitor: 24700 dolari (2001).

Compoziţia PIB pe sector: 1,7% (agricultură); 24,9% (industrie); 73,4% (servicii).

Populaţia sub limita de sărăcie: 17%.

Inflaţia (calculată în funcţie de preţurile de consum): 1,8% (2001).

Forţa de muncă activă: 29 de milioane (2001).

Repartizarea forţei de muncă: 1% (agricultură); 25% (industrie); 74% (servicii) (1999).

Rata şomajului: 5,1% (2001).

Buget: venituri: 565 miliarde dolari; cheltuieli: 540 miliarde dolari, incluzând cheltuielile de capital. 

Exporturi: 287 miliarde dolari (2001).

Parteneri la export: UE 54% (Germania 11%, Franţa 9%, Olanda 7%, Irlanda 7%), SUA 15% (2000).

Importuri: 337 miliarde dolari (2001).

Parteneri la import: UE 48% (Germania 11%, Franţa 7%, Olanda 6%), SUA 13%, Japonia 5% (2000).

  

Întocmit: expert Mihai Banu

FINLANDA

 

 

Date generale

Finlanda reprezintă unul dintre statele importante ale Europei de Nord. Este situată în Peninsula Scandinaviei şi se învecinează cu Suedia, Norvegia, Rusia şi Marea Baltică.

Este membru al Uniunii Europene din anul 1995.

Preşedintele Finlandei este Tarja Halonen (2000).

Primul ministru al Finlandei este Paavo Liponen (1999).

Nume oficial: Suomen Tasavalta (Suomi) 

Capitala: Helsinki

Localizare: nordul Europei 

Suprafaţa totală: 337.030 km2 

Populaţia: 5.183.545 (iulie 2002) 

Structura etnică: finlandezi 93%, suedezi 6%, alţii 1%

Structura populaţiei pe vârste: 0-14 ani 17%, 15-64 ani 66%, peste 65 ani 15,2% (iulie 2002) 

Religie: evanghelică luterană 89%, ruşi ortodocşi 1%, altele 1%, declaraţi atei 9%

Sărbătoarea naţională: 6 Decembrie, ziua Independenţei (1917).

Organizaţii internaţionale din care face parte: Finlanda este membru al ONU şi al organizaţiilor sale specializate, al Uniunii Europene, OECD, OSCE, FAO, FIDA, FMI, GATT, Consiliul Nordic, EAPC, Australia Group, NEA, UNCTAD, UNCH, AELS, BERD, OMS, ONUDI, UNESCO, UNIFIL, IEA, IFFAD, UNMOVIC, IMF, IAEA, WIPO şi al altor organizaţii internaţionale guvernamentale şi neguvernamentale. A avut statut de observator la UEO din 1992.

 

Scurt istoric

Potrivit vestigiilor istorice, primele populaţii care au sosit în Finlanda cu câteva mii de ani în urmă au aparţinut, se presupune, unor triburi nordice, printre care strămoşii laponilor de astăzi. Dovezile arheologice atestă faptul că un alt grup de populaţii migratoare, venind din sud şi sud-est, s-a stabilit aici cu circa 3.000 de ani în urmă. Acestea vorbeau un dialect fino-ugric şi sunt, potrivit istoricilor, strămoşii finlandezilor de astăzi. Pe teritoriul actual al Finlandei şi-au făcut apariţia mai târziu şi alte populaţii, strămoşii tavastianilor, veniţi din sud-estul continentului european.

Chiar înainte de era vikingilor (sec.VIII-XI), suedezii au început să debarce pe coastele Finlandei. Sfârşitul acestei ere a facilitat pătrunderea populaţiilor suedeze şi daneze, precum şi cele ale ruşilor şi germanilor.

Începând din secolul al XII-lea, Finlanda devine un teren de dispute între Rusia şi Suedia. În secolele XII-XIII teritoriul Finlandei este cucerit de Suedia, aceasta guvernând regiunea ca ducat (din anul 1284) şi apoi ca mare ducat (din anul 1581). În anul 1216, regele Suediei - la acea dată ţară catolică - primeşte din partea Papei confirmarea drepturilor sale. Între timp, Rusia începe o campanie de creştinare ortodoxă forţată în estul Finlandei (1227). 

Suedezii încep administrarea regiunii finlandeze în conformitate cu tradiţiile proprii prin construirea de castele şi strângerea impozitelor. În anul 1362, regele Haakon al Suediei recunoaşte dreptul populaţiei finice de a participa la desemnarea monarhului, la fel ca şi populaţia din celelalte regiuni ale Suediei, iar în timpul domniei regelui Gustav al II-lea Adolf (1611-1632), Finlanda devine o parte integrantă a regatului suedez.

Prin pacea de la Stolbovo (1617), Rusia cedează Regatului Suediei regiunea Ingermanland şi o parte din Karelia. Datorită faptului că populaţia teritoriilor cedate era de religie ortodoxă greacă, în momentul în care guvernul Suediei a iniţiat o trecere forţată la luteranism, a avut loc un exod al populaţiei spre Rusia, locul acesteia fiind luat de populaţia finică luterană. 

În timpul marelui război din Nord, ruşii au ocupat [image: image1.png]


Finlanda timp de opt ani (1713-1721), prin Tratatul de la Uusikaupunki (Nystad), semnat la 1721, Suedia fiind nevoită să cedeze Rusiei partea de sud-est a Finlandei: Viipuri şi provinciile baltice. În timpul următorului război ruso-suedez (1741-1743), împărăteasa Elisabeta şi-a făcut publică intenţia de a transforma Finlanda într-un stat separat, sub suveranitatea Rusiei. Proiectul nu s-a realizat însă, prin pacea de la Turku (1743) Rusia mulţumindu-se cu anexarea unei părţi din Finlanda.

Propunerea ţarinei Elisabeta a fost reluată mai târziu de Alexandru I, iar prin Tratatul de pace de la Hamina (Frederikshann) din 1809, care a pus capăt războiului ruso-suedez din 1808-1809, Finlanda a fost încorporată Rusiei ca mare ducat autonom, între 1809-1863 ţara fiind condusă de către o structură aleasă de Împăratul rus. În pofida caracterului autoritar al regimului, au fost puse în aplicare un număr de reforme importante. Oraşul Helsinki a devenit capitala ţării, multe edificii importante datând din această perioadă. În timpul domniei lui Alexandru al II-lea (1855-1881), în administraţie şi în justiţie, limba finică s-a folosit în egală măsură, ca şi limba suedeză, până în anul 1890 Rusia respectând poziţia specială a Finlandei în raporturile cu Imperiul Rus.

În ultimele decenii ale secolului al XIX-lea au început însă să se manifeste unele tendinţe vizibile de asimilare din partea Rusiei. Astfel, s-au făcut încercări de a se introduce limba rusă în administraţie şi în justiţie, ca a treia limbă de stat, şi de a-i convinge pe finlandezi să-şi satisfacă stagiul militar în armata rusă. Ţarul Nicolae al II-lea a emis un decret, la 15 februarie 1899, potrivit căruia s-a autoîmputernicit, fără consimţământul Dietei finlandeze (recunoscută de Rusia încă din anul 1809), să suspende legile aplicabile pe teritoriul Finlandei în cazul în care acestea ar fi afectat interesele părţii ruse.

În anul 1906, sub influenţa forţelor patriotice finlandeze, a fost impusă reforma sistemului parlamentar, vechea Dietă - compusă din patru Camere - fiind înlocuită cu un Parlament modern unicameral, ales prin sufragiu universal şi egal.

În martie 1917, pe fondul desfăşurării revoluţiei ruse, Finlanda dobândeşte din nou statutul de regiune autonomă. După preluarea puterii de către bolşevici, în noiembrie 1917, Parlamentul adoptă, la 6 decembrie, Declaraţia de Independenţă a Finlandei, care este recunoscută de V.I. Lenin şi de guvernul rus la 31 decembrie 1917. Cu toate că separarea de Rusia decursese în mod paşnic, elemente pro-comuniste care dobândiseră controlul asupra Partidului Social Democrat au pus stăpânire pe capitala ţării şi pe o serie de oraşe industriale din Sud. Ordinea este restabilită numai cu ajutorul trupelor germane, mulţi revoluţionari fiind executaţi sau întemniţaţi. O parte dintre aceştia se refugiază la Moscova, unde înfiinţează Partidul Comunist din Finlanda.

În condiţiile unor incertitudini politice şi ale confruntării dintre diversele tendinţe ale perioadei, încercările de a instaura monarhia eşuează. După perioada de regenţă a generalului Mannerheim se adoptă Constituţia din 17 iulie 1919, primul preşedinte ales al ţării devenind Kaarlo Juho Stahlberg, liderul Partidului Naţional Progresist. Principalele evenimentele ale perioadei interbelice sunt: reorganizarea Partidului Social Democrat şi eliminarea elementelor extremiste, legile reformei agrare (din 1918 şi 1922), instaurarea egalităţii lingvistice, soluţionarea problemelor frontierei orientale a Finlandei de către Liga Naţiunilor în conformitate cu cerinţele asigurării securităţii ţării.

Ca urmare a respingerii de către Finlanda a ultimatumului sovietic din 1939, ţara devine ţinta unei agresiuni armate din partea URSS şi este obligată să încheie Tratatul de pace de la Moscova (12 martie 1940), prin care cedează o vastă zonă de teritoriu în sud-estul ţării. Participantă la războiul ruso-german, odată cu înfrângerea armatelor germane, Finlanda este nevoită de să ceară armistiţiu în anul 1944, acesta fiind încheiat cu condiţia recunoaşterii Tratatului de la Moscova din 1940.

După semnarea armistiţiului, în Finlanda se formează un guvern de coaliţie sub conducerea lui Juho Kusti Paasikivi, care este ales preşedinte al ţării în anul 1946. Tratatul de pace semnat la Paris în anul 1947 reconfirmă pierderile teritoriale în favoarea URSS. În perioada războiului rece (1948-1991), Finlanda este legată de vecinul său printr-un tratat de "prietenie, colaborare şi asistenţă mutuală", în această perioadă, Finlanda ducând o politică de strictă neutralitate.

În anul 1992, Finlanda a solicitat în mod oficial aderarea la Comunitatea Economică Europeană, iar din 1995 este membră cu drepturi depline a Uniunii Europene. 

 

Sistemul constituţional

 

Constituţia modernă a Finlandei, adoptată la 11 iunie 1999 şi intrată în vigoare la 1 martie 2000, constituie legea fundamentală care reglementează organizarea şi funcţionarea statului finalndez, înscriind principiile fundamentale care guvernează activitatea organelor de stat şi drepturile cetăţenilor. Potrivit prevederilor acesteia, Finlanda este o republică semiprezidenţială. 

Potrivit art. 2, puterea în stat aparţine poporului care este reprezentat de membrii Parlamentului. Puterea legislativă este exercitată de Parlament. Puterea executivă este încredinţată Preşedintelui Republicii şi Guvernului. Puterea judecătorească este exercitată de tribunale independente, de Curtea Supremă şi Curtea Administrativă Supremă (art.3).

Şeful statului este Preşedintele Republicii ales prin vot direct pe o perioadă de 6 ani, el trebuind să fie cetăţean finlandez. Aceeaşi persoană nu poate obţine mai mult de două mandate. Legea 738 din 13 februarie 1982 stabileşte condiţiile alegerii preşedintelui şi a membrilor Parlamentului.

Finlanda nu are instituţia vicepreşedintelui. În cazul în care preşedintele este în situaţia de a nu-şi putea exercita atribuţiile, prerogativele sale sunt îndeplinite de primul ministru. Dacă şi acesta se găseşte într-o situaţie care nu-i permite să îndeplinească aceste îndatoriri, prerogativele sunt preluate de către un locţiitor al primului ministru, care preia şi atribuţiile primului-ministru.

Potrivit Constituţiei Finlandei, principalele atribuţii ale Preşedintelui sunt următoarele:

- convoacă Parlamentul în sesiuni extraordinare;

- stabileşte desfăşurarea de alegeri parlamentare;

- deschide şi închide lucrările sesiunilor parlamentare;

- are dreptul de a emite decrete în probleme de ordin administrativ care nu sunt de competenţa Guvernului, cu condiţia ca acestea să nu cuprindă modificări ale legilor;

- poate reduce pedepsele sau să acorde graţierea, cu hotărârea Curţii Supreme;

- este comandantul suprem al forţelor armate;

- poate acorda cetăţenia finlandeză unui cetăţean străin şi poate aproba retragerea cetăţeniei;

- coordonează politica externă a statului.

După amendarea unor prevederi ale Constituţiei (martie 2000), prerogativele Preşedintelui au fost limitate: el poate dizolva Parlamentul numai la propunerea Primului ministru şi cu acordul preşedintelui Parlamentului şi al grupurilor parlamentare. De asemenea, Preşedintele trebuie să ceară acordul acestora la numirea miniştrilor.

Puterea legislativă. Parlamentul Finlandei îşi desfăşoară activitatea în baza prevederilor Constituţiei Finlandei, a Legii organice a Parlamentului, adoptată la 13 ianuarie 1928 şi a Regulamentului Parlamentului, adoptat la 19 decembrie 1927. 

Parlamentul Finlandei este compus din 200 de membri, aleşi pentru un mandat de 4 ani prin vot direct, proporţional şi secret. 

Finlanda a fost primul stat european care a acordat drept de vot femeilor (în anul 1906, când se afla încă sub ocupaţia rusească). În prezent, din cei 200 deputaţi, 67 sunt femei, ceea ce reprezintă un procent de 33,5%.

Elementele de specificitate, care diferenţiază reglementările existente în Finlanda de cele care sunt aplicabile în alte ţări sunt următoarele:

- comisiile parlamentare sunt formate din maxim 25 şi minim 11 membri; 

- sistemul finlandez prevede constituirea, printre organismele de lucru ale Parlamentului, a unei Mari Comisii (25 de membri) care are atribuţii în ceea ce priveşte procesul legislativ, ea fiind cea care îşi dă avizul în timpul celei de a doua lecturi a proiectelor de legi;

- atribuţii specifice revin şi preşedintelui Parlamentului. Astfel, acesta nu are dreptul de a lua cuvântul la dezbateri, nu participă la votare şi nu poate face nici o propunere legislativă, cu excepţia celor care sunt necesare funcţionării Parlamentului (legi organice, rezoluţii şi regulamente);

- în ceea ce priveşte procesul legislativ, în Finlanda se menţine sistemul - valabil în aproape toate statele europene - ca proiectele de legi să fie mai întâi dezbătute şi prezentate plenului cu avizul comisiilor de specialitate.

Adoptarea proiectelor de legi în Finlanda presupune trei lecturi. Prima lectură include comunicarea rapoartelor comisiilor specializate, dezbaterea acestora şi posibilitatea ca deputaţii să se pronunţe asupra proiectului de lege. A doua lectură cuprinde o dezbatere a proiectelor articol cu articol, pe baza propunerilor Marii Comisii. În această fază a dezbaterilor, proiectele pot fi modificate, retransmise Marii Comisii, sau poate fi solicitat un nou aviz din partea comisiei de specialitate. A treia lectură are loc cel mai târziu la 3 zile după terminarea celei de a doua, când proiectul este supus la vot. El poate fi adoptat fără modificări, aşa cum a fost dezbătut în cadrul celei de a doua lecturi, sau poate să fie respins. O particularitate a sistemului finlandez constă în aceea că un proiect de lege, chiar adoptat cu majoritate, poate fi "lăsat în aşteptare", la cererea unei treimi din numărul membrilor Parlamentului. În această situaţie, propunerea legislativă va fi examinată din nou, într-o şedinţă a viitorului Parlament (Legea nr.818 din 28 august 1922).

Iniţativa legislativă, ca şi dreptul de a solicita modificarea, interpretarea autentică sau abrogarea unei legi aparţin Parlamentului. Posibilitatea exercitării dreptului privind iniţiativa legislativă este garantată de Legea organică a Parlamentului (art. 18).

După adoptarea de către Parlament, legea este supusă Preşedintelui Republicii spre promulgare, acesta putând solicita avizul consultativ al Curţii Supreme sau al Curţii Administrative Supreme, în raport cu natura problemelor ce formează obiectul legii. În cazul în care Preşedintele nu promulgă legea, aceasta va intra totuşi în vigoare dacă este adoptată fără modificări de către membrii unui alt Parlament nou ales, cu majoritatea absolută a voturilor exprimate.

Potrivit art. 19 al legii, dacă Preşedintele nu aprobă o lege în interval de trei luni de la data primirii sale, se consideră că se refuză aprobarea ei.

 

Puterea executivă

 

Membrii Guvernului (Consiliul de Miniştri) trebuie să se bucure de încrederea Parlamentului, Primul ministru fiind ales de Parlament şi investit de Preşedintele ţării. De asemenea, Preşedintele numeşte ceilalţi membri ai Guvernului, la propunerea Primului ministru. Preşedintele poate demite Guvernul care nu se bucură de încrederea Parlamentului.

Potrivit art.69 din Constituţie, Consiliul de Miniştri va trebui să cuprindă un Cancelar al justiţiei, asistat de un adjunct, care îl va înlocui în caz de nevoie.

Potrivit prevederilor legale: 

- Consiliul de Miniştri este prezidat de Primul ministru, iar în lipsa acestuia de un ministru desemnat anume de Preşedintele Republicii;

- problemele Consiliului de Miniştri se discută, de regulă, în şedinţele plenare ale Guvernului, cu excepţia acelora care prin decret au fost conferite spre rezolvare unui anumit ministru în calitatea sa de şef al ministerului de resort;

- membri Consiliului de Miniştri răspund pentru activitatea lor în faţa Parlamentului;

- există răspunderea solidară a miniştrilor pentru hotărârile adoptate, cu excepţia cazului în care au exprimat opinii diferite în legătură cu problemele în cauză;

- dacă o hotărâre a Preşedintelui Republicii, transmisă Consiliului pentru a fi aplicată, este considerată a fi ilegală de către Guvern, acesta poate, după consultarea Cancelarului de justiţie, să solicite Preşedintelui să o retragă sau să o modifice;

- dacă Guvernul sau unul dintre membrii săi acţionează ilegal în exercitarea funcţiilor sale, Cancelarul de justiţie are dreptul să-şi expună propria opinie, iar dacă nu se ţine cont de aceasta, să o înscrie în procesul verbal al şedinţei Consiliului sau să o aducă la cunoştinţa Preşedintelui Republicii. Dacă Preşedintele decide punerea sub acuzare a unor miniştri, Cancelarul de justiţie va susţine acuzarea acestora în faţa Curţii Supreme. Acesta poate sesiza Parlamentul, în cazul în care Preşedintele Republicii săvârşeşte acte de înaltă trădare. Pentru actele îndeplinite în exercitarea funcţiei sale, cu excepţia situaţiilor menţionate, Preşedintele nu poate fi pus sub acuzare.

 

 

Puterea judecătorească este exercitată de instanţe de grade diferite, în fruntea cărora se găseşte Curtea Supremă, cea mai înaltă instanţă judecătorească, compusă dintr-un preşedinte şi un număr de judecători numiţi de către Preşedintele ţării.

Instanţa supremă pentru recursurile în materie administrativă, în afara unor situaţii exceptate în mod expres, este Curtea Administrativă Supremă, care supraveghează exercitarea jurisdicţiei administrative de către autorităţile aflate în subordine.

Dacă vreuna dintre cele două instanţe - Curtea Supremă sau Curtea Administrativă Supremă - apreciază ca fiind necesară modificarea unei interpretări a unei legi sau a unui decret, ele vor înainta o propunere în acest sens Guvernului (art.99 din Constituţie).

În cazul punerii sub acuzare a unui ministru, a unui membru al Curţii Supreme sau al Curţii Administrative Supreme ori a Cancelarului de justiţie, pentru acte ilegale comise în exercitarea funcţiunilor lor, cauza va fi judecată de către o Curte specială, denumită Înalta Curte, a cărei funcţionare este stabilită prin dispoziţii ce au caracterul unei legi organice. 

 

Partidele politice

 

În Finlanda există tradiţia sistemului pluripartinic. Promovarea în ierarhia partidului se face pe baza calităţilor personale, ca şi depunerea candidaturilor membrilor de partid în cazul alegerilor parlamentare, (nu există liste de partid cu liderii formaţiunilor politice). Drept urmare, mulţi politicieni importanţi nu sunt realeşi, în beneficiul independenţilor şi a unor partide mici care obţin rezultate în jurul pragului electoral de 1% din numărul total al voturilor.

Principalele partide finlandeze sunt următoarele:

- Partidul Social-Democratic (SDP- Suomen SosiaaliDemokraattinen Puolue) este o formaţiune care are un program social-democrat moderat, fiind sprijinit de clasa muncitoare şi de păturile mijlocii. Este cel mai puternic partid din parlament, având şi un rol important în guvern. Are 72000 de membri şi este condus de Paavo Lipponen.

- Partidul de centru (KESK - Suomen Keskusta Puolue) este o formaţiune politică de centru, cu o orientare radicală, care a promovat în mod tradiţional, în primul rând, interesele populaţiei rurale. În prezent, partidul adoptă o linie de centru-dreapta, susţinând privatizarea, activităţile individuale şi descentralizarea. Are aproximativ 270000 de membri şi este condus de Esko Aho. 

- Partidul Coaliţiei Naţionale (KOK - Kansallinen Kokoomus) este o formaţiune de dreapta, conservatoare-moderată, adeptă a privatizării şi a liberei intreprinderi. Până în anul 1987 a fost cel mai puternic partid al opoziţiei. De atunci participă a participat la toate coaliţiile guvernamentale. Are circa 50000 de membri, Secretar general al partidului fiind Maija Perho-Santala.

- Uniunea de stânga (VAS - Vasemmistoliitto) a fost înfiinţată în anul 1990 prin fuziunea dintre Liga Populară Democratică Finlandeză, Partidul Comunist, Liga Democratică a Femeilor Finlandeze şi alte grupări de stânga. Preşedintele acestei formaţiuni este Claes Andersson.

- Partidul Popular Suedez (SFP - Svenska Folkpartie) este un partid cu ideologie liberală, reprezentând interesele minorităţii suedeze (6% din populaţie). Are un număr de 42000 de membri, fiind condus de Ole Norrback.

- Uniunea Verzilor (VIHR - Vlhreä Liitto) are ca preşedinte pe Tuija Brax.

- Uniunea Creştină Finlandeză (SKL - Suomen Kristillinen Liitto) este un partid de orientare burgheză care militează pentru respectarea valorilor creştine. Are circa 16500 membri şi este condus de Bjarne Kallis.

- Partidul Tinerilor Finlandezi (NUORS - Nuorsuomalainen Puolue) a fost înfiinţat în anul 1994 în mediile universitare. Doreşte modernizarea societăţii şi politicii, având electorat preponderent orăşenesc. Este condus de Risto Penttila.

- Partidul Rural Finlandez (SMP - Suomen Maaseudun Puolue) reprezintă elementele modeste ale clasei mijlocii: micii fermieri şi micile întreprinderi. Este condus de Raimo Vistbacka.

- Partidul Popular Liberal (LKP - Liberaalinen Kansanpuolue) a fost fondat în anul 1965 în urma realizării unei coaliţii între Partidul Popular Finlandez şi Uniunea Liberală. După ce la alegerile din anul 1991 a obţinut 0,8% din numărul total de voturi şi un loc de deputat, după scrutinul din 1995 nu a mai intrat în Parlament. Are 4000 de membri, fiind condus de Pekka Rytila.

 

Sistemul electoral

 

Sistemul electoral este proporţional. Vot universal, vârsta minimă 18 ani.

 

Alegerile din anul 1999-2000

După alegerile prezidenţiale care au avut loc la 16 ianuarie şi 6 februarie 2000, preşedintele Finlandei este Tarja Halonen, reprezentantul Partidului Social Democratic Finlandez. 

Repartizarea mandatelor Parlamentului Finlandei, după alegerile din 21 martie 1999, este următoarea:

- Partidul Social-Democratic (PSD) - 51 (22,9% din totalul voturilor exprimate);

- Partidul de Centru (KESK) - 48 (22,4%);

- Partidul Coaliţiei Naţionale (KOK) - 46 (21%);

- Uniunea de stânga (VAS) - 20 (10,9%);

- Partidul Popular Suedez (SFP) - 11 (5,1%);

- Uniunea Verzilor (VIHR) - 11 (7,3%);

- Uniunea Creştină Finlandeză (SKL) - 10 (4,2%);

- Partidul Tinerilor Finlandezi (NUORS) - 1 (1%);

- Partidul Rural Finlandez (SMP) - 1 (1%);

- Partidul ecologist (KIPU) - 1 (0,3%);

- Reprezentantul provinciei autonome Aland - 1.

Lista Guvernului format la 14 aprilie 1999 este următoarea:

- Prim-ministru: Paavo Lipponen;

- Vicepremier şi Ministru de interne: Ville Itälä;

- Ministru de finanţe: Sauli Niinistö;

- Ministru de externe: Erkki Tuomioja;

- Ministrul apărării: Jan-Erik Enestam;

- Ministrul culturii: Kaarina Dromberg;

- Ministrul educaţiei: Maija Rask;

- Ministrul agriculturii şi pădurilor: Jari Kostinen;

- Ministrul comerţului şi industriei: Sinikka Mönkäre;

- Ministrul pentru afaceri sociale şi sănătate: Eva Biaudet;

- Ministrul justiţiei: Johannes Koskinen;

- Ministrul mediului: Jouni Backman;

- Ministrul delegat al finanţelor, însărcinat cu impozitele: Suvi-Anne Siimes;

- Ministrul comerţului exterior: Jari Vilen;

- Ministru pentru colectivităţi locale şi politici regionale: Martti Korhonen;

- Ministrul transporturilor şi telecomunicaţiilor: Kimmo Sasi;

- Ministrul muncii: Tarja Filatov;

- Ministru delegat pentru afaceri sociale şi sănătate: Maija Perho.


În urma alegerilor care au avut loc la 21 martie 1999, Paavo Upponen a fost investit pentru un al doilea mandat de premier. Este pentru prima oară în istoria Finlandei când un guvern rămâne cu exact aceeaşi componenţă politică şi după desfăşurarea de noi alegeri generale.

 

Economia 

 

La sfârşitul celui de-al doilea război mondial, Finlanda avea o serie de probleme economice grave: inflaţie deosebit de înaltă, şomaj, precum şi o balanţă deficitară a comerţului exterior. O parte a acestor probleme au început să fie rezolvate către sfârşitul anilor '60 odată cu începutul procesului de privatizare a sectorului economic şi cu infuzia de capital din exterior. Statul exercită, totuşi, un control apreciabil al economiei ţării datorită numeroaselor reglementări impuse. 

Agricultura se limitează doar la exploatarea regiunilor fertile de coastă, doar 7% din teritoriul ţării putând fi folosit în acest scop. Marea majoritate a fermierilor au proprietăţi care nu depăşesc 20 de hectare. Pădurile Finlandei sunt particulare în proporţie de 60%, statul deţinând doar 25% din masa lemnoasă a ţării, restul aparţinând corporaţiilor.

Produsele lemnoase sau derivate din lemn reprezintă circa 40% din exporturile Finlandei. Acestea mai cuprind produse petroliere, chimice, echipamente de transport, oţel, produse alimentare şi textile. Principalele pieţe de desfacere ale produselor finlandeze sunt Germania, Marea Britanie, Suedia, Japonia, Norvegia, Rusia şi Statele Unite. 

În anul 1999, importurile Finlandei s-au cifrat la 30,7 miliarde de dolari, iar exporturile la 40,7 miliarde de dolari.

Sistemul de canale (6600 km) construit între lacurile ţării şi Golful Finlandei, asigură un cadru eficient de transport al produselor lemnoase. Căile ferate au o lungime de circa 5900 km, iar şoselele de 78000 km, dintre care 60% sunt asfaltate.

În sistemul comunicaţiilor, statul deţine controlul asupra ″Finnish Broadcasting Company″, principalul furnizor al programelor radio-TV pe teritoriul ţării. Statisticile oficiale relevă faptul că există 552 telefoane şi 622 televizoare/1000 locuitori (1999). 

Forţa de muncă activă a Finlandei se cifrează la circa 2600000 de persoane. Dintre acestea 32% lucrează în serviciile publice, 22% în industrie, 14% în comerţ, 10% în sectorul finanţe şi asigurări, câte 8% în agricultură şi transporturi, 6% în construcţii. Rata şomajului este 4% (2001).

Finlanda a introdus moneda euro la 1 ianuarie 2002.

Produsul Intern Brut al ţării a fost estimat la 133,5 miliarde de dolari (2001); rata de creştere este de 0,6%/an, contribuţia sectoarelor la creşterea PIB-ului fiind următoarea: agricultură 3%, industrie 28%, servicii 6%; venitul/locuitor: 25800 dolari (2001). 

Intocmit consilier Dan Alexandreanu

IRLANDA

 

Date generale


Insula Irlanda este situată în nord-vestul Europei continentale, fiind înconjurată la vest, nord şi sud de Oceanul Atlantic şi la est de Marea Irlandei, care o separă de Marea Britanie. Supranumită „Insula Verde”, Republica Irlanda ocupă aproximativ 85% din teritoriul Insulei Irlanda. Din anul 1921, insula este împărţită în două entităţi politice diferite: statul irlandez şi Irlanda de Nord (care cuprinde şase din cele nouă comitate ale vechii provincii a Ulsterului şi este parte a Regatului Unit al Marii Britanii şi Irlandei de Nord).


Preşedintele Republicii Irlanda este, de la 11 noiembrie 1997, doamna Mary McALEESE, iar Primul ministru, aflat la cel de-al doilea mandat, este Bartholomew Patrick AHERN.


Din 1973, Irlanda este membră a Uniunii Europene.

Nume oficial: Éire/Ireland (Irlanda) 

Capitala: Dublin

Suprafaţa: 70.300 km2 

Populaţia: 3.917.000 locuitori 

Religia: romano-catolică (cca 92%), protestantă (3%), alte religii (sub 1%)

Limbi oficiale: prima limbă oficială a Irlandei este irlandeza (iiri), iar cea de-a doua limbă oficială este engleza (art.8 din Constituţie). 

Sărbătoarea naţională: 17 martie (Ziua Sfântului Patrick - St.Patrick’s Day)

Organizaţii internaţionale din care face parte: membră a ONU din 1955, Irlanda face parte din numeroase agenţii specializate ale acestei organizaţii: Organizaţia Internaţională a Muncii, Inaltul Comisariat pentru Refugiaţi, Organizaţia pentru Alimentaţie şi Agricultură, Organizaţia Mondială a Sănătăţii, Organizaţia pentru Educaţie, Ştiinţă şi Cultură, Agenţia Internaţională pentru Energia Atomică, Organizaţia Maritimă Internaţională, Organizaţia pentru Dezvoltare Industrială, etc.


In 1973, Irlanda, împreună cu Marea Britanie şi Danemarca, s-a alăturat celor 6 state membre ale Pieţei Comune. Irlanda desemnează un membru în Comisia Europeană şi alege 15 membri pentru Parlamentul European.

 

Irlanda este membru fondator al Consiliului Europei. Ea este membră a forului pan-european de securitate şi cooperare (OSCE).


Deşi nu este membră NATO, Irlanda a aderat recent la Consiliul Parteneriatului Euro-Atlantic. Hotărârea guvernului de a se ralia acestei iniţiative de cooperare în materie de securitate inspirată de NATO nu a dat loc la controverse şi a stabilit cadrul unui nou consens naţional asupra politicii Irlandei în materie de securitate.


 Scurt istoric

Irlandezii de astăzi îşi au originea în triburile celtice (gaeli) care au ocupat insula în secolul V î.Hr. La începutul erei noastre, în Irlanda existau mici comunităţi tribale celte, organizate în regate. In secolul V, Sfântul Patrick (devenit mai tîrziu patronul naţional al Irlandei) a introdus creştinismul pe insulă. Intre secolele VIII-XI, încercările vikingilor de a se stabili în Irlanda, atraşi fiind de averile marilor aşezări de călugări, eşuează; dominaţia lor ia sfârşit în 1014, odată cu înfrângerea suferită în faţa celţilor conduşi de regele Brian Boru. 

Secolul XII a fost martorul primei implicări a Angliei în Irlanda. În 1171, regele Henry al II-lea proclamă suveranitatea statului englez asupra Irlandei, iniţiind astfel un îndelungat proces de subjugare a poporului irlandez.


In 1541, regele Angliei, Henry al VIII-lea, s-a autodeclarat rege al Irlandei. Spre sfârşitul secolului al XVI-lea, în timpul domniei Elisabeta I, Irlanda a fost colonizată cu protestanţi englezi şi scoţieni; aceştia au ocupat cele mai bune teritorii ale insulei, iar încercările de revoltă ale irlandezilor, ajunşi în stare de iobăgie, au fost înfrânte.

La mijlocul secolului al XVII-lea, Oliver Cromwell a cucerit întreaga Irlandă, pregătind, prin măsurile luate, deschiderea întregii insule pentru colonizare. Situaţia irlandezilor s-a înrăutăţit şi mai mult după ce regele catolic al Angliei, James al II-lea, a fost alungat, iar susţinătorii săi învinşi de către protestantul Wilhelm de Orania, în bătălia de la Boyne din 1690. 

La 1 ianuarie 1801, prin Actul Unirii (Act of Union) Irlanda a devenit parte a „Regatului Unit al Marii Britanii şi Irlandei”. Dorindu-şi autonomia şi independenţa, irlandezii s-au opus din prima clipă tratatului de uniune. Exploatarea nemiloasă, foametea şi emigrarea au condus la scăderea populaţiei Irlandei de la 8,2 milioane locuitori în 1841, la 4,5 milioane locuitori în 1901.

Rebeliunea naţionaliştilor irlandezi din 1916 (Răscoala de la Paşti) a condus la formarea primelor celule ale Armatei Republicane Irlandeze (IRA). Ducând o campanie de gherilă împotriva administraţiei britanice, membrii IRA doreau o Irlandă unificată şi instaurarea unui guvern socialist. În ianuarie 1919, a luat fiinţă, efectiv, Armata Republicană Irlandeză, ca unitate a voluntarilor irlandezi care luptau împotriva dominaţiei britanice, iar după 1921, pentru unitatea şi independenţa Irlandei.

 

In 1921, în urma încheierii Acordului anglo-irlandez de la Londra, s-a creat Statul Liber Irlandez (Irish Free State), care a primit statutul de dominion (statut asemănător cu cel al Canadei, Australiei, Noii Zeelande şi Africii de Sud). Şase comitate (din cele nouă) ale provinciei Ulster, unde protestanţii erau majoritari, nu au intrat în componenţa Irlandei, ci au rămas parte a Regatului Unit. Acceptarea Acordului de la Londra a avut drept consecinţă o puternică criză internă, care a condus la declanşarea unui război civil ce a durat până în 1923. In luna decembrie 1925, urmare a încheierii unui acord între Marea Britanie, Statul Liber Irlandez şi Irlanda de Nord, s-a trasat frontiera reală între aceste teritorii. In anul 1936, Statul Liber Irlandez s-a asociat la Commonwealth.

In anul 1937, şeful Guvernului, Eamon de Valera, a introdus o nouă Constituţie, prin care Irlanda s-a declarat stat suveran, independent şi democrat, sub numele de Statul Suveran Irlanda.

In anul 1948, Irlanda devine republică şi, în 1949, părăseşte Commonwealth-ul. In anul 1949, a fost adoptat „The Republic of Ireland Act”, reglementare ce rupea şi ultimele legături constituţionale ce legau Irlanda de Marea Britanie. 

Evoluţia relaţiilor politice dintre Irlanda, Irlanda de Nord şi Marea Britanie

In decembrie 1973, la Conferinţa de la Sunningdale, reprezentanţii Guvernelor Irlandei şi ai Marii Britanii, precum şi ai principalelor partide politice din Irlanda de Nord, au încheiat aşa-numitul „Acord de la Sunningdale”, prezentat sub forma unui comunicat comun. In comunicat se prevedea înfiinţarea, în Irlanda de Nord, a unei noi Adunări, a unui Executiv în care să fie reprezentaţi atât unioniştii, cât şi naţionaliştii, precum şi a Consiliului Irlandei, organism de promovare a cooperării dintre Nord şi Sud. Referitor la statutul Irlandei de Nord, ca parte a Marii Britanii, comunicatul conţinea acordul Irlandei ca orice modificare a acestuia să fie făcută cu aprobarea majorităţii populaţiei nord-irlandeze, precum şi disponibilitatea Marii Britanii de a accepta orice astfel de modificare. 

La 15 noiembrie 1985, între Guvernul Irlandei şi Guvernul Regatului Unit al Marii Britanii şi Irlandei de Nord s-a încheiat Acordul anglo-irlandez (tratat internaţional, înregistrat la ONU). Prevederile Acordului vizau: statutul Irlandei de Nord; creşterea rolului Consiliului interguvernamental anglo-irlandez; cooperarea transfrontalieră; relaţiile interparlamentare; alte aspecte politice, de securitate şi juridice. Conform Acordului, Guvernul irlandez urma să aibă un rol consultativ în administrarea Irlandei de Nord, fiind pentru prima oară când i se conferea dreptul de a participa la luarea deciziilor referitoare la administrarea Ulsterului.

Spre sfârşitul anului 1994, după ce IRA şi miliţiile protestante au încheiat un acord de încetare a focului, au început negocierile pentru soluţionarea problemei Irlandei de Nord. Astfel, în 1995, premierul britanic John Major şi omologul său irlandez John Bruton au semnat un acord-cadru, ce prevedea instituirea unei autorităţi de stat comune pentru întreaga Irlandă.

La 13 octombrie 1997, premierul britanic Tony Blair s-a întâlnit, la Belfast, cu Gerry Adams, liderul Sinn Fein (aripa politică a IRA); a fost prima întâlnire, de la divizarea Irlandei, dintre un şef al guvernului britanic şi un lider republican irlandez.

In perioada 6-9 aprilie 1998, s-au desfăşurat negocierile pentru încheierea unui acord de reconciliere naţională, menit să pună capăt celor aproape trei decenii de conflicte şi să deschidă calea celei mai profunde schimbări în statutul politic al insulei, după împărţirea sa în 1921. Negocierile s-au desfăşurat între premierul britanic laburist Tony Blair, premierul Republicii Irlanda, Bertie Ahern, liderii celor două principale partide nord-irlandeze aflate în conflict – Gerry Adams (liderul Sinn Fein) şi David Trimble (liderul Partidului Unionist din Ulster, probritanic) şi au fost prezidate de senatorul american George Mitchell, în calitate de coordonator al negocierilor.

La 10 aprilie 1998, s-a încheiat Acordul Multilateral (Multy-Party Agreement, cunoscut şi sub denumirile de Acordul din Vinerea Mare-Good Friday Agreement, Acordul de la Belfast sau Acordul de pace pentru Irlanda de Nord), care viza o reformă radicală a structurilor politice din Irlanda de Nord, a relaţiilor sale cu Irlanda, precum şi a statutului său constituţional în cadrul Marii Britanii.

Acordul este un compromis delicat constituit din trei elemente complementare şi indisociabile: o adunare şi un executiv local la Belfast (în care unioniştii şi naţionaliştii să împartă puterea politică), instituţii transfrontaliere (care să răspundă de cooperarea între cele două administraţii irlandeze) şi un sistem de cooperare interguvernamentală între toate entităţile executive din arhipelag.


Ca parte a Acordului din Vinerea Mare, în aprilie 1998, a fost încheiat Acordul britanico-irlandez (care a înlocuit Acordul anglo-irlandez din 1985). Acesta conţinea prevederi referitoare la statutul şi guvernarea Irlandei de Nord, la înfiinţarea noilor organisme britanico-irlandeze (Consiliul Ministerial Nord/Sud, Consiliul Britanico-Irlandez, Conferinţa Interguvernamentală Britanico-Irlandeză) şi a organismelor de implementare prevăzute în Acordul din Vinerea Mare. În martie 1999, Guvernele Marii Britanii şi Irlandei au semnat 4 acorduri internaţionale adiţionale, destinate punerii în aplicare a Acordului britanico-irlandez. 

Sistemul constituţional

Constituţia este legea fundamentală a statului. Ea a fost adoptată prin plebiscit la 1 iulie 1937, fiind succesoarea Constituţiei Camerei Deputaţilor (1919) şi a Constituţiei Statului Liber Irlandez (1922).

Consacrând principiul separaţiei puterilor în stat, Constituţia legiferează forma de guvernământ şi prerogativele Preşedintelui, Parlamentului şi Guvernului, structura şi competenţa instanţelor judecătoreşti, drepturile fundamentale ale cetăţenilor, principiile de bază ale politicii sociale etc. 

Constituţia poate fi amendată numai prin referendum.

Irlanda este republică parlamentară. 

Puterea legislativă este exercitată de Parlament, puterea unică şi exclusivă de legiferare în stat. Conform art.15.1.2. din Constituţie, Parlamentul Naţional (Oireachtas) este compus din Preşedintele Republicii (an Uachtarán) şi cele două Camere: Camera Deputaţilor (Dáil Éireann) şi Senat (Seanad Éireann).


Camera Deputaţilor este formată din 166 deputaţi (TDs - Teachtaí Dála), aleşi prin vot secret, pentru un mandat de 5 ani. Membrii acestui for sunt aleşi din cele 41 de circumscripţii electorale existente. În funcţie de densitatea populaţiei fiecărei circumscripţii, norma de reprezentare este de un deputat la 30.000 de locuitori sau cel mult un deputat la 20.000 locuitori. Parlamentul are sarcina de a revizui numărul circumscripţiilor electorale cel puţin o dată la 12 ani.


Senatul este compus din 60 de membri. Dintre aceştia, 11 sunt desemnaţi de Primul ministru, iar 43 sunt aleşi, pe liste, de către colegiile electorale din 5 mari diviziuni socio-economice (cultură şi educaţie, agricultură, muncă şi protecţie socială, industrie şi comerţ, administraţie publică). Alţi 6 senatori provin din mediile academice, 3 fiind aleşi de Universitatea Naţională a Irlandei şi 3 de Universitatea din Dublin.


Parlamentul este singurul organism investit cu putere de legiferare. El nu poate adopta legi contrare dispoziţiilor constituţionale. In situaţii de urgenţă naţională (război sau rebeliune armată, conflict armat la care statul nu participă, dar Camerele au stabilit că acesta poate aduce atingere intereselor fundamentale ale statului) Parlamentul are putere de legiferare deplină, putând depăşi limitele impuse de Constituţie până când situaţia de urgenţă ia sfârşit.


Procedura legislativă este reglementată atât de Constituţie, cât şi de regulamentele celor două Camere. În principiu, orice proiect de lege este examinat succesiv în cele două Camere. Un proiect de lege poate fi depus atât la Camera Deputaţilor, cât şi la Senat; cu anumite excepţii, fiecare Cameră are dreptul să facă amendamente la proiectele de lege adoptate de cealaltă Cameră. 


Atribuţiile Senatului, reglementate prin Constituţie, sunt, în general, mai reduse decât cele ale Camerei Deputaţilor. Prioritatea Camerei Deputaţilor în faţa Senatului este evidentă, în special în cazul adoptării legii bugetului de stat şi a legilor financiare. Proiectul de buget este depus de către Guvern la Camera Deputaţilor. La acest proiect, Senatul nu este abilitat să facă amendamente, ci el poate face, într-un termen de 21 de zile, numai recomandări, pe care Camera Deputaţilor le poate adopta sau respinge. Prioritatea se manifestă şi în posibilitatea Camerei Deputaţilor de a insista pentru adoptarea unui proiect de lege pe care Senatul a refuzat să-l adopte în forma propusă de ea (fac excepţie proiectul de lege privind bugetul de stat şi proiectele de lege financiare). In această situaţie, conform Constituţiei, după scurgerea unui termen de 270 de zile, se consideră că proiectul de lege a fost adoptat de cele două Camere. (La această prevedere constituţională s-a recurs numai în două rânduri: în 1958 şi 1964). 

Preşedintele


Preşedintele este şeful statului şi comandantul suprem al forţelor armate. Conform Constituţiei, Preşedintele Irlandei este ales prin vot direct, pentru un mandat de 7 ani, putând fi reales o singură dată. Pentru această funcţie, poate candida orice cetăţean irlandez în vârstă de cel puţin 35 de ani, propus de minimum 20 parlamentari sau de consiliile generale din 4 comitate. Poate candida, fără a fi necesară nominalizarea, Preşedintele în exerciţiu care urmează să-şi încheie mandatul sau un fost Preşedinte. 


Preşedintele nu are putere executivă. Rolul simbolic rezervat Preşedintelui este evidenţiat de faptul că el îşi exercită principalele competenţe constituţionale pe baza propunerilor făcute de Primul ministru: numeşte, după aprobarea de către Camera Deputaţilor, membrii Guvernului propuşi de Primul ministru; tot la propunerea Primului ministru, el poate dizolva Camera Deputaţilor. 


Rolul independent, de arbitru imparţial, al Preşedintelui se manifestă în exercitarea următoarelor prerogative constituţionale: ridicarea obiecţiei de neconstituţionalitate cu privire la unele legi adoptate de cele două Camere şi trimiterea acestora la Curtea Supremă; posibilitatea de a refuza dizolvarea Camerei Deputaţilor propusă de un Prim ministru care nu se mai bucură de sprijinul majorităţii parlamentare; aprobarea scurtării termenului de examinare de către Senat a unui proiect de lege iniţiat ca urmare a apariţiei unei situaţii de urgenţă naţională sau internaţională; posibilitatea de a refuza semnarea anumitor legi atunci când consideră că acestea trebuie aprobate prin referendum. 

Alte atribuţii: numeşte, la propunerea Camerei Deputaţilor, pe Primul ministru (Taoiseach); semnează şi promulgă legile adoptate de către Parlament; deţine comanda supremă a forţelor armate şi are dreptul de a acorda graţierea.


Interimatul funcţiei se asigură de către o Comisie prezidenţială, alcătuită din ministrul justiţiei şi preşedinţii celor două Camere ale Parlamentului.


Puterea executivă


Puterea executivă se exercită de către un Guvern format din 7-15 membri; aceştia trebuie să facă parte din una din Camerele Parlamentului, numai doi dintre ei putând fi senatori. Funcţiile de prim ministru, viceprim ministru şi ministru al finanţelor sunt rezervate membrilor Camerei Deputaţilor (art.28.7 din Constituţie).

Primul ministru, numit de Preşedintele Republicii la propunerea Camerei Deputaţilor, este şeful Guvernului. Poziţia puternică a Primului ministru este evidenţiată de prerogativele pe care le are: de a propune Preşedintelui dizolvarea Camerei Deputaţilor, de a numi 11 membri ai Senatului şi de a înainta Preşedintelui propuneri pentru funcţia de Procuror General (Attorney General). Acesta din urmă nu este membru al Guvernului, dar participă oficial la şedinţele Executivului.

În general, miniştrii răspund de un singur departament de stat; în cazuri excepţionale, ei pot conduce simultan mai multe departamente. Organizarea departamentelor, numirea miniştrilor de stat (miniştrii adjuncţi), raporturile dintre miniştri, miniştrii adjuncţi şi înalţii funcţionari, precum şi alte probleme legate de organizarea şi funcţionarea ministerelor sunt reglementate prin lege.

Constituţia subliniază dependenţa Guvernului faţă de Camera Deputaţilor, în cadrul unui regim parlamentar caracterizat prin echilibrul existent între puterea legislativă şi cea executivă. Principalele prevederi constituţionale care evidenţiază raporturile dintre Guvern şi Parlament sunt cele referitoare la alegerea Primului ministru şi a membrilor Guvernului de către Camera Deputaţilor, la răspunderea solidară a Guvernului, precum şi la dreptul Primului ministru de a solicita Preşedintelui Irlandei dizolvarea Camerei Deputaţilor.

Constituţia prevede explicit principiul răspunderii colective a Guvernului, responsabilitatea colectivă fiind cea care asigură coerenţa acţiunii puterii executive. Acţionând ca autoritate colectivă, Guvernul răspunde în faţa Camerei Deputaţilor de activitatea departamentelor de stat conduse de membrii săi, fapt ce implică obligaţia Primului ministru de a demisiona (ceea ce implică şi demisia Guvernului), atunci cînd nu se mai bucură de susţinerea majorităţii membrilor Camerei Deputaţilor 

Puterea judecătorească


Conform Constituţiei, puterea judecătorească se exercită de către tribunalele de primă instanţă (tribunalele cu jurisdicţie locală şi limitată, precum şi Înalta Curte) şi de Tribunalul de ultimă instanţă (Curtea Supremă). 

Toţi judecătorii sunt numiţi, simbolic, de Preşedintele Irlandei; ei sunt propuşi de către Guvern, pe baza recomandărilor făcute de o comisie independentă. Judecătorii sunt independenţi şi inamovibili. Revocarea lor poate fi decisă, de către Camera Deputaţilor şi Senat, în caz de conduită necorespunzătoare sau de incapacitate.

Tribunalele cu jurisdicţie locală şi limitată sunt tribunalele districtuale şi tribunalele de circuit. Cele 23 de tribunale districtuale au competenţa soluţionării cauzelor penale minore şi a celor civile cu importanţă redusă. Competenţa judecării cauzelor mai grave aparţine tribunalelor de circuit, care sunt în număr de 8. Tribunalele de circuit judecă toate infracţiunile penale (cu excepţia infracţiunilor de crimă, trădare, piraterie şi a infracţiunilor corelate), precum şi unele litigii civile (care au o valoare de maximum 30.000 lire). Tribunalul de circuit este curte de apel pentru hotărârile pronunţate de tribunalele districtuale. 

Înalta Curte, instanţă având jurisdicţie penală şi civilă deplină, este formată din 24 de judecători. În soluţionarea cauzelor penale, Înalta Curte este cunoscută sub denumirea de Curtea Penală Centrală. 

Legea prevede înfiinţarea de tribunale penale speciale ori de câte ori Guvernul apreciază că tribunalele obişnuite nu pot asigura administrarea eficientă a justiţiei, precum şi menţinerea păcii şi ordinii publice. 

Apelurile împotriva hotărârilor penale ale tribunalelor de circuit, ale Curţii Penale Centrale şi ale tribunalelor penale speciale se adresează Curţii Penale de Apel, instanţă alcătuită din 3 judecători de la Înalta Curte şi de la Curtea Supremă.

În vârful ierarhiei judiciare se află Curtea Supremă. Compusă dintr-un preşedinte şi 7 judecători, Curtea Supremă soluţionează apelurile îndreptate împotriva hotărârilor Înaltei Curţi şi ale Curţii Penale de Apel.

Constituţia a conferit statutul de „Curte Constituţională” atât Curţii Supreme, cât şi Înaltei Curţi. Ambele instanţe sunt investite cu competenţa controlului constituţionalităţii proiectelor de lege, deciziile lor fiind unice şi irevocabile. Nu sunt supuse controlului de constituţionalitate proiectele de lege care conţin măsuri financiare, cele care conţin propuneri de amendare a Constituţiei şi cele cu caracter urgent şi necesar pentru care Guvernul solicită aprobarea reducerii perioadei de examinare în cadrul Senatului. 


Consacrarea constituţională a principiului independenţei judecătorilor, însoţită de protecţiile instituţionale ample instituite de jurisprudenţă, asigură o separaţie netă a puterii judecătoreşti în raporturile acesteia cu puterea legislativă şi cea executivă.


 


Sistemul electoral


In Irlanda se organizează alegeri prezidenţiale (la 7 ani), legislative (la 5 ani), europene (la 5 ani), locale (la 5 ani sau când este cazul), precum şi referendumuri (ori de câte ori este nevoie).


Au drept de vot cetăţenii irlandezi şi persoanele rezidente prevăzute de lege, care au împlinit vârsta de 18 ani.


Sistemul electoral este un sistem de reprezentare proporţională bazat pe votul unic transferabil (scrutin preferenţial cu report de voturi). Este un sistem electoral complex, care permite alegătorilor ierarhizarea preferinţelor pe o listă de candidaţi. In fiecare circumscripţie, pe buletinul de vot, în care se indică, în ordine alfabetică, numele, adresa şi profesia candidaţilor, alegătorul îşi exprimă ordinea preferinţelor. Numărul minim de voturi necesar pentru alegerea unui candidat trebuie să corespundă cu un anumit coeficient electoral, care se calculează după metoda Droop.


La prima numărătoare se iau în considerare doar voturile exprimate pentru prima preferinţă.


Atunci cînd un candidat întruneşte sau depăşeşte coeficientul electoral şi este declarat ales, surplusul său de voturi este transferat candidatului aflat pe locul imediat următor în preferinţele electorilor. Operaţiunea de reportare a voturilor se repetă până când numărul candidaţilor care au obţinut coeficientul electoral este egal cu numărul de mandate atribuite circumscripţiei respective.


Dacă nici unul din candidaţi nu întruneşte coeficientul electoral, se elimină candidatul cu cele mai puţine voturi. Se trece la cea de-a doua numărătoare, după ce voturile candidatului eliminat au fost transferate candidaţilor situaţi pe locul doi în preferinţele electorilor. Se continuă, în acelaşi mod, eliminarea candidaţilor cu cele mai puţine voturi şi reportarea voturilor lor candidaţilor care urmează în ordinea preferinţelor, până când unul din candidaţi obţine coeficientul electoral.


In ce priveşte alegerile prezidenţiale, Constituţia prevede sistemul reprezentării proporţionale pe baza votului uninominal unic transferabil (cu excepţia cazului în care există o majoritate absolută de voturi). 


Alegerile generale din anul 2002


Pentru câştigarea celor 166 de mandate au participat la alegeri 450 de candidaţi. S-au prezentat la urne circa 3 milioane de irlandezi, rata de participare fiind de 63% (mai scăzută decât cea de la alegerile din 1997). 


Reprezentarea partidelor politice în Camera Deputaţilor: Partidul Republican-81 locuri (41,5%); Partidul Irlanda Unită-31 locuri (22,5%); Partidul Laburist-21 locuri (10,8%); Partidul Democraţilor Progresişti-8 locuri (4,0%); Partidul Verzilor-6 locuri (3,8%); Partidul Sinn Fein-5 locuri (6,5%); Partidul Socialist-1 loc; alte partide-13 locuri.

Reprezentarea partidelor politice în Senat: Partidul Republican-30 locuri; Partidul Irlanda Unită-15 locuri; Partidul Laburist-5 locuri; Independenţi-5 locuri; Partidul Democraţilor Progresişti 4 locuri; alte partide-1 loc. 

Partidul Republican a obţinut 81 de mandate (41,5%), iar premierul Bertie Ahern continuă, ca şi în mandatul precedent, să conducă un guvern de coaliţie. 

Cu doar 31 de mandate, Partidul Irlanda Unită a suferit o înfrângere dureroasă, pierzând aproape jumătate (23) din locurile deţinute în Camera Deputaţilor. In urma acestui eşec, preşedintele partidului, Michael Noonan a demisionat imediat.

Partidul Laburist, al doilea partid de opoziţie, s-a apropiat, cu cele 21 de locuri, de rivalul său, Partidul Irlanda Unită.

Partidul Sinn Fein a provocat o mare surpriză la alegerile legislative din 2002, obţinând 5 mandate (faţă de 1 în precedentul legislativ).

Partidul Verzilor a obţinut 6 locuri, de 3 ori mai multe decât la alegerile precedente.

Guvernul actual


Structurile funcţionale ale Guvernului sunt Departamentele de stat (echivalente ministerelor din alte ţări).

- Departamentul Primului ministru Bartholomew (Bertie) Patrick, AHERN ( Partidul Republican)

- Departamentul întreprinderilor, comerţului şi muncii; viceprim-ministru: Mary HARNEY (Partidul Democraţilor Progresişti)


- Departamentul apărării; ministru: Michael SMITH (Partidul Republican)


- Departamentul finanţelor; ministru: Charlie McCREEVY (Partidul Republican)


- Departamentul agriculturii şi alimentaţiei; ministru: Joe WALSH (Partidul Republican)

- Departamentul afacerilor externe; ministru: Brian COWEN (Partidul Republican)


- Departamentul educaţiei şi ştiinţei; ministru: Noel DEMPSEY (Partidul Republican)


- Departamentul comunicaţiilor, marinei şi resurselor naturale; ministru: Dermot AHERN (Partidul Republican)

- Departamentul artelor, sportului şi turismului; ministru: John O’DONOGHUE (Partidul Republican)


- Departamentul sănătăţii şi copiilor; ministru: Micheál MARTIN (Partidul Republican)

- Departamentul transporturilor; ministru: Seamus BRENNAN (Partidul Republican)

- Departamentul justiţiei, egalităţii şi reformei justiţiei; ministru: Michael McDOWELL (Partidul Democraţilor Progresişti)

- Departamentul mediului şi guvernării locale; ministru: Martin CULLEN ( Partidul Republican)

- Departamentul pentru comunităţi, probleme rurale şi de patrimoniu; ministru: Eamon Ó CUIV ( Partidul Republican)

- Departamentul protecţiei sociale şi familiei; ministru: Mary COUGHLAN (Partidul Republican)

 

 

Partidele politice



Principalele partide politice sunt: Partidul Republican, Partidul Irlanda Unită, Partidul Laburist, Partidul Democraţilor Progresişti, Partidul Stângii Democrate, Partidul Verzilor şi Partidul Sinn Féin.


Partidul Republican (Fianna Fáil - F.F) 


Fondat în 1926 de Eamon de Valera, Partidul Republican (Fianna Fail- Soldaţii destinului) este cel mai important partid politic din Irlanda. 


Partid naţionalist de centru-dreapta, aflat la putere din 1987, el are cel mai mare număr de reprezentanţi în Parlament. A fost partid de guvernământ în perioadele 1932-1948, 1951-1954, 1957-1973, 1977-1981, 1982.


Principalii lideri: Eamon de Valera, Sean Lemass, Jack Lynch, Charles Haughey, Albert Reynolds. 

Programul politic al partidului are ca obiective asigurarea securităţii şi unităţii Irlandei ca republică independentă, reinstaurarea limbii irlandeze ca limbă naţională, dezvoltarea naţională în concordanţă cu tradiţiile şi idealurile irlandeze, precum şi asigurarea unui trai decent pentru poporul irlandez.


Principalele sale realizări au fost consolidarea independenţei Irlandei, adoptarea Constituţiei din 1937, menţinerea neutralităţii Irlandei în cel de-al doilea război mondial, consolidarea bazei industriale a ţării, reforma agrară (prin redistribuirea terenurilor agricole), construcţia de locuinţe şi programele de asistenţă socială, negocierile pentru aderarea ţării la Piaţa Comună Europeană şi la Uniunea Europeană, atragerea de fonduri structurale de la U.E, atragerea masivă de investiţii străine directe în servicii şi industrie.


Partidul Republican este membru al Grupului Uniunea pentru Europa Naţiunilor din cadrul Parlamentului European.


Din 1994, preşedintele Partidului Republican este Bertie Ahern.


Partidul Irlanda Unită (Fine Gael – F.G.)


Partidul Irlanda Unită a fost înfiinţat în 1933, prin fuziunea câtorva partide mici (Cumainn na nGaedheal - Societatea Irlandezilor, Centre Party - Partidul Central şi Blueshirts - Partidul Cămăşile albastre). 

Partid de dreapta, Partidul Irlanda Unită este continuatorul politicii Partidului Cumainn na nGaedheal de promovare a naţionalismului irlandez în sens larg.

A fost partid de guvernământ în perioadele 1948-1951, 1954-1957, 1973-1977, 1982-1983, 1983-1987, iar în perioada 1994-1997 a făcut parte din coaliţia guvernamentală.

Principalii lideri: Dr.Garret FitzGerald, Alan Dukes, John Bruton, Michael Noonan.


Politica sa are la bază principiile încurajării iniţiativei private în economie, în condiţiile unei justiţii sociale care să permită reprezentarea populară în procesul decizional. De asemenea, partidul promovează o politică de reconciliere cu populaţia din Irlanda de Nord. 


Strategia de dezvoltare economică a partidului prevede abordarea planificată a dezvoltării economice şi anularea efectelor recesiunii, încurajarea şi susţinerea financiară de către stat a iniţiativei economice private. Ca obiective de interes imediat, partidul şi-a propus să promoveze accesul tinerilor şi femeilor la luarea deciziilor politice, introducerea unui sistem echitabil de impozitare, asigurarea egalităţii de şanse în domeniul educaţiei, precum şi menţinerea actualelor forme de protecţie socială prevăzute pentru categoriile defavorizate.


Adept al unificării şi extinderii U.E., Partidul Irlanda Unită este membru al Partidului Popular European (al doilea partid european ca mărime) din cadrul Parlamentului European.


Din iunie 2002, preşedintele partidului este Enda Kenny.


Partidul Democraţilor Progresişti (Progressive Democrats – P.D.)

Partid de orientare liberală, a fost înfiinţat, în 1985, de către Desmond O’Malley şi Mary Harney, care au dorit să ofere alegătorilor o alternativă nouă şi realistă în viaţa politică a ţării.


A participat la guvernare în perioadele 1989-1992, 1997-2002. La alegerile din 2002, partidul a avut un program comun cu Partidul Republican, alături de care guvernează în prezent. Obiectivele programului comun sunt: asigurarea păcii în Irlanda prin deplina implementare a Acordului din Vinerea Mare; integrarea politică şi economică a Irlandei în structurile Uniunii Europene; menţinerea ratei de creştere economică şi a unei rate scăzute a inflaţiei; dezvoltarea regională echilibrată prin implementarea Strategiei Naţionale Teritoriale; îmbunătăţirea continuă a vieţii cetăţenilor; protejarea şi dezvoltarea culturii irlandeze.


Pat Cox, actualul preşedinte al Parlamentului European, este membru al Partidului Democraţilor Progresişti.


 Din 1993, preşedintele partidului este Mary Harney.


Partidul Laburist (The Labour Party – L.P.) 


A fost fondat, în 1912, de James Connoly, Jim Larkin şi William O’Brien cu ocazia Congresului Sindicatelor Irlandeze. Cel mai vechi partid de pe scena politică irlandeză, Partidul Laburist are o orientare de centru-stânga. La acest partid sunt afiliate 12 sindicate, respectiv 50% din numărul sindicaliştilor irlandezi. Este membru al Internaţionalei Socialiste. 


De la înfiinţarea sa, Partidul Laburist a făcut parte din mai multe coaliţii guvernamentale: 1948-1951, 1954-1957, 1973-1977, 1982-1983, 1983-1987. Dintre acestea, cea mai reprezentativă a fost participarea la guvernul care, în 1995, a încheiat cu Guvernul Marii Britanii Acordul-cadru pentru Irlanda de Nord.


Principalii lideri: Tom Johnson, T.J. O’Connell, William Norton, Brendan Corish, Frank Cluskey, Michael O’Leary, Dick Spring, Ruairi Quinn.


In 1990, Mary Robinson, candidată a parlamentarilor laburişti pentru funcţia de preşedinte, a câştigat alegerile şi a devenit Preşedinte al Irlandei. Este pentru prima oară de la proclamarea independenţei când şeful statului irlandez este o femeie, fiind în acelaşi timp primul Preşedinte care nu este membru al Partidului Republican.


Partidul militează pentru o societate liberă de exploatare, guvernată de principiile democraţiei, egalităţii, participării şi cooperării între toate clasele sociale.


Partidul Laburist este membru al Grupului Partidului Socialist European din cadrul Parlamentului European.


Din octombrie 2002, preşedintele partidului este Pat Rabbitte.

Partidul Stângii Democrate (The Democratic Left – D.L.)


A fost fondat în 1992. Stânga Democrată a participat la guvernare ca parte a coaliţiei formate în decembrie 1994.


Obiectivele principale ale acestui partid sunt: dezvoltarea unei societăţi de orientare socialistă, prin eliminarea inegalităţii, sărăciei şi excluderii sociale; implementarea principiilor unei societăţi creative egalitare; menţinerea poziţiei de „neutralitate pozitivă” a Irlandei în arhitectura de securitate globală actuală.


Stânga Democrată consideră că nici abordarea tradiţional unionistă şi nici cea tradiţional naţionalistă nu pot promova soluţii viabile pentru stabilizarea situaţiei din Irlanda de Nord. In consecinţă, partidul optează pentru „a treia cale”, bazată pe recunoaşterea şi respectarea celor două curente ideologice, exprimându-şi sprijinul pentru un proces decizional în cadrul căruia rolul principal să revină majorităţii ponderate de la nivelul autorităţii centrale şi locale.


Partidul sprijină dezvoltarea ţării în cadrul structurilor U.E., dar se opune transformării U.E. într-o superputere militară.


Liderul acestui partid este, din 1992, Proinsias DeROSSA.


Partidul Verzilor (The Green Party – G.P.)


Având iniţial denumirea de Partidul Ecologist, acest partid a fost fondat în 1982, sub forma unei alianţe între unele mişcări politice şi grupuri protestatare de orientare ecologică. Din 1986, denumirea lui este Partidul Verzilor.


Deşi cu pondere minoră pe scena politică irlandeză, partidul se bucură de simpatia electoratului. El a obţinut primul succes în 1989, când un membru al partidului a fost ales în Parlament. A urmat apoi o serie de succese în alegerile locale şi alegerea, în 1994, a doi membri ai Partidului Verzilor în Parlamentul European. 


Cele 7 principii de bază ale activităţii partidului, stabilite încă de la înfiinţarea sa de către Christopher Fettes, sunt: eliminarea caracterului distructiv al impactului societăţii asupra mediului; conservarea resurselor naturale, condiţie vitală pentru o societate durabilă; creşterea importanţei procesului decizional local; cooperarea la toate nivelurile societăţii; responsabilitatea întreţinerii planetei Pământ; menţinerea păcii; eliminarea sărăciei mondiale prin redistribuirea resurselor planetei.


Este membru activ al Grupului Verzilor – Alianţa Liberă Europeană din Parlamentul European.


Liderul Partidului Verzilor este, din 2001, Trevor Sargent.


Partidul Sinn Féin (S.F. -Noi înşine) 

Creat în 1905, de către Arthur Griffith, prin reunirea mai multor federaţii naţionaliste, Sin Féin este un partid naţionalist de stânga. 

El militează pentru eliminarea dominaţiei britanice asupra Irlandei, unificarea statului şi crearea unei republici socialiste democratice care să reunească toate cele 32 de comitate.

Angajamentele politice ale partidului vizează crearea unei noi Irlande, caracterizată de o dezvoltare socială şi economică susţinută, de o democraţie reală, de participare, egalitate şi dreptate la toate nivelurile economiei şi ale societăţii şi de o pace durabilă care să aibă la bază unitatea de scop şi acţiune.


Gerry Adams este liderul acestui partid din 1983. 

Economia


În ultimii 10 ani, economia Irlandei a fost cea mai dinamică economie din Europa, rata creşterii economice fiind de 3 ori mai mare decât media la nivelul ţărilor membre U.E. Supranumită „Tigrul Galic”, Irlanda a înregistrat vreme de un deceniu niveluri mari de creştere economică, o rată a şomajului mai mică de 5% şi excedente bugetare care, în anul 2001, au ajuns la 1,2 miliarde euro. 


În calitate de membru al Uniunii Europene şi beneficiind de accesul la fondurile pentru coeziune socială şi la fondurile structurale pentru dezvoltarea regiunilor mai puţin favorizate, Irlanda a realizat progrese rapide în agricultură, industrie şi servicii. Pînă în 1999, Irlanda a beneficiat anual de fonduri structurale de peste 1 milion de lire irlandeze. În planul de dezvoltare pe perioada 1994–1999, au fost prevăzute cheltuieli de investiţii cifrate la 20 miliarde lire irlandeze, din care 8 miliarde au provenit din fondurile U.E., 8 miliarde din bugetul destinat investiţiilor şi 4 miliarde din sectorul privat.


Un rol important în evoluţia economică a Irlandei l-au avut programele de parteneriat consensual în conducerea economiei. Realizate între Guvern şi partenerii sociali (sindicate şi patronate), acestea au condus la: echilibru industrial; creşteri salariale moderate; reducerea progresivă a taxelor; stăpânirea inflaţiei şi evitarea apariţiei spiralei salarii-preţuri; un proces susţinut de creare de noi locuri de muncă. Astfel, „Programul pentru prosperitate şi echitate pe perioada 2000-2002”, încheiat între Guvern şi partenerii sociali, prevedea, printre altele, creşteri salariale nete de până la 25%.


Cel mai semnificativ indicator al acestei spectaculoase dezvoltări economice îl constituie evoluţia produsului intern brut, a cărui valoare, la sfârşitul anului 2001, era de 115,4 miliarde euro (ceea ce echivalează cu o creştere anuală de 6,8%), iar produsul intern brut pe cap de locuitor a fost de 29.590 euro. 


Structura economică a Irlandei este tipică unei ţări industrializate, o pondere deosebită având-o sectorul serviciilor. In anul 2000, la formarea P.I.B., rata de participare a serviciilor a fost de 58%, a sectorului industrial de 38% şi a agriculturii de 4%. 


În sectorul serviciilor lucrează peste 60% din populaţia activă a Irlandei. În ultimii ani, alături de serviciile din domeniile consacrate (comerţ, asigurări şi finanţe, transport şi telecomunicaţii), s-a dezvoltat semnificativ sectorul serviciilor internaţionale, îndeosebi al serviciilor financiare internaţionale. 

Statul irlandez a oferit multiple facilităţi companiilor financiare internaţionale care îşi desfăşoară activitatea pe teritoriul acestei ţări: regim special al taxelor, impozitelor şi beneficiilor, chirii mici, forţă de muncă calificată asigurată pe plan local etc. 


Sectorul industrial. Irlanda dispune de variate resurse ale subsolului (zinc, plumb, argint, aur, mercur, pirită, turbă), precum şi de importante rezerve de gaze naturale şi ţiţei. Industria de prelucrare, concentrată în 3 mari zone industriale (Dublin, Cork, Shannon) a devenit principalul sector economic. Pe lângă ramurile tradiţionale (alimentară şi textilă) ori dezvoltate ulterior, în ultima vreme, o dezvoltare deosebită au cunoscut-o industria producătoare de echipamente informatice, industria electronică şi industria farmaceutică.


În 2001, rata de creştere a producţiei industriale a fost de 6,5%. 

Forţa de muncă concentrată în sectorul industrial reprezenta, în anul 2000, 29% din totalul de 1,8 milioane persoane active.


Sectorul agricol. Din suprafaţa totală a ţării, 4,4 milioane ha reprezintă suprafaţă agricolă (cca 64%), iar 650.000 ha (cca 9,4%) aparţin fondului silvic. 

In anul 2001, procentul de participare a agriculturii şi sectorului agroalimentar la formarea produsului intern brut a fost de peste 9% (faţă de 4% în anul 2000).

Principali indicatori agricoli în anul 2001:

- producţia totală de cereale: 2.018 mii tone, din care 663 mii tone grâu, 139 mii tone ovăz şi 1.216 mii tone orz; 

- producţia de cartofi: 442 mii tone, iar cea de sfeclă de zahăr de 1.522 mii tone;


- şeptelul: 6,5 milioane vaci (producţia de carne 597.000 tone), 4,9 milioane oi (producţia de carne 77.000 tone) şi 1,6 milioane porci (producţia de carne 238.000 tone); 


- produsele lactate: 5.184 milioane litri lapte şi 135.500 tone unt.

In 2001, producţia agricolă brută a fost evaluată la 4.876 milioare euro.


În totalul exporturilor irlandeze, exporturile realizate din agricultura primară reprezintă 3,9%, iar cele realizate din sectorul agroalimentar 7,3%; valoarea exporturilor agro-alimentare a fost estimată la 6.590 milioane euro.


 Din totalul populaţiei active, forţa de muncă ocupată în agricultura primară a reprezentat 6,6%, iar cea din sectorul agroalimentar 9,7%. 


Comerţul exterior. In anul 2001, valoarea exporturilor a fost de 75,9 miliarde dolari. Mărfurile exportate au constat îndeosebi în echipamente şi maşini, computere, produse chimice, farmaceutice, produse din carne, animale vii; principalii parteneri de export au fost ţările membre U.E. şi SUA .


Pentru produsele importate, în valoare de 49,5 miliarde dolari şi constând în echipamente informatice, maşini, produse chimice, petrol şi produse petroliere, textile, îmbrăcăminte, partenerii de import au fost ţările membre U.E., SUA, Japonia.


Şi în anul 2001, balanţa comercială a Irlandei a continuat să fie excedentară, valoarea exporturilor (92.523 milioane euro) depăşind cu 35.346 milioane euro valoarea importurilor (57.177 milioane euro).

Întocmit – consilier Lucreţia Iordache

ITALIA

 

 


Date generale:

 
Numele oficial: Republica Italiană – La Republica Italiana


Capitala: Roma


Suprafaţa: 301.300 kmp


Populaţia: 57.715.625 ( în iulie 2002)

Structura etnică: italieni cca. 95%, minorităţi 2,3 – 2,8 milioane vorbitori a 12 limbi străine.

Diviziuni administrative: 20 de regiuni: Abruzzi, Basilicata, Calabria, Campagnia, Emilia-Romagna, Friulli-Giulia-Veneţia, Lazio, Lombardia, Molise, Marche Piemont, Puglia, Sardegna, Sicilia, Toscana, Trentino-Alto Adige, Umbria, Valle d Aosta, Veneto


Religia: catolică – 95%, protestantă, ortodoxism


Sărbătoarea naţională: 2 iunie – ziua proclamării republicii,1946

Organizaţii internaţionale din care Italia face parte: Banca Europeană de Investiţii – BEI; Uniunea Europeană; Agenţia Europeană spaţială - ESA; Organizaţia Naţiunilor Unite pentru Alimentaţie şi Agricultură - FAO; G-7; G-10; Organizaţia Internaţională a Aviaţiei Civile -ICAO; Camera Internaţională de Comerţ - ICC; Agenţia Internaţională a Energiei – IEA; Fondul Internaţional pentru Dezvoltarea Agriculturii –IFAD; Organizaţia Internaţională a Muncii – OIM;; INTERPOL; NATO; OSCE; OECD;ONU; UNESCO; UNCHR; Uniunea Europei Occidentale; Organizaţia Mondială a Sănătăţii – OMS;  

 


Scurt istoric

 


Italia, această ţară străveche din punct de vedere cultural – istoric, ca stat este tânără. Italia zilelor noaste s-a format în a doua jumătate a secolului al XIX-lea, când naţionaliştii au realizat unirea micilor state, majoritatea aflate sub dominaţie străină, într-un singur stat. 


Tricolorul roşu - alb - verde, simbolul naţionaliştilor, a avut ca model steagul Franţei. Acelaşi model şi aceleaşi culori le-a avut şi steagul revoluţionarilor mexicani. Singura diferenţă este stema , la care italienii au renunţat definitiv după cel de-al doilea Război Mondial. 

Popoarele indoeuropene s-au stabilit în Italia acum aproximativ 5000 de ani. Aici s-a dezvoltat, începând cu secolul al IX-lea î.Hr, cultura etruscilor, între Arno şi Tibru. Italia de sud şi Sicilia au fost populate în secolul al VII-lea î.Hr. de greci. Regatul etrusc, Eturia, era de fapt o uniune nu prea strânsă a unor oraşe stat. Extinzându-se spre sud, acesta a intrat în război cu comunităţile coloniale greceşti, flota grecească trimisă din Sicilia distrugând, în 474 î.Hr., flota etruscă. Această înfrângere a marcat sfârşitul puterii Eturiei. 


În 509 î.Hr. romanii, după înlăturarea ultimului rege etrusc, au înfiinţat o republică, folosindu-se de instituţiile statale ale etruscilor. Senatul era un consiliu format din reprezentanţii celor mai bogate familii, patricienii, care deţineau puterea supremă a republicii. Puterea executivă o deţinea consulul ales din doi în doi ani. Cetăţenii de rând, plebeii, şi-au ales proprii reprezentanţi, numiţi tribuni, care, la rândul lor, votau hotărârile senatului.


Roma şi-a extins treptat puterea, ocupând până în anul 275 î.Hr., o mare parte din Italia. Puterea Romei se baza pe o societate bine organizată şi o armată eficientă. 

În cele trei războaie punice care s-au desfăşurat în perioada 264-146 î.Hr., Roma a distrus Imperiul Cartaginez, care era cel mai redutabil concurent al său în partea vestică a Mării Mediterane, extinzându-şi dominaţia şi în partea estică a acesteia. 


Romanii au dezvoltat cel mai eficient sistem de steaguri al lumii antice. Fiecare legiune şi unitate militară avea propriul său signum. Acesta era o lance portabilă, în vârful căreia era coroana şi discul victoriei, din argint sau bronz. În 104 î.Hr. consulul Caius Marius a dispus folosirea vulturului ca simbol exclusiv al legiunilor Romei, simbol ce a fost aşezat pe discul victoriei. Romanii au folosit primul steag adevărat al lumii occidentale, vexillum. Acesta era o pânză pătrată, de culoare purpurie sau albă, pe care apărea simbolul legiunii sau unităţii şi care atârna pe o lance ţinută orizontal. 


În anii 50 î.Hr., comandantul roman Caius Iulius Caesar a cucerit Galia, Franţa de azi, a intrat în Roma şi, în anul 49 î.Hr., a urcat pe tron, devenind dictator al Romei. Uciderea lui Caesar de către senatorii adepţi ai republicii a dus la un război civil. Din război a ieşit învingător Octavianus, fiul adoptiv al lui Caesar, care în 27 î.Hr. s-a declarat primul împărat al Romei, sub numele de Augustus, conducând Roma timp de 40 de ani.


Imperiul Roman a cunoscut cea mai mare extindere în secolul al II-lea, în timpul împăratului Hadrian. Teritoriile sale europene se întindeau până în Britania, având colonii şi în Africa de Nord şi Orientul Apropiat. Marea Mediterană şi Marea Neagră erau ape interioare ale imperiului.


Puterea Romei a însemnat, timp de 200 de ani, o dominaţie disciplinată, lăsând în urmă edificii arhitecturale publice semnificative, vestigiile drumurilor, sistemelor de canalizare, templelor şi teatrelor putând fi admirate şi astăzi.


În 313, împăratul Constantin recunoaşte libertatea religioasă creştină, creştinismul extinzându-se în întregul imperiu şi devenind cea mai răspândită religie a lumii. Simbolul personal al lui Constantin era un venillux purpuriu, pe care a fost brodată cu fir de aur monograma Cristos şi care este modelul steagurilor bisericeşti şi în zilele noastre. 

Influenţa culturii romane asupra civilizaţiei occidentale de mai târziu a fost hotărâtoare. Limba latină stă la baza mai multor limbi importante, alfabetul latin reprezentând azi un sistem de scriere aproape universal. Dreptul roman, administraţia statală, organizarea militară, precum şi arhitectura şi arta romană au stat la baza dezvoltării culturii occidentale. Semnul vulturului a devenit, prin intermediul stemei şi steagurilor Bizanţului şi ale Sfântului Imperiu Roman de Naţiune Germană, şi simbolul mai multor monarhii europene.

Conducerea centralizată a imperiului a început totuşi să se clatine, când guvernanţii provinciilor şi comandanţii militari au preluat puterea în mâinile lor. În anul 395 imperiul s-a divizat în Imperiul Roman de Apus şi Imperiul roman de Răsărit, cel din urmă cu capitală la Constantinopol. 

Imperiul Roman de Apus a fost ocupat de triburile germanice, în 476 fiind înlăturat şi ultimul împărat al său, Romulus Augustus. Dominaţia ostrogoţilor în Italia a luat sfârşit o dată cu atacul împăratului Bizanţului, Iustinian, în 553. Pentru o scurtă vreme, cele două părţi ale Romei au fost din nou împreună, până când longobarzii au cucerit Italia, în 572. Ţara a fost fărâmiţată în ministate, Roma şi împrejurările acesteia fiind în mâinile bisericii occidentale a papalităţii. 

În secolul al XI-lea normanzii cuceresc Italia de Sud, întemeind în 1130 Regatul Siciliei, care se întindea până la Neapole. În Italia de Nord s-au format bogate oraşe stat autonome, ca Florenţa, Genova, Milano, Pisa şi Veneţia, a căror bunăstare era asigurată de navigaţie şi comerţ. Acestea, aflate în competiţie permanentă, erau conduse de familii princiare, ca Medici în Florenţa şi Sforza în Milano. Aceste oraşe aveau propriile steaguri, dintre care cele mai cunoscute au devenit, din cauza navigaţiei, crucea roşie a Sfântului Gheorghe al Genovei şi leul cu aripi al Sfântului Marcu, simbolul de pe steagul Veneţiei. 

Încercările de a înfiinţa un stat cu putere centralizată sub dominaţia papalităţii sau a Sfântului Imperiu de Naţiune Germană au eşuat, puterea şi autonomia oraşelor stat fiind neclintite. Italia, ca imperiu, s-a dovedit a fi slabă, dar din punct de vedere cultural foarte puternică.

Revoluţia culturală renascentistă a secolelor XIV şi XV a început în Italia. Pictura, sculptura şi arhitectura au renăscut, dar s-a născut şi ştiinţa modernă, toate culminând cu personalitatea multilaterală a tipului de om renascentist, al cărui model este genialul Leonardo da Vinci.

Statele italiene aflate în conflict permanent au apelat de mai multe ori la ajutor extern pentru rezolvarea altercaţiilor, rezultatul fiind intervenţia altor ţări în dezvoltarea acestora. Franţa a cucerit Italia la sfârşitul secolului XV. O dată cu încoronarea, în 1521, a regelui spaniol Carol V, reprezentant al dinastiei Habsburgice, ca împărat al Sfântului Imperiu Roman de Naţiune Germană, Italia devine miza războiului dintre Franţa şi Spania. O mare parte a ţării ajunge sub dominaţia Spaniei conduse de Habsburgi. După războiul de succesiune din Spania de la începutul secolului al XVIII, Habsburgii austrieci au ocupat Italia de Nord. În 1720 s-a format regatul Sardiniei, căruia îi aparţineau şi regiunile Savoia şi Piemont din nordul Italiei.

Napoleon a ocupat Italia în 1796. În Italia de Nord, armata revoluţionară a fost primită ca eliberatoare de sub absolutismul Austriei Habsburgice. În Lombardia şi Modena au fost înfiinţate republici francofone.

Garda naţională a Lombardiei a fost prima care a adoptat steagul roşu – alb - verde, în 1796. Forma şi combinaţia de culori aveau ca model tricolorul francez, numai albastrul fiind înlocuit de verde, culoarea preferată a lui Napoleon. În anul următor, Republica Cispadana, organizată din teritoriul Modenei, adopta un steag pe care aceleaşi culori erau aşezate orizontal. În 1797, o dată cu unirea Republicii Cispadana şi a Lombardiei în Republica Cisalpină, va fi creat steagul de azi al Italiei. Republica Italiană, creată în 1802, şi Regatul Italiei, creat în 1805 de către Napoleon, au folosit aceiaşi combinaţie de culori. 

În 1815 Napoleon este înlăturat, Congresul de la Viena restaurând monarhii italieni şi dominaţia austriacă în Italia. Vechile steaguri feudale şi cele ale oraşelor stat au fost din nou arborate. Tricolorul roşu – alb –verde a fost interzis, dar trăia în mijlocul poporului ca un simbol al libertăţii şi al democraţiei.

Tricolorul Italiei a fost reînviat în anul revoluţionar 1848, reprezentând mai multe ministate aspirante la independenţă. Revoltele au fost înăbuşite, singurul stat care a păstrat steagul fiind Regatul Sardiniei. În mijlocul steagului a fost plasată stema cu margine albastră a Savoiei, care avea o cruce albă pe un fundal roşu.

În 1859 Sardinia recucereşte Lombardia de la Austria şi începe campania pentru unificarea şi independenţa Italiei, având ca aliaţi ministatele Italiei de Nord. Campania a primit numele de Rissorgimento, Renaştere. Trupele conduse de Giuseppe Garibaldi au eliberat Regatul Siciliei, Statul Papal fiind subordonat, fără Roma, Sardiniei. În 1861 Italia de nord şi de sud sunt unite în Regatul Italiei, conducătorul acestuia devenind regele Sardiniei Victor Emmanuel II.

În 1866 Italia a recucerit Veneţia şi în 1870 restul statului papal, papa refugiindu-se la Vatican. Unificarea o dată desăvârşită, s-a născut Italia de azi, Roma fiind proclamată capitala ţării. Steagul Regatului Sardiniei a devenit tricolorul Italiei, culorile acestuia simbolizând credinţa, speranţa şi dragostea.

Imediat după unificare, Italia a început să viseze la propriul său imperiu. Pe la 1880 a ocupat Eritreea şi Somalia din Africa, fiind însă înfrântă de etiopieni în bătălia de la Adoua, din 1896. În ajunul Primului Război Mondial, Italia cucereşte de la turci Libia, iar după război obţine dintre teritoriile Austriei Tirolul de sud, unde limba principală încă mai este germana.

După primul război mondial, epuizant, Italia ajunge într-o criză economică. Alegerile parlamentare de după război sunt câştigate de Partidul Socialist, mişcarea muncitorească sindicală devenind deosebit de puternică. Mişcarea fascistă, condusă de Benito Mussolini, promitea salvarea poporului, prin conducere centralizată, el ajungând la putere în 1922. Formal, Italia a rămas regat, dar în realitate puterea era concentrată în mâinile dictatorului Mussolini, supranumit Il Duce. 

În 1936 Mussolini şi Adolf Hitler semnează tratatul de colaborare italo - german, numit Axa Roma - Berlin. În acelaşi an, Italia ocupă Etiopia şi, în 1939, Albania, visul lui Mussolini fiind crearea unui nou imperiu. Italia participă la Al Doilea Război Mondial ca aliat al Germaniei, fiind ocupată, în 1943, de către aliaţi. Sfârşitul fascismului a marcat şi destrămarea monarhiei, Italia devenind republică în 1946, în urma unui plebiscit. Steagul a căpătat un aer mai republican după renunţarea la stema Savoiei, simbol al monarhiei.

În 1949 Italia s-a alăturat Alianţei Nord Atlantice, NATO, şi a fost membru fondator al Comunităţii Economice Europene.

După război, ţara a trecut printr-o puternică restructurare. Industrializarea rapidă a Italiei de Nord a dus la accentuarea diferenţelor economice interne ale ţării. Italia de Sud, sau Mezzogiorno, a rămas spaţiul marilor proprietari de pământ, o regiune agricolă pe care se cultivau măslini, citrice, viţă de vie. Aproape 3 milioane de muncitori s-au mutat, în special în anii 60, din sud în nord şi în Europa Centrală. S-a încercat industrializarea Italiei de Sud cu resurse publice, ceea ce a dus la corupţie şi la proteste în Italia de Nord.

Italia de după război a fost condusă de Partidul Democrat Creştin, sprijinit de biserica catolică. Scurtele guvernări de coaliţie s-au străduit să împiedice venirea la putere a celuilalt mare partid fost comunist, Partidul Democrat al Stângii de azi.

În anii 70 Italia a devenit scena terorismului politic. În 1978, Brigăzile roşii, reprezentând extrema stângă, l-au ucis pe fostul prim ministru Aldo Moro, iar gruparea de extremă dreapta NAR a aruncat în aer gara din Bologna, omorând aproape 100 de oameni.

Crima organizată, mafia a pătruns în domeniul afacerilor şi al administraţiei. Primul ministru creştin democrat Giulio Andreotti şi preşedintele Partidului Socialist Bettino Craxi, prim ministru în anii 80, au fost acuzaţi, printre alte sute de oameni politici, de luare de mită.

În 1994, câştigarea alegerilor de către candidaţii populişti duce la destrămarea fostului sistem al partidelor. Ca prim ministru este ales, pentru scurt timp, proprietarul echipei de fotbal AC Milan şi a două canale de televiziune, Silvio Berlusconi, preşedintele partidului Forza Italia, numele său fiind de fapt strigătul de încurajare al susţinătorilor. 

Aliaţi la guvernare i-au fost Alianţa de Nord, care a declarat Italia de nord prosperă, Republica Independentă Padania, şi partidul neofascist MSI, printre ai cărui lideri se numără şi nepoata fostului dictator, Alessandra Mussolini.

Întoarcerea roţii istoriei devine astfel o ameninţare reală: Mussolini şi naţionalismul nord-italian sunt fantome ale trecutului, dar, ca şi în trecut, reprezintă o ameninţare la adresa Italiei unitare şi democratice.

În 1996 alegerile au fost câştigate de partidul de centru-stânga, Alianţa Măslinului, partidul socialist ajungând la guvernare. Cel dintâi prim ministru al noii coaliţii a fost chiar creştin democratul de odinioară Romano Prodi, care în 1999 a fost ales preşedinte al Comisiei Uniunii Europene. Drept urmare, Italia a fost prima ţară membră a UE unde s-a dispus arborarea pe instituţii publice a steagului UE, alături de steagul naţional.

 

 

Sistemul constituţional 

 

 


Constituţia italiană – Statutul fundamental din 4 martie 1848 – a aparţinut tipului de constituţii suple, care pot fi modificate pe o cale simplă, prin adoptarea unor legi ordinare. 


Fără a aboli în mod expres Statutul fundamental, regimul fascist a adoptat o serie de decrete-legi şi decrete care au modificat implicit constituţia, stabilind principiile statului corporativ şi identificând partidul fascist cu statul.


La 14 ianuarie 1923 a fost adoptat Decretul regal nr. 31 cu privire la miliţia voluntară pentru securitatea naţională, care a instituit existenţa unei miliţii specifice, la ordinele şefului guvernului, care urma să colaboreze cu armata pentru menţinerea ordinii. În decret se afirma că miliţia fascistă pregăteşte şi încadrează cetăţenii pentru apărarea intereselor Italiei în lume. În felul acesta, se instituţionaliza existenţa unei formaţiuni paramilitare, distincte de armata regală, acţionând în mod exclusiv în sprijinul regimului fascist.


Legea nr. 2300 din 24 decembrie 1925 cu privire la revocarea funcţionarilor de stat a conferit Guvernului dreptul de a îndepărta orice fel de funcţionari ai statului care nu prezintă o garanţie deplină pentru îndeplinirea fidelă a îndatoririlor. Prin aceasta se încerca să se confere acoperire juridică unei vaste acţiuni de epurare a aparatului de stat de elemente antifasciste, cu încălcarea flagrantă a normelor şi prevederilor care garantau inamovibilitatea funcţionarilor publici. 


La 24 decembrie 1925 a fost adoptată Legea nr. 2260 prin care se delega guvernului competenţa de a modifica Codul Penal, Codul de procedură penală, legile cu privire la organizarea judecătorească, adăugând totodată modificări şi completări Codului civil. 


Legea nr. 2263 din 24 decembrie 1925 conferea atribuţii foarte largi şefului guvernului. Deşi formal Italia continua să rămână o monarhie constituţională, şeful guvernului dobândea puteri neuzitate în regimurile constituţionale. Astfel, prin decret regal se prevedea că şeful guvernului putea să conducă mai multe ministere simultan, având dreptul să delege o parte din atribuţiile sale unor subsecretari de stat. 

Nici un proiect de lege nu putea fi pus pe ordinea de zi a vreunei Camere fără aprobarea şefului guvernului. El avea dreptul să solicite o nouă discutare a unui proiect deja aprobat de Parlament. Legea prevedea sancţiuni aspre pentru cei care comiteau atentate la viaţa, integritatea sau libertatea şefului guvernului. Este de remarcat că şi persoanele care aduceau eventuale ofense şefului guvernului, prin acte sau cuvinte, erau pasibile de pedeapsa cu recluziunea (munca silnică pe o durată de 5 ani) sau cu o detenţie între 6 şi 30 luni şi o amendă de la 500 la 3.000 lire.


Legislaţia fascistă a cunoscut şi alte limitări ale libertăţilor democratice, ca de exemplu delegarea către guvern a dreptului de a aduce modificări legilor securităţii publice, restrângerea libertăţii presei, restrângerea activităţii tuturor asociaţiilor, societăţilor şi aşezămintelor, privarea de drepturi cetăţeneşti a persoanelor care aduceau prejudicii în străinătate intereselor italiene, atribuirea competenţei de a stabili reglementări juridice către executiv, reforma reprezentării politice.


După cel de-al Doilea Război Mondial a fost adoptată o nouă Constituţie, la 22 decembrie 1947, exprimând voinţa hotărâtă a poporului italian de a se debarasa pentru totdeauna de fascism şi de instituţiile antidemocratice pe care acesta le crease. 


Constituţia italiană prevede că “ Italia este o republică democratică, întemeiată pe muncă, în care suveranitatea aparţine poporului, care o exercită sub formele şi în limitele fixate de Constituţie”. Printre alte principii fundamentale este înscris la loc de cinste acela că “ Republica recunoaşte şi garantează drepturile inviolabile ale omului, fie ca individ, fie în formaţiile sociale unde se manifestă personalitatea sa şi reclamă de la acesta îndeplinirea datoriilor imprescriptibile de solidaritate politică, economică şi socială”. 


În articolul 1 se menţionează că Italia este o republică democratică, fundamentată pe muncă, iar în art. 5 se precizează faptul că Republica este indivizibilă şi recunoaşte şi favorizează autonomia locală.

La 7 octombrie 2001 italienii s-au prezentat la urne, pentru a vota, în cadrul referendumului, federalismul / reforma prerogativelor statului şi regiunilor aprobată în legislatura anterioară. Referendumul a fost primul de acest gen în Italia şi a fost diferit de cele de până acum, deoarece s-a votat în favoarea şi nu împotriva unei legi. Italieni au aprobat reforma federalistă propusă de coaliţia Măslinul / centru - stânga.

Fie că este vorba de începutul erei federaliste(teza Măslinului), fie că este numai un pas spre aceasta( teza unor guvernanţi din Casa Libertăţilor, coaliţia de centru - dreapta din care face parte partidul Forza Italia al premierului Berlusconi) sau este numai o butaforie inutilă(teza Ligii Nordului) un lucru este cert, prin referendumul din 7 octombrie 2001 se naşte o Italie diferită de cea proiectată de Constituţia din 1947.

Pentru prima dată în istoria Republicii, italienii au fost chemaţi să voteze reforma Constituţiei, în urma unui referendum popular.

Cu această lege, centrul-stânga a modificat trei articole din Constituţie: art.117, prin care se va da un plus de putere legislativă regiunilor, art.118, prin introducerea principiului subsidiarităţii, precum şi art.119, care prevede autonomia financiară.

În planul prerogativelor legislative, reforma răstoarnă filosofia constituţională precedentă. Dacă anterior erau enumerate domeniile în care regiunile aveau dreptul să legifereze, acum sunt stabilite competenţele statului italian, lăsând restul pe seama guvernatorilor. 

Puterea centrală rămâne titular al politicii externe, îşi menţine prerogativele privind imigraţia, apărarea, legile electorale, ordinea publică, justiţia, asistenţa socială. 


Preşedinte al Republicii poate fi orice cetăţean care a împlinit vârsta de 50 de ani şi are exerciţiul drepturilor sale civile şi politice. Funcţia de preşedinte este incompatibilă cu oricare altă funcţie; preşedintele este ales pe o perioadă de 7 ani.

Preşedintele actual : Carlo Azeglio Ciampi din 13 mai 1999

Constituantul a optat pentru o organizare bicamerală a puterii legislative. Cele două Camere – Senatul şi Camera Deputaţilor - sunt alese pe o perioadă de cinci ani, prin sufragiu universal direct. Senatorii trebuie să aibă minimum vârsta de 40 de ani şi pot fi aleşi numai de persoane în vârstă de peste 25 de ani. În schimb, deputaţii trebuie să aibă minimum 25 de ani şi pot fi aleşi de persoane având vârsta minimă de 18 ani. 

Constituţia prevede, de asemenea, numirea de către şeful statului a 5 senatori pe viaţă, în afară de foştii preşedinţi ai Republicii, care devin senatori de drept la expirarea mandatului prezidenţial.

Cele două Camere au puteri egale din punct de vedere al prerogativelor. 

Senatul are 326 de mandate – 315 alese prin vot popular, din care 232 alese direct şi 83 prin reprezentare proporţională regională, iar 5 aparţin senatorilor pe viaţă. 

Camera Deputaţilor are 630 de mandate, din care 475 alese direct şi 155 prin reprezentare proporţională regională. 

Cele două Camerele sunt deplin suverane în acţiunile lor, îşi stabilesc singure regulamentul intern, bugetul şi modul de administrare. Ele se întrunesc din oficiu, în prima zi lucrătoare a lunii februarie, respectiv octombrie, dar şi în sesiune extraordinară, la solicitarea unei treimi a deputaţilor sau a senatorilor, sau a Preşedintelui Republicii.

 

 


Partide politice

 

Dreptul tuturor cetăţenilor de a se asocia în mod liber în partide politice, pentru a contribui într-o manieră democratică la definirea politicii naţionale, este prevăzut în Constituţie. Partidele dispun de un statut şi de o legitimitate constituţionale.

La alegerile parlamentare care au avut loc la 13 mai 2001 principalele formaţiuni politice care s-au înfruntat au fost Coaliţia „Măslinul”, de centru-stânga, reprezentată de Francesco Rutelli, fost primar al Romei, şi Coaliţia „Casa Libertăţilor”, de centru-dreapta, reprezentată de Silvio Berlusconi.

Principalele teme de confruntare între cele două coaliţii au fost: fiscalitatea, reducerea şomajului, reforma sistemului de pensii, problemele prioritare privind conservarea mediului.


 Coaliţia Alianţa de Dreapta este formată din următoarele partide:

· Forza Italia – 29,5% la alegerile din 2001

· Alianţa Naţională – 12,0% 

· Liga Nordului – 3,9%

· Centrul Democrat Creştin – 3,2%

· Noul Partid Socialist - 0,9%

 

Coaliţia Măslinului este formată din următoarele partide:

· Democraţii de dreapta – 16,6%

· Margherita – 14,5%

· Federaţia Verzilor – 2,2%

· Partidul Comunist Italian – 1,7%


Guvernul Republicii este compus din Preşedintele Consiliului şi din miniştri, care constituie împreună Consiliul de Miniştri. Preşedintele Republicii numeşte Preşedintele Consiliului de Miniştri şi, la propunerea acestuia, pe miniştri.


Preşedintele Consiliului de Miniştri conduce politica generală a Guvernului. El menţine unitatea orientării politice şi administrative, sprijinind şi coordonând activitatea miniştrilor. Miniştrii răspund solidar pentru activitatea Consiliului de Miniştri şi personal pentru activitatea din departamentele lor. 

Preşedintele Republicii numeşte prin decret Preşedintele Consiliului de Miniştri şi, la propunerea acestuia din urmă, numeşte miniştrii. 

Preşedintele Consiliului de Miniştri este confirmat de Parlament şi îşi alcătuieşte echipa – pe care o propune Preşedintelui Republicii – în strânsă colaborare cu partidele din coaliţia majoritară.

 

Guvernul actual:

Preşedintele Consiliului de Miniştri: Silvio Berlusconi -10 iunie 2001

Vicepreşedinte: Gianfranco Fini

Miniştri fără portofoliu:

Ministrul afacerilor regionale: Enrico La Loggia

Ministrul administraţiei publice: Luigi Mazzella

Ministrul tehnologiei: Lucio Stanca

Ministrul pentru relaţia cu italienii din toată lumea: Mirko Tremaglia

Ministrul pentru politică comunitară: Rocco Buttiglione

Ministrul pentru reformă instituţională şi dezvoltare: Umberto Bossi

Ministrul pentru relaţia cu Parlamentul: Carlo Giovanardi

Ministere:

Ministerul Afacerilor Externe: Franco Frattini

Ministerul de Interne: Giuseppe Pisanu

Ministerul justiţiei: Roberto Castelli

Ministerul de Finanţe şi al Economiei: Giulio Tremonti

Ministerul pentru Activităţi Productive: Antonio Marzano

Ministerul Educaţiei, universităţilor şi Cercetării ştiinţifice: Letizia Moratti

Ministerul Muncii şi politicii sociale: Roberto Maroni

Ministerul Apărării: Antonio Martino

Ministerul pentru Politica Agrară şi Forestieră: Giovanni Alemanno

Ministerul Mediului şi Amenajării teritoriului: Altero Matteoli

Ministerul Transporturilor şi Infrastructurii: Pietro Lunardi

Ministerul Sănătăţii: Girolamo Sirchia

Ministerul Culturii: Giuliano Urbani

Ministerul Comunicaţiilor: Maurizio Gasparri

Tendinţa evidenţiată în ultimele legislaturi a fost aceea a constituirii unui cabinet restrâns, dar s-a înregistrat o creştere a numărului subsecretarilor de stat (din punct de vedere constituţional, aceştia din urmă nu sunt consideraţi ca făcând parte din Guvern).

Conform prevederilor Constituţiei (art. 95), preşedintele Consiliului de Miniştri „conduce politica generală a Guvernului”.

Autonomia regională şi locală constituie o trăsătură fundamentală a statului italian. Încă din anul 1946 s-a afirmat unitatea şi caracterul indivizibil al Republicii, dar şi principiul conform căruia se recunoaşte şi se favorizează autonomia locală, realizându-se o amplă descentralizare administrativă.

În regiunile cu statut special – în număr de 5 – există o largă autonomie legislativă, dar aceasta este circumscrisă domeniilor prevăzute în statutul propriu – statut ce diferă de la o regiune la alta. Autonomia legislativă este dublată de una financiară.

Consiliile Regionale sunt alcătuite din 30 până la 80 de membri şi exercită puterea legislativă. Comitetul Regional – giunta – este ales de Consiliu, fiind un adevărat guvern regional, care exercită puterea şi dispune de o competenţă administrativă generală. Consiliul regional adoptă acte normative (legi) care nu pot aduce atingere ordinii juridice stabilite la nivel central, ca şi principiilor constituţionale în domeniul economic şi social.

Italia este o republică democratică în care justiţia este aşezată la locul care i se cuvine. Constituţia consacră un titlu întreg magistraturii. Organizarea instanţelor judecătoreşti este detaliată în Legea nr. 12 din 30 ianuarie 1941 – Ordinamiento giudiziario. Principalele instanţe judecătoreşti care funcţionează în cadrul sistemului judiciar italian sunt tribunalele, tribunalele pentru minori, curţile de apel şi Curtea de Casaţie. În materia civilă legea recunoaşte competenţa de soluţionare a unor litigii de mai redusă importanţă şi judecătorilor de pace. De asemenea, în materia penală, au fost instituite şi curţile cu juri, în vederea soluţionării cauzelor ce privesc infracţiuni de o anumită gravitate.

Judecătorii de pace au competenţa de a soluţiona litigiile ce au ca obiect bunuri mobile a căror sumă nu depăşeşte cca. 3000 de euro.

Tribunalul este o instanţă de drept comun în materie civilă. El judecă toate cauzele civile – cu excepţia celor date în competenţa judecătorului de pace – şi cele penale.

Tribunalul pentru minori este o jurisdicţie separată de aceea a tribunalului de drept comun.

Curtea cu juri este organizată pentru soluţionarea unor cauze penale grave. Ea are competenţa de a judeca infracţiuni pentru care legea prevede pedeapsa închisorii pe viaţă sau o pedeapsă cu închisoarea maximă de 24 de ani, delictele împotriva statului, precum şi alte delicte expres prevăzute de art. 5 cod de procedură civilă.

Curtea de apel formează ceea ce denumim cel de-al treilea grad de jurisdicţie. În fiecare district este organizată câte o curte de apel, care, în general, are sediul în capitala acelui district.

Curtea Supremă de Casaţie este organul suprem al justiţiei şi are sediul la Roma. Potrivit art. 65 din Legea de organizare judecătorească, Curtea Supremă de Casaţie asigură exacta aplicare şi interpretare a legii, unitatea dreptului obiectiv naţional, respectarea competenţelor fiecărei jurisdicţii, reglementează conflictele de competenţă şi de atribuţii şi îndeplineşte orice alte atribuţii care îi sunt conferite prin lege.

În Italia, jurisdicţiile administrative sunt mult mai reduse ca număr şi importanţă faţă de cele din Franţa sau Germania. Această situaţie a fost impusă de Constituţia din 27 decembrie 1947, care a instituit un principiu fundamental, anume acela al competenţei generale a instanţelor judecătoreşti. Mai mult, potrivit Constituţiei nu se pot institui jurisdicţii extraordinare şi speciale, se pot organiza doar pe lângă instanţele ordinare secţii specializate pentru diferite materii, chiar şi cu persoane competente din afara magistraturii.

Consiliul Superior al Magistraturii este şi în Italia un organism de maximă importanţă în garantarea independenţei magistraturii şi a imparţialităţii membrilor săi.

Potrivit art. 104 din Constituţie, Consiliul Superior al Magistraturii este prezidat de Preşedintele Republicii. Primul Preşedinte şi Procurorul general al Curţii Supreme de Casaţie fac parte de drept din Consiliul Superior al Magistraturii. Ceilalţi 30 de membri ai Consiliului sunt aleşi în proporţie de 2/3 dintre magistraţii de toate categoriile, iar 1/3 de către Parlament, întrunit în şedinţă comună, dintre profesorii de ştiinţe juridice titulari şi avocaţii cu peste 15 ani vechime în profesie.

Ministerul Public este organizat în scopul apărării interesului public. Organizarea acestei instituţii în Italia a fost influenţată în mare măsură de modelul francez.

Sarcinile Ministerului Public sunt stabilite prin Legea de organizare judecătorească şi prin codurile de procedură penală şi civilă. Potrivit art. 73 din Legea 12/1941, Ministerul Public veghează la respectarea legilor, la soluţionarea rapidă şi eficientă a litigiilor, la apărarea drepturilor statului, a persoanelor juridice şi a incapabililor. În cadrul procedurii penale, Ministerul Public este cel căruia îi revine sarcina de a exercita acţiunea penală. În art. 75 alin. 1 din Legea 12/1941, Ministerul Public exercită acţiunea civilă şi intervine în procesul civil numai în cazurile expres determinate de lege. Ministerul Public este organizat în parchete, care funcţionează pe lângă Curtea de Casaţie, curţile de apel, tribunalele şi tribunalele pentru minori.

Personalul judiciar

Magistratura italiană este compusă din judecători şi procurori. Ei se bucură de un statut asemănător, cu particularitatea că procurorii nu beneficiază de o inamovibilitate egală cu aceea a judecătorilor. Judecătorii onorari ai tribunalelor sunt numiţi prin decret al ministrului justiţiei, la propunerea Consiliului Superior al Magistraturii. Avocatura este şi ea organizată pe baza unor principii asemănătoare cu cele din alte state democratice. Reprezentarea şi asistarea părţilor se realizează prin intermediul avocaţilor, care sunt organizaţi pe baze liberale.

În mod tradiţional, şi în Italia s-a făcut distincţie între funcţia de reprezentare a părţilor în îndeplinirea actelor de procedură şi asistarea părţii în faţa instanţei de judecată.

Curtea Constituţională – Corte Constitutionale- este una din primele instanţe de control al constituţionalităţii legilor ce a fost creată după cel de-al doilea război mondial. Instanţa constituţională italiană constituie un veritabil model de jurisdicţie specializată, care, de-a lungul anilor şi-a dovedit pe deplin eficienţa în apărare ordinii constituţionale şi a drepturilor şi libertăţilor cetăţeneşti.

Organizarea Curţii Constituţionale italiene a fost stabilită chiar prin prevederile Constituţiei din 1947. Potrivit art. 135 alin 1 Curtea Constituţională este compusă din 15 judecători numiţi după cum urmează: 1/3 de către Preşedintele Republicii, 1/3 de către Parlament reunit în şedinţă comună, 1/3 de instanţa supremă, instanţele ordinare şi administrative.

Judecătorii sunt aleşi dintre magistraţi, chiar pensionaţi pentru limită de vârstă, profesori universitari şi avocaţi cu vechime de peste 20 de ani în profesie.


Economia

 


Cu resurse naturale mai sărace, Italia resimte acut mai ales lipsa cărbunelui, fiind nevoită să importe o mare parte din necesar. Deţine totuşi o mare rezervă de marmură, celebra marmură de Carrara, zăcăminte de petrol în Sicilia, minereuri de zinc, mangan, plumb, antimoniu, săruri. Italia a fost cel mai mare producător mondial de mercur, dar astăzi a pierdut această poziţie. În 1991 au fost descoperite noi rezerve de gaze naturale în Marea Adriatică.


Industria, o ramură crescândă în cadrul economiei naţionale, bazată în special pe materii prime de import, ocupa la începutul anilor 90 circa 1/3 din populaţia activă a ţării, realizând aproximativ 40% din PIB. De fapt, sectorul industrial, ca şi celelalte sectoare economice, cunoaşte o repartiţie inegală între nordul şi sudul ţării, principala zonă industrială fiind triunghiul Torino – Milano – Genova din nord. Discrepanţa în dezvoltarea dintre nord şi sud a stat la baza tendinţelor separatiste tot mai accentuate ale nordului
Politica industrială a Italiei a înregistrat, după cum indică statisticile o creştere aproape continuă în ultimii trei ani, Italia depăşind din acest punct de vedere alte ţări din UE ca Franţa şi Germania. Pe lângă ramurile tradiţionale - industria textilă, a pielăriei, alimentară – s-au dezvoltat puternic siderurgia, industria constructoare de maşini şi petrochimia, Italia fiind unul dintre principalii producători mondiali de oţel şi autovehicule.


Agricultura rămâne un sector de bază al economiei naţionale, dezvoltat cu prioritate în sudul ţării. Predomină fermele mici, în mare majoritate proprietăţi particulare. Italia este primul cultivator mondial de măsline şi al doilea mare producător de fructe ( în special struguri, lămâi şi mere) şi unul dintre principalii producători mondiali de vin. Este, de asemenea, un important cultivator de cereale (grâu, porumb), legume (în primul rând tomate), sfeclă de zahăr, floarea soarelui şi soia. În nord se practică zootehnia regiunea Lombardia, Piemont, Veneto, Emilia Romagna furnizând o mare parte din producţia de lapte a Italiei.


Pădurile acoperă aproximativ 20% din teritoriul ţării, mai mult de jumătate din masa lemnoasă fiind folosită ca lemne de foc. Din cauza exploatării intense a acestei bogăţii naturale, în ultimii ani au devenit imperios necesare programele de împădurire controlate de stat şi crearea de rezervaţii naturale. 

Flota de pescuit a Italiei este destinată aproape în exclusivitate pescuitului de coastă.

Principalii parteneri comerciali sunt ţările Uniunii Europene, cu peste 50% din totalul schimburilor comerciale.


O importantă sursă de devize pentru Italia este sectorul turistic, chiar dacă în ultimii ani s-a făcut simţită o scădere a atractivităţii turistice a Italiei, determinată deopotrivă de factori interni (poluare masivă, nivelul preţurilor în sectorul serviciilor, instabilitate politică), cât şi externi ( apariţia de noi ţări turistice pe harta Europei).


Produsul intern brut, după paritatea de cumpărare - 1.402 miliarde dolari după estimările din 2001.


Produsul intern brut, pe sector: agricultură 2.4%, industrie: 30% , servicii: 67.6% , după estimările din 2001. 


Produsul intern brut pe cap de locuitor: - 24,300 dolari , după estimările din 2001. 


Rata inflaţiei era în 2001 de 2,7%, forţa de muncă 23.6 milioane , dintre care angajaţi în sectorul servicii 63%, industrial 32%, agricultură 5%. Rata şomajului era de 10 % în 2001. 


Importurile se cifrau la 226 miliarde dolari , iar exporturile 243 miliarde dolari, partenerii de export din UE 54.9% (Germania 15.1%, Franţa 12.6%, UK 6.9%, Spania 6.2%), iar din US 10.4%.

 

 




Întocmit: expert Daniela Toma

